
Ижтимоий ва табиий фанлар орасида чегарадош бўлган антропология фани рисоласида Ўрта Осиёнинг қадимги, ўрта асрлар ва ҳозирги замон аҳолисининг антропологик таркиби, уни ташкил этувчи ирқий ва этник гуруҳларнинг ўзаро алоқалари таҳлил этилган. Антропология асосида турли тарихий даврларда яшаган шахсларнинг ҳужжатли қиёфасини тиклаш ва уларни қадимий тасвирий санъат намуналари билан таққослаш услублари, қадимги давр одамларининг ҳаётлигидаги бўйи ва вазни, ур узоқлиги, айрим шаҳар ва қишлоқ аҳолисининг сони, турли каалликлар ва лат ейишлар каби муҳи ижтимоий ва демографик маълумотлар берилган. Антропологик изланишлар натижаларини тариҳ археология, этнография, тарихий тилшунослиқ ёзма манбалар маълумотларидан кенг фойдаланилган ҳолда ўзбек халқининг этногенези ва этник тарихига доир қатор муҳим муаммолар баён этилган.

Рисола ўзбек халқининг этногенези ва этник тарихи билан шуғулланадиган талабалар, илмий ходимлар ва аспирантларга мўлжалланган.

Кириш

Этногенез ёки биронта халқнинг келиб чиқиш тарихи муаммолари умум тарих фанининг ютуқлари билан чабарчас боғлиқдир. Этногенези ва этник тарих масалаларига оид баъзи бир кузатишларни қадимги юнон, хитой, рум, араб, эроний ва туркий тилларда ёзилган қадимги ва ўрта аср мутафаккирлари ва сайёҳлари асарларида учратиш мумкин. Улар ўз асарларида айрим халқларнинг ташқи қиёфасидаги ўзаро умумийликлар, баъзи бир урф-одатларининг яқинлиги ва тилларининг ўхшашлиги ҳолатларини таъкидлаб ўтганлар. Шу халқларнинг келиб чиқиши, улар орасида қон-қариндошликлар мавжудлигига ишонганлар, лекин бунинг сабабларини очишга эса муваффақ бўла олмаганлар. Бу муҳим этногенетик кузатувлар кузатиш даражасида қолиб кетган. ХIХ аср охири – ХХ асрнинг биринчи чорагида олиб борилган тарихий ва антропологик тадқиқотлар ҳам халқлар этник қиёфаси, маданияти ва тилларидаги ўхшашлик сабаблари моҳиятини ечиб бера олмадилар, хусусан, шу соҳадаги илмий ишларнинг савияси ўрта аср даражасидан юқори поғонага кўтарилмади.

Этногенези муаммоси умум тарих фанининг энг муҳим йўналиши сифатида ХХ аср ўрталарида олимлар фикрини ўзига жалб қила бошлади ва уларнинг илмий изланишларида катта ўрин эгаллай бошлади. Этногенез муаммосининг ечилишида давлатимизнинг ҳозирги кунларда олиб бораётган миллий сиёсати катта аҳамиятга эга. Миллий маданиятнинг ривожланиши билан бир қаторда, Ўзбёкистон халқларининг ўз ўтмиш тарихига бўлган қизиқишларининг ошиб бориши табиий ва бу ҳол юқоридаги фикриизнинг исботидир.

Ҳар бир халқнинг этногенезини ўрганишда қайси асосий принципларга эътибор бериш лозим? Авволо этногенез муаммолари комплекс тарзда ечилиши лозим. Қайси бир тарихий манба (археологиқ этнографиқ лингвистик) қанчалик тўла маълумотга эга бўлмасин, этногенез масалаларини фақат битта фан соҳаси маълумотларига таяниб ечиб бўлмаслигини доимо кўзда тутиш муҳимдир. Биринчидин, бирор халқнинг келиб чиқиш тарихи кўп қирралик жараён бўлиб, у ўз ичига шу халқнинг маданияти ва ижтимоий тузилмаси, унинг биологик хусусиятлари, ўзининг жамиятда тутган ўрнини тушуниши, тили ва ўз-ўзини таниши мукаммаллаштирилган фундаментал билим асосларини талаб қилади. Иккинчидан, этногенез масаласига бир томонлама қараб, уни соддалаштириб ўрганиш билан чегараланиб қолмасдан, шу халқнинг келиб чиқиш тарихида маълум аҳамият касб этган барча таркибий қисмлар ҳам эътиборга олиниши шарт. Учинчидан, этногенез мураккаб ва узоқ давом этган тарихий жараён. Буни босқичма-босқич тиклаш мақсадга мувофиқдир. Шу юқорида қайд қилиб ўтилган қатор шартларга тўла риоя қилинган ҳолдагина биз айрим халқ этногенезига оид муаммоларни илмий нуқтаи назардан мукаммал, тўла очиб беришимиз мумкин. Аммо Марказий Осиёда, хусусан, Ўзбёкистон ҳудудида қадим даврлардан содир бўлиб келаётган этник жараёнларни комплекс равишда ёритишимиздан аввал айрим фанлар сохасида қўлга киритилган ютуқларни охирига етказиш билан ундан бошқа соҳа мутахассислари ҳам фойдаланиши мумкин бўлган даражасига чиқариш мақсадга мувофиқ деб ҳисоблаймиз.

Кейинги йигирма беш йил давомида Республикамизда кенг миқёсда олиб борилаётган археологик изланишлар қадимий аҳолининг моддий ва маънавий маданияти, унинг турмуш тарзи, уй-рўзғор ашёлари, анъанавий хўжалиги ва ҳоказолар ҳақида янги маълумотлар тўплашга имкон берди. Археологик қазишмалар жараёни янги антропологик маълумотлар йиғиш ва уларни тадқиқ этишга олиб келди. Маълумки, антропологлар турли тарихий даврларга оид одам суякларини ўрга​ниш натижасида уларнинг ташқи қиёфаларини тиклаб, қайси антро​пологик ирққа оид эканлигини аниқлайдилар. Шу асосда атрофдаги қўшни аҳолига бўлган генетик алоқаларини ўрганадилар. Маэкур аҳолининг маҳаллий ёки биронта бошҳа ҳудуддан кўчиб келганлиги ва унинг шаклланишида қайси этник антропологик гуруҳ вакилларининг иштирок этганлиги тўғрисида маълумот олиши мумкин. Бундан ташқари, одамнинг суяк қолдиқдарини ўрганиб, ўша халқ ёки этник гуруҳнинг ўртача умр кўриш даражаси, ҳар бир аёл фарзандларининг ўртача сони, болаларнинг катталарга нисбатан фоиз микдори ва ўлим даражаси, аҳолида кенг тарқалган айрим касалликлар ҳақида муҳим маълумотлар олинади. Бундан ташқари, суяклар қадимги одамларнинг ҳаётлигидаги бўйининг /тананинг/ узунлиги ва вазни ҳақида зарур манба бўлиб хизмат қилади. Кейинги йилларда суякларга қараб аёлларнинг нечта фарзанд кўрганлигини   аниқлаш мумкин Бу эса палеодемография масалалари хақида фикр юритиш имконини бермокда.

Этник антропология фанида кенг тарқалган ва чуқур исботланган шундай фикр мавжуд: бирор халқка хос тил ва маданият, шу халқ тарқалган ҳудуддан кенгроқ майдонга тарқалиши мумкин. Бу жараёнда тил ва маданият ирқий белгилар билан бир қаторда тарқалиши шарт эмас. Чунки халқлар орасида савдо-сотиқ, алмашувлар, ўзаро маданий алоқалар натижасида тил, моддий ва маъна​вий маданият белгилари бир-бирига ўтиб, алмашиниб туриш ҳолати мавжуд. Бу борада археологик ва этнографик тадқиқот олиб бораётган олимларнинг асосий вазифаларидан бири - қадимги халқдар орасидаги алоқалар маданий алоқаларми ёки генетик-биологик алоқаларми, яъни бошқа бирор халқ вакиллари маҳаллий халқ яшаб турган жойга келиб қолганми, шуни аниқлашдир. Ирқий белгиларни ўрганаётган антропологлар эса, шу ҳудудда маҳаллий аҳолига оид бўлмаган ирқий хусусиятларнинг иштирок этганини аниқласагина, у бошқа гуруҳ аҳолисининг бу ерга кўчиб келганлигини исботлайди. Шунинг учун ҳам археологиқ этнографик ва лингвистик изланишларда антропологик далилларга суянган ҳолдагина иш олиб бориш мақсадга мувофиқ. Иккита қўшни халқ вакиллари бир хил ирқий хусусиятларга эга бўлган такдирда, археологик ва этнографик маълумотларнинг аҳамияти ошади ва бу маълумотлар уларни ўрганишда асосий далил ҳисобланади.

Археологик ва антропологик илмий тадқиқотлар Ўрта Осиё бир неча минг йиллар давомида жуда мураккаб этник жараёнлар - катта ва кичик ирқий гуруҳларнинг аралашув макони бўлиб келганлигини кўрсатди. Антропологик тадқиқотчилар ҳозирги кунларда Ўрта Осиёни учта йирик антропологик ҳудудга ажратиб, ҳар бир ҳудуд аҳолисининг ўзига хос ирқий хусусиятларини аниқладила. Шу ўқув қўлланмада биз Ўрта Осиё халқлари тарихида катта аҳамиятга эга бўлган. Марказий антропологик ҳудуд аҳолисининг қадимий ирқий ва этник тарихини баён этмоқчимиз. Марказий антролологик ҳудуд ўз таркибига Амударё ва Сирдарё оралиғида жойлашган хақларнй қамраб олади. Бу ҳудудга асосан ўзбеклар ва  пасттёкисликларда яшовчи тожиклар киради. Улар Ўрта Осиё икки дарё оралиғи антропологик типи вакиллари ҳисобланадилар.

І БОБ. ТОШКЕНТ ВОҲАСИ АҲОЛИСИ

Тошкент воҳасида жуда қадим замонларданоқ одамзоднинг яшаши ва ўзининг илк маданиятини яратиши учун жуда қулай табиий шароит бўлган. Тошкент воҳасининг турли районларида қадимги тош /палеолит/ даврига оид ўндан ортиқ нодир археологик ёдгорликлар топи​либ ўрганилди. Булар тоғ даралари бўйлаб жойлашган ғор ва унгурлар, жарликлар ёқасида барпо этилган ибтидоий одамларнинг манзилгоҳ ва маконлари, қоятошларга битилган петроглиф суратлар ва бошқалардан иборат бўлиб, улар Тошкент воҳасидагина эмас, балки бутун Марказий Осиёда яшаган энг қадимги одам аждодлари ҳаётини, унинг яратган ибтидоий маданиятини ўрганишда нодир ва қимматбаҳо манба ҳиообланади. Уларнинг орасида энг қадимийси Оҳангарон шаҳри яқинида, Қизилолмасой ёқасида жойлашган Кўлбулоқ, яъни бир не​ча юз минг йил давомида ибтидоий одам тўдалари яшаган бошпананинг қолдиқларидан иборат макондир. У йигирма метрлик маданий қатламдан иборат бўлиб, ундан қайроқ ва чақмоқ тошлардан ясалган бир неча юз мингдан ортиқ тош қуроллар, гулхан излари, турли хил ҳайвонларнинг минераллашиб кетган суяклари топилди, Кўлбулоқ маконининг юқори қатламидан чиққан ашёлар асосан ўрта тош даврига тааллуқли бўлса, унинг пастки қатламларидан қазиб олинган қўпол тош қуроллари илк тош даврига мансубдир. Бу топилмаларга асосланиб, ёдгорликнинг пастки қатламини ашелъ даври билан, яъни ҳозирги кундан қарийб 200-300 минг йил муқаддам деб санасалар, геологлар уни ҳозирги кундан тахминан 500-700 минг йил аввал ётқизилган, деб ҳисоблайдилар. Шунингдек Чирчиқ дарёсининт юқори оқимида жойлашган Обираҳмат, Палтов, Хўжакент, Оқтош ғор ва унгурлардаги маконлар, Чотқол петроглифлари, Тошкент жанубидаги Бўзсув ёқасида ўрта ва юқори палеолит /милоддан аввалги 100-12 минг йил/ даврларга мансуб қатор ёдгорликлар топилиб, ўрганиб чиқилди. Бу маконларнинг жойлашган ўринларига қараганда, бундан қарийб 50-40 минг йил муқаддам Тошкент воҳасининг тоғли ва тоғ олди ҳамда водий районларининг каттагина қисми ибтидоий овчилар  томонидан ўзлаштирилган, улар Чирчиқ водийси бўйлаб анчагина кенг территорияда ёйилиб яшаганлар. Мезолит /милоддан аввалги 10-8 минг йилликлар/ ва неолит /милоддан аввалги 8-6 минг йилликлар/ даврларида овчилик ва балиқчилик билан кун кечирган қадимги аҳоли дарё водийларида истиқомат қилганлар. Тошкент шаҳрининг Қорақамиш даҳасидаги Қўшилиш маконидан топилган археологик обидалар бундан далолат бермоқда. 
Янгийўлдаги Қовунчи, Олмазор, Чиноз атрофларида ҳамда Тошкент шаҳрида топилган ёдгорликлар милоддан аввалги II минг йилликнинг иккинчи ярмида Тошкентга яқин Жанубий Қозоғистон ерлари, Қирғизистоннинг Еттисув ўлкаси билан туташиб кетган кенг яйловларида кўчманчи-чорвадор қабилалар яшаган. Қадимги чорвадор аҳолининг мозор-қўрғонлари ва турар жой қолдиқлари Тагискен /Жанубий Қозоғистон/, Хоразмдаги Тозабоғёб, Фарғона водийсидаги Водил ва Қайроққум, Зарафшон водийсидаги Қоракўл,Чакка, Мўминобод, Дашти Қозидан топилиб ўрганилган. Тошкентнинг қадимги даштли чорвадорлари ўзларининг турмуш тарзи, хўжалиги, маданияти, урф-одати, ҳатто ташқи қиёфаси жиҳатидан юқорида қайд этилган ҳудудларда яшовчи кўчманчи қабилаларга ўхшаш бўлган. Милоддан аввалги II минг йилликнинг охири ва І минг йилликнинг бошларида қадимги кўчманчи чорвадор қабилаларнинг бир қисми ўтроқлашиб, деҳқончилик билан шуғуллана бошлаган. Тошкент воҳасида вужудга келган бу қадимги деҳқончилик маданияти фанда “Бургалик маданияти” номи билан маълум ва милоддан аввалги ІХ-ІV асрларга оид эканлиги исботланган. Бу маданиятнинг пайдо бўлишида Оҳангарон ва Чирчиқ дарёларининг майда тармоқлари ва сой ҳавзаларининг қулай шароити ҳамда қўшни район деҳқонларининг маданий таъсири асосий омиллардан бўлиб хизмат қилган.

І§. Тошкент воҳасининг қадимий аҳолиси.

Тошкент воҳаси ва шаҳри қадимий аҳолисининг антропологик тарихи тўғрисида сўз юритар эканмиз, қуйидагиларни таъкидлаб ўтишимиз зарур. Бу ҳудуд аҳолисининт тарихига оид антропологик материалларнинг энг қадимгиси милоддан аввалги биринчи минг йилликнинг ўрталарига туғри келади. Бундан қадимийроқ маълумотларга ҳозирча эга эмасмиз. Лекин бу даврларда яшаган аҳолининг антропологик хусусиятлари тўғрисида Тошкент воҳасига қўшни ва яқин маданий алоқада бўлган ҳудудлардан топилган материалларга асосланамиз,

3-4 минг йил илгари Ўрта Осиё ҳудудида яшовчи қабилалар антропологик жиҳатдан икки катта гуруҳга бўлинган. Ҳар икки гуруҳ намояндалари ҳам европоид қиёфага эга бўлганлар. Маълумки, ҳар бир катта ирқ вакиллари муҳим антропологик белгилари асосида бир неча майда ирқий гуруҳларга ёки антропологик типларга бўлинади.Ўрта Осиёда европоид ирқ икки катта гуруҳ - шимолий европоид типи /илмий асарларда протоевропоид типи ёки андронов типи номи билан маълум/ ва иккинчисини жанубий европоид типи /ўрта ер денгизи, ҳинд-афғон, ҳинд- ўрта ер денгизи типи номлари билан маълум/ деб атаганлар. Ўрта Осиёда бу иккита ирқ вакиллари бронза даврида бир-бирига қўшни жойлашганлар. Биз олиб борган илмий иш​лар натижасида икки йирик ирқий гуруҳнинг чегараси  Устюрт, Жану​бий Орол, Зарафшон ва Фарғона водийлари орқали ўтганлигини аниқладик. Бундан Тошкент воҳасининг аҳолиси шимолий гуруҳ таркибига кириб, ҳудудда андронов ирқ белгиларини ўзида мужассамлаштирган, деган фикр келиб чиқади. Хўш, шундай экан, бу одамларнинг ташқи қиёфаси қандай бўлган, деган савол туғилади. Улар баланд бўйли /эркаклар бўйи ўртача 170-172 см,  аёллар эса 163-165 см атрофида/, жисмоний жиҳатдан бақувват бўлганлар. Уларнинг бош ва юз тузилишларига келсақ бошларининг шакли чўзинчоқ /долихокрания/, кенг пешонали, қош суяги бўртмалари кучли ривожланган, бетлари кенг, аммо баланд эмас, бурунлари эса қирра ва бет сатҳидан анча юқори кўтарилган, лаблари ингичка бўлган. Кўриб турибмизки, бу одамларда андронов ирқига хос барча белгилар намойён. Жанубий европоид ирқи вакиллари эса Ўрта Осиёнянг жанубий вилоятлари, шимоли-ғарбий Ҳиндистон, Покистон, Афғонистон, Кавказ ва Яқин Шарқда кенг тарқалган. Бу аҳолининг ташқи қиёфаси ҳам европоид хусусиятлари билан ажралиб туради. Улар Шимолий Европа типидаги одамлардан бошининг янада чузинчоқлиги, бетининг жуда торлиги ва чўзиқлиги, кўз косаси усти ёйининг жуда кам ривожланганлиги билан ажралиб туради. Бундан ташқари ирқ шимолий европа ирқи вакилларидан буйининг пастлиги, мускулари нисбатан кам ривожланганлиги билан фарқ қилади.

Шундай қилиб,  бронза даврида Тошкент воҳасида протоевропоид /андронов/ ирқига хос одамлар яшаган экан, деган хулосага келиш мумкин. Улар антропологик типи жиҳатидан Шарқий Европа, Қозоғистон, Ғарбий Сибир ҳудудларида яшаган андронов, срубная маданиятлари аҳолиси каби антропологик қиёфага эга. Бизнинг маълумотларимиэга кўра, жанубий европоид типига эга қабилалар, кам миқдорда бўлса ҳам, шимолий ҳудудларга кўчиб тарқалганлиги аниқланди. Фикримизни исботлайдиган далиллар Ғарбий Қозоғистонда Тасти Бўтоқ, Фарғона водийсидаги Водил ва Қайроққум, Жанубий Оролдаги Кукча З қабристонларига оид материаллар ҳисобланади. Шуларни назарда тутиб, жанубий европоид типидаги қабилаларнинг бронза даврида Тошкент воҳасида ҳам тарқалган, деган фикрдамиз. Бундан ташқари, бронза даврида Тошкент воҳасида андронов-тозабоғёб маданияти одамлари кенг тарқалганлиги ҳам исботланган.

Илк темир даври /милоддан аввалги ІХ-VI1 асрлар/ аҳолиси тўғрисида фикр юритар эканмиз, биз яна қўшни ҳудудларда яшовчи,  Тошкент аҳолисига моддий ва маънавий жиҳатдан яқин турувчи ҳудуд аҳолисига мурожаат қиламиз. Чунки илк темир даврига оид Тошкентдаги Бургалик маданиятига хос бош суяк қолдиқлари ниҳоятда ёмон сақланган. Шундай бўлса-да, аҳолининг бошлари чўзинчоқлиги, кўз косасининг устки ёйларн ниҳоятда кучли ривожланганлиги, пешона суягининг кенглиги ва горизонтал йўналишда ясси эмаслигини таъкидлашимиз мумкин. Бу маълумотлар кам бўлса-да,Бургалик мада​нияти аҳолиси европоид типининг андронов вариантига мансублигидан дарак бермоқда. Бундан ташқари, Тошкент воҳаси аҳолисининг европоид типининг қайси - шимолий ёки жанубий шоҳобчасига мансублиги бизни кўпроқ қизиқтиради. Сабаби, бу масала принципиал аҳамиятга эга. Бошқача қилиб айтганда, агар Бургалик маданияти аҳолиси шимолий европоид типига мансуб бўлса, бу аҳоли шу атрофда яшаб келаётган бронза даври аҳолисининг давоми, унинг ворислари, деган фикрга келамиз. Агар жанубий европоид типи билан ҳарактерланса, бунда кейинги бронза ва илк темир даврида Тошкент воҳасида аҳоли алмашганлиги ва бу аҳоли Ўрта Осиёнинг жанубий ҳудудларидан кўчиб келганлиги тўғрисида фикр юритишга чорлайди. Бу юқорида қайд қилиб ўтилган антропологик хусусиятлар асосан шимолий европоид типдаги аҳоли вакилларига мансуб бўлиб, Тошкент воҳасида илк темир даврида яшаб келаётган одамлар маҳаллий эканлигини ва у бронза даври аҳолисининг давоми эканлигига ишонч ҳосил қиламиз. Бронза даврида жанубдан силжиб келган аҳоли таъсирини ҳам кузатишимиз мумкин.

Антропология фанида Ўрта Осиё халқларининг шаклланиш тарихида, ҳар хил типдаги европоид аломатларни ўзида мужассамлаштирган уруғ ва қабилалардан ташқари, монголоид ирқи хусусиятларига эга бўлган қабилалар ҳам иштирок этганлиги тўла исботланган. Аммо мўғулий типдаги одамлар қай даврдан бошлаб Ўрта Осиё ҳудудига келиб жойлаша бошлаган, деган саволга кейинги йилларгача бирорта аниқ жавоб айтилмаган эди. Ҳозирги кунларда жуда кўп ҳамда ҳар хил тарихий даврларга оид антропологик маълумотларнинг мавжудлиги сабабли, бу масала янада эътиборимизни ўзига жалб этаяпти. Илгари бирорта ҳудудда яшовчи халқ таркибида мўғулий белгилар борлиги ёки йўқлиги, унинг нисбий миқдори, кўп ҳолларда айрим олинган антропологик белгилар асосида аниқланар эди. Бу эса бизни субъектив фикрларга чорлар ва масалани аниқ ечишга халақит берарди. Антропология фани услубларининг ривожланиши ва такоиллашуви натижасида ҳозир шундоқ услублар ишлаб чиқилдики, биз аҳоли таркибидаги мўғулий аломатларнинг бор ёки йўқлигинигина эмас, унинг нисбий миқдорини ҳам аниқлаш имкониятига эгамиз. Бу янги услуб асосида олинган битта белгига эътибор қилинмасдан, ўн бешга яқин мўғулий ва евроиоид ирқ вакилларини бир-биридан ажратадиган белгилардан умумий коэффициент чиқариб, шу коэффициент асосида фикр юритилади. Ҳозир юқорида қайд қилиб ўтилган услубга асосланиб, Ўрта Осиё ҳудудига, қисман Тошкент воҳасига қачондан бошлаб мўғулий белгиларга эга қабилаларнинг келганлиги ҳақида қисқача таҳлил бериб ўтамиз.

Баъзи бир антропологик илмий ишларда мўғулий типдаги одам​лар Ўрта Осиё ҳудудига милоднинг биринчи асрларидан кела бошлаган, деган фикрлар мавжуд эди. Антропологик ашёларнинг кўпая бошлаганидан кейин мўғулий типдаги қабилалар биринчи асрларда Ўрта Осиёнинг бутун ҳудудаларига баравар тарқалмасдан, улар Тяншон ва Олой тоғларидаги кичик водийларга келиб жойлаша бошлаган. Лекнн улар Ўрта Осиё марказий ва жануби-ғарбий вилоятларига ўтмаган, деган фикрлар ўртага ташланди. Бу мўғулий типдаги одамларни Шарқий Осиё ҳудудидан келган гунн қабилалари билан боғлайди. Бундан бир неча йил илгари Жанубий Тожикистондан топилган қўрғон қабристонидан эркак кишининг калла суяги топилди. Уни антропологик нуқтаи назардан текшириб чиққан олимлар Марказий Осиё мўғул типига оид бронза даври одами эканини таъкидлаб ўтишди. Бу эса Ўрта Осиёнинг жанубий ҳудудига, яъни ҳозирги жанубий Тожикистонга мўғулий типдаги қабилалар бронза давридан бошлаб кириб келган, деган маънони беради. Биз материаллар билан бевосита танишишимиз натижасида ва археологлар билан ўзаро фикр олишгандан кейян бу қабр бронза даврига оид эмаслиги аниқ бўлди. Шундай қили6, олимлар орасида кейинги йилларгача ҳукм суриб келаётган фикр, яъни мўғулий типдаги одамлар эрамизнинг биринчи асрларидан гунн қабилалари томонидан олиб келинган, деган фикрда қолишди. Аммо баъзи бир тарихий ва антропологик материалларнинг борлиги бизни юқорида қайд қилиб ўтилган фикрга шубха билан қарашга ундади. Ўрта Осиё қадимги аҳолисининг антропологик тузилишини ўрганувчи олимлар олдида янги антропологик ва археологик материалларни қазиб ўрганиш ва масалага ойдинлик киритиш вазифаси турган эди.

Кейинги йилларда янги материаллар топиб ўрганилди. Булар ичида алоҳида аҳамиятга эга бўлганларини санаб ўтганимиз мақсадга мувофиқ. Аввало шуни айтишииз керакки, барча қайд қилиб ўтоқчи бўлган антропологик материаллар кўчманчи қабилалар томо​нидан қолдирилган қўрғон типидаги қабрлардан олинган. Бу қабрларнпнг кўпчилиги эрамиздан аввалги VІ-V асрлагга оид бўлиб, асосан Ўрта Осиё шимолий районларининг чўл қисмида жойлашган. Бу Қорақалпоғистон Республикаси ҳудудидан топилган Қорақудуқ ва Номсиэтепа, Хоразм воҳасидаги Султон Вайс тоғ тизмалари яқинидаги қўрғонлар, Қадимги Бухоро воҳасининг шимоли-ғарбий қисми чўл зоналарида тарқалган Қалқонсой, Учтут, Шодибеқ Тяншон, Олой тоғлари ҳамда Орол денгизининг жануби-шарқий қисмида яшаган шак қабилаларига оид қўрғонлардан топиб олинган одамларнинг суяк қолдиқларидир.

Бу материал Ўрта Осиёга кўчиб келган қабилаларнинг ташқи қиёфаси мўғулий бўлганини кузатиш билан бир қаторда, улар бундан икки ярим минг йил илгари келганликларидан дарак беради. Бундан ташқари, бу типдаги одамлар Ўрта Осиё барча ҳудудларига ёппасига тарқалмасдан, улар фақат унинг шимолий чегарасига келишиб, чўл ва деҳқончилик районларига жойлашганлар. Келган қабилалар кўп сонли бўлмаган. Сабаби, улар Ўрта Осиёда кенг тарқалмасдан гуруҳ-гуруҳ бўлиб яшаганлар. Айтиб ўтганимиздеқ улар, антропологик материал кўрсатишича, қуйидаги учта йирик зонага - Орол денгизи атрофлари, Зарафшон водийсининг шимоли-ғарбий қисмидаги ҳозирги Конимех райони ва Тяншон - Олой ҳудудига кўчиб келганлар. Бу кўчманчи қабилалар деҳқончилик билан шуғулланаётган маҳаллий аҳоли билан қандай муносабатда бўлган, деган савол туғилади. Антропологик материал шундан далолат берадики, қабилалар маҳаллий халқ билан қон-қариндошлик алоқаларида бўлиб турган. Сабаби, қурғонларда дафн этилган одамлар ичида кўчиб келган мўғулий тусдаги одамлар билан бир қаторда, европоид типига оид кишиларнинг суяклари ҳам учрайди. Энди, хусусан, Тошкент воҳасига қачон мўғулий аҳоли кўчиб келган бўлиши мумкин, деган савол туғилши табиий. Бу масалани ойдинлаштиришда, антропологик материаллар кам бўлса  ҳам, баъзи фикрлар баён қилиш учун имкон беради. Бундан бир қанча йил илгари Тошкентдаги Шампан виноси заводи ҳудудидаги Чилдухтарон деган маҳалладан топилган суяк қолдиклари археологлар томонидан улар милоддан аввалги VІ-V асрга оид деб топилди. Бу ҳозирги кунда Тош​кент шаҳри чегарасидан топилган энг қадимий антропологик ашё ҳисобланиб, у Тошкент шаҳри аҳолисининг антропологик типи тўғрисида маълумот берувчи ягона гувоҳ ҳисобланади. Шунинг учун бу материал ҳақида батафсил тўхталиб ўтамиз.

Бу 40-45 ёшларга кирган аёлнинг калла суяги экан. Унинг боши думалоқ /антрополоик атамаси бўйича брахикефал/,  бет ўлчамлари кичик ва ялпоқ,бурни юз сатҳидан кам кўтарилган /мўғулий ирқ вакилларига хос белгилар/. Шу даврга оид қўшни ҳудудлардаги антропологик материалларга назар ташласақ атрофдаги аҳоли европоид типига оид эканлигини кўрамиз. Ёзма манбаларда эса Тошкент воҳасида бундан икки ярим минг йил илгари шак қабилалари яшаганлиги эслатилади. Аммо антропологик изланишлар шуни кўрсатадики, барча шак қабила аъзолари европоид типига тегишли белгилар билан ҳарактерланган. Дема, Тошкент шаҳри ҳудудидан топилган одам калла суяги бу маҳаллий халққа алоқаси бўлмасдан, биз юқорида таъкидлаб ўтган, шимоли-шарқдан келган кўчманчи аҳолига тегишли эканлигига ишонч ҳосил қилиш мумкин.

Бундан икки ярим минг йил илгари Тошкент воҳасида шак қабилалари яшаганлиги тарихий манбалардан маълум. Уларни "дарё орқаси шаклари" номи билан атаганлар. Шу ёзма манбаларда кўрсатилишича, асосан, Ўрта Осиёда учта катта шак конфедерацияси мавжуд бўлган. Тиа-тара-дарайа шаклари Ўрта Осиёнинг шимоли-ғарбий ва шимолий районларидаги чул қисмида яшаганлар.    Тиграхауда шаклари Ўрта Осиёнинг жанубий худудларини ишғол қилиб турганлар. Хоумаварга шаклари эса Ўрта Осиёнинг шимоли-шарқий ҳудудларида истиқомат қилганлар. Археологик изланишлар натижасида шу нарса маълум бўлдики, бу уч шак конфедераидясидаги қабилаларнинг моддий маданиятлари бир-бирига жуда ўхшаш бўлган. Аммо антропологик маълумотлар бизга улар орасида ирқий тафовутлар мавжудлигидан далолат бермокда. Ўрта Осиёнинг жанубида яшаган тиграхауда шаклари жанубий европоид типига яқин бўлсалар, қолган иккита шак конфедерацияси вакиллари эса, шимолий европоид типи, яъни ўзларининг ташқи қиёфалари билан бронза даврида Қозоғистон ва Ўрта Осиё шимолий районларида яшаган андронов маданияти вакилларининг авлоди бўлиб, улар ўзаро яқин антропологик типлар билан ҳарактерланган. Шундай қилиб, шаклар умуман яқин археологик маданият билан ҳарактерлансада, уларнинг келиб чиқиш негизи бир-биридан тубдан фарқ қилган. Ўрта Осиёнинг жанубий ҳудудларида тарқалган шаклар Ўрта Осиёнинг жанубий вилоятлари, Шимолий Ҳиндистон, Покистон ва Афғонистон ҳудуларида яшаган маҳаллий дехқон аҳолиси билан бир хил антропологик қиёфага эга ва келиб чиқиш тарихи умумийдир. Мазкур шак қабилалари чорвачиликка ўтган махаллий деҳқон қабилалари ҳам бўлиши мумкин. Тошкент воҳасида яшаган шак қабилалари Евро-Осиё ҳудудида истиқомат қилувчи шак қабилалари билан қон-қариндошликда ва келиб чиқиши билан бу кенг ҳудудда тарқалган шак қабилалари билан яқин генетик алоқада бўлган.
2§. Қовунчи маданияти аҳолиси.

Милоддан олдинги биринчи асрлардан бошлаб Тошкент жуда катта қудратли Қангюй давлати таркибига кирган. Қангюй давлати Сирдарёнинг ўрта оқимидан то Орол денгизигача бўлган жуда катта ҳудудни эгаллаб турган. Қангюй давлатининг аҳолиси қўшни кўчманчи вилоятлар билан яқин алоқада бўлса-да, уларнинг маданият асосини ўтроқ деҳқончилик маданияти ташкил этади. Янгийўл шаҳрига яқин жойлашган Қовунчитепадаги археологик изланишлар жараёнида топилган ашёлар шу давр маданиятини "Қовунчи маданияти" деб аташга асос бўлди. Қовунчи маданияти аҳолисига қўшни яшаган ва яқин алоқада бўлган бир неча археологик маданиятлар ҳам бўлган. Сирдарёнинг қуйи оқимида, яъни жануби-шарқий Орол ҳудудида "Еттиасар мадания​ти" ва унинг жануби-шарқий қисмида эса "Ўтрор-Қоратоғ"' маданияти тарқалган. Шулардан фақат Қовунчи маданияти қайси этник гуруҳ томонидан қолдирилгани аниқланган. Қовунчи маданияти, Б.А.Литвинский таърифича, қангюйликлар томонидан қолдирилган. У ўзининг ривожланиш тарихида бир неча даврларни бошдан кечирган.

Ҳозирги Ўрта Осиё антропологияси билан шуғулланувчи олимлар Қовунчи маданиятига оид кўпгина антропологик маълумотларга эга. Шу материаллар асосида бир неча муҳим тарихий муаммолар устида фикр юритишимиз мумкин. Энг аввал қангюйликларнинг ташқи қиёфаси ҳақида, уларнинг антропологик жиҳатдан Ўрта Осиё ҳудудида яшаган қўшни аҳолига қай даражада ўхшаш бўлганлиги, қангюйликлар ирқий жиҳатдан бир хил ёки ҳар хил маданий ва ирқий ҳарактерга эга аҳолидан ташкил топганлиги ва ниҳоят, сўнгги икки минг йил давомида Тошкент воҳаси аҳолиси таркибида қандай ўэгаришлар рўй берганлиги тўғрисида фикр юритамиз. Ҳақиқатдан ҳам, аҳоли антропологик типининг ўзгариши қандай ҳарактерга эга, яъни давр /давр ўтиши билан антропологик белгилар ўз-ўзича ўзгариш жараёни, масалан, бош кўрсаткичи қадим даврлардан ҳозирги кунларгача ўсиб бориш ҳо​лати/ ёки ташқаридан бошқа гуруҳдаги одамлар билан аралашуви натижасида ўзгарганми? Юқорида айтилган масалаларни ёритишдан аввал, археологик ёдгорликлар ва уларнинг антропологик материаллари ҳақида тўхтаб ўтишни лозим деб биламиз.

1942 йили Сирдарёнинг чап қирғоғида - Бекобод шаҳри яқинида жойлашган Ширинсой қабристонидан II-ІV асрларга оид анчагина одам суяклари олиб ўрганилди. Шуни айтиб ўтмоқчимизки, ҳозирги биз тадқиқ этаётган антропологик материал бевосита Тошкент воҳасидан топилмаган бўлса ҳам, Ширинсоё ёдгорлиги Тошкентга жуда яқин ва у Тошкент воҳасида кечган антропологик жараённи янада ойдинроқ тасаввур қилишимизга ёрдам беради. Бу ашёларни текшириш натижасида Бекобод аҳолиси таркибида учта ирқий гуруҳ мавжуд эканлиги аниқланди. Бу ерда Ўрта Осиёнинг жанубида ва Эронда тарқалган Хуросон антропологик типи вакиллари, Ўрол ва Олтой тоғлари оралиғида яшовчи қабилаларга хос муғулий тип ва Ҳиндистонда яшаган қабилаларга хос европа-дравид типи қиёфадаги одамлардан ташкил топгани аниқланди. Кейинги йилларда бу материални тожикистонлик антрополог олима Т.П.Кияткина қайта текшириб, Бекободда уч ирқий тип вакиллари борлигини инкор қилди ва аҳолининг ташқи қиёфаси бир хил деган фикрга келди. Сўнг бу материалларни биз ҳам ўргандик. Тўғри, бу аҳоли таркибида учта типни ажратиш ниҳоятда мушкул иш, аммо қадимги Бе​кобод аҳолиси таркиби бир неча антропологик гуруҳлардан ташкил топганига биз ҳам ишонч ҳосил қилдик. Ширинсой одамлари Ўрта ер денгизи антропологик типи, Помир-фарғона типи ва Олтой ҳудудидан бу ерга кўчиб келган туркий халққа оид аҳолидан ташкил топган.

Ниёзбошитепа қабристони Тошкент вилоятининг Янгийул ноҳиясида жойлашган бўлиб, 1971 йилда қазилган. Антропологик материаллар ІV-V асрларга оид. Бу ерда дафн этилган маҳаллий аҳоли деҳқончилик бнлан шуғулланган. Аҳоли иккита антролологик гуруҳдан ташкил топган: Ўрта ер денгиз типи ва жанубий сибир типи. Бизнинг фикримизча, бу аҳоли таркибида ҳозирги ўзбек ва пасттекисликларда яшовчи тожикларга хос помир-фарғона европа типи намояндалари ҳам мавжуд. Янгийўл қўрғонларидан қазиб олинган антропологик материаллар Қовунчи маданиятининг маҳаллий чорвадор аҳолисига мансубдир. Бу ҳудудда яшаган аҳоли таркиби ҳам жуда мураккаб, лекин юқорида қайд этилган материаллар помир-фарғона ва жанубий сибир типидаги аҳоли яшаганлигидан дарак беради.  
Янгийўлда яшаган одамларга ўхшаш кишилар Вревская темйр йўл станцияси яқинида ҳам топилди. Булар ҳам эрамизнинг биринчи асрларига оиддир. Аҳолининг кўпчилиги помир-фарғона типи билан тавсифланади. Аммо аҳоли таркиби шимоли-шарқдан келган ва ўзларида анча муғулий аломатларни мужассамлаштирган жанубий сибир антропологик типига оид кишилар ҳам бўлиб, уларнинг суяклари Қовунчи маданияти даврига оид қўрғонларга кўмилган ва маҳаллий чорвадор   аҳолига тегишли бўлган Қовордон шаҳар қабристонидан топилган. У ҳозирги Ўрта Чирчиқ вилоятининг аъмурий маркази Янгибозор яқинида жойлашган. Бу ердан олинган материаллар ҳам аҳолининг антропологик таркиби жуда мураккаблигидан далолат беради. Шу даврга оид одам суяклари Туябўғиз сув омбори атрофларидан ҳа топилиб ўрганилган. Улар асосан европоид типига мансуб бўлиб, ўз таркибида бир оз муғулий аломатларни ҳам мужассамлаштирган. 

Шундай қилиб,  биз илк қовунчи маданиятига хос археологик ёдгорликлардан олинган антропологик материалларни кўриб чиқдик. Кўзга ташланадиган нарса шуки, антропологик жиҳатдан Тошкент воҳасининг аҳолиси ниҳоятда мураккаб ирқий ва этнос таркибга эга. Бу ерда асосан помир-фарғона типидан ташқари, Ўрта ер денгизи типи, жану​бий сибир муғуллашган типи вакилларини учратамиз. Шуни ҳисобга олиш керакки, Сирдарёнинг қуйи оқимларида тарқалган ва қовунчи маданияти билан тиғиз атник муносабатда бўлган еттиасар маданияти аҳолиси ҳам мураккаб антропологик таркибга эга. Бу ерда ҳам муғулий, қадимги сак аҳолисига хос помир-фарғона типи ва жанубий Ўрта Осиёда кенг-тарқалган Ўрта ер денгизи типи вакиллари кўплаб учраб туради. Бу эса қовунчи ва еттиасар маданиятлари аҳолисининг бир-бирига яқинлигини кўрсатш билан бир қаторда, иккала ҳудуд аҳолиси ҳам бир хил этник жараёнларни бошидан кечирганлигидан дарак беради. Бу борада биз археолог олимларнинг фикрига қўшилиб, икки ҳудуд орасидаги алоқа маданий ва иқтисодий бўлибгина қолмай, улар орасида қон алмашиниш, яъни генетик алоқалар ҳам кучли эканлигини кўрамиз. Асосан Ўрта Осиёнинг жанубий вилоятларида тарқалган Ўрта ер денгизи типи намояндалари Тошкент воҳасига қачон келиб қолди, деган савол туғилади. Юқорида таъкидлаб ўтганимиздеқ Тошкент воҳаси аҳолиси мураккаб антропологик таркибга фақат Қовунчи маданияти давридагина эришмаган. Муғулий қиёфадаги одамларнинг Олтой ҳудудидан милоддан аввалги V асрларда келгани антропологик материаллар асосида исботланган. Жанубий европоид типига хос одамлар эса, бу ерда ундан ҳам аввал, бронза даврининг кейинги босқичларида яшаган бўлиши мумкин. Аммо бу фикрий далиллар билан асослаш учун Тошкент шаҳри ва воҳасида археологик ва антропологик изланишлар янада кенг миқёсда олиб борилиши керак.
Юқорида қайд этиб ўтилганлардан ташқари, Тошквнт воҳасида ҳозирги ўзбек ва тожикларга хос помир-фарғона типи Ўрта Осиёнинг бошқа ҳудудларига нисбатан аввалроқ, яъни милоддан илгари III асрлардан бошлаб шакллана бошлади. Мазкур антропологик типнинг Евроосиё чўл зоналаридаги шаклланиш жараёни кейинлчалик Тошкент воҳасида ҳам юз берди. Фарғона водийсига ҳам шу антропологик типга хос хусусиятлар тарқалди. Вақт ўтиши билан бу тип вакиллари ўз ҳудудини жанубий районларга қараб кенгайтира бошлади. Мана шу борада археологларнинг баъзи бир кузатишларини антропологик маълумотларга асосланнб ївщириб текшириб ўтмоқчимиз. Милоднинг биринчи асрларидан бошлаб қовунчи маданиятига хос ашёлар ҳозирги Бухоро, Самарқанд ва Кашқдарё ҳудудларида учрайди. Археологлар қадимги Сугд маданиятида қовунчи маданиятининг кучли таъсирини сезмокдалар. Антропо​логик материаллар бу соҳада  баъзи бир фикрларни айтиб ўтишга имкон беради. Биринчи минг йилликнинг биринчи ярмига оид Самарқанд ва Бухоро вилоятларида ўрганилган антропологик материалларга қа​раганда, баъзи бир қўрғонларга дафн, этилган одамлар ҳақиқатдан ҳам Тошкент воҳасидан келган бўлиши мумкин. Лекин бу суяклар ІV-V асрларга оид бўлмасдан сал аввалроқ, яъни милоднинг биринчи асрларига хос. Бу эса Тошкент воҳаси аҳолиси Сўғдга шу даврдан бошлаб кира бошлаган. Лекин бу юришларнинг кучайишини ІV-V асрларга оид эканлигини антролологик материаллар билан асослаш қийин. Қовунчи маданияти даврида Тошкент вохасида яшаган халқлар орасида битта одат кенг тарқалган. У ҳам бўлса, калла суяги шаклини сунъий ўзгартиш одатидир. Чақалоқ туғилгандан кейин унинг боши рўмол билан қаттиқ ўраб, тортиб боғлаб қўйилган. Натижада боланинг боши чўзинчоқ шаклга эга бўлган. Бу қизиқ одат қачон пайдо бўлган, уни кимлар қўллаганлиги ва унинг сабаблари тўғрисида ҳар хил фикрлар бор. Фанда юз йилдан буён илмий мунозараларга олиб келган, аммо ҳозиргача, бир умумий фикрга келинмаган. Бу одат, баъзи олимларнинг таъкидлашларича, милоднинг биринчи асрларида Шарқий Осиёда пайдо бўлган ва бизга гунн қабилалари олиб келган. Баъзи олимлар бош шаклини сунъий ўзгартиш бир қабила /элат/ аъзоларининг иккинчисидан ажралиб туриши учун қилинган, дейишса, бошқалари фақат юқори табақа қабила аъзолари учун қўлланилган, деб ҳисоблайдилар. Кўриб турибмизки, бу хақда фикрлар кўп, аммо биттаси ҳам юқорида қўйилган барча талабларга тўлиқ жавоб бермайди. Шу билан бир қаторда, бу одат хотин-қизлар ёки эркаклар, кўчманчи чорвадор қабилалар ёки деҳқончилик билан шуғулланувчи ўтроқ аҳоли орасида кенг тарқалганми, каби саволлар ҳам пайдо бўлади.             .

Ҳозир юқорида баён этилган саволларга жавоб бериш имконимиз бор. Кейинги йилларда жуда кўп янги антропологик материаллар тўпланди. Шулар асосида Ўрта Осиё ҳудудида бу одатнинг тарқалишини махсус ўргандик. Биз атайлаб шакли ўзгартирилган бош суяги қолдиқлари /ўтроқ деҳқон еки кўчманчи чорвадор аҳоли томонидан қолдирилганини археологик материаллар асосида аниқладиқ. Сўнгра аёл ва эркак эканлиги уларнинг суякларидан аниқланди. Аввало шуни таъкидлаб ўтиш керакки, бош суяги шаклини атайлаб ўзгаотиш одати гунн қабилаларига алоқаси йўқ. Байкал кўли орти ҳудудининг гунн қабилаларига тегишли одам суякларида бу одат умуман учрамайди. Бундан ташқари, гунн қабилалари яшаб турган ҳудудда бу одат Ўрта Осиёга нисбатан 500-600 йил кейинроқ учрайди. Демақ бу одат шарқдан ғарбга қараб эмас, аксинча, ғарбдан шаркқа, яъни Ўрта Осиёдан Марказий Осиёга тарқалган, деган фикрни ҳам олдинга суришимиз мумкин.

Хўш, бу одат Ўрта Осиёда қачон пайдо бўлган ва у қайси вилоятларда учрайди? Калла суяги шаклини ўзгартирган айрим шахслар бундан икки ярим минг йил аввал учрай бошлайди. Миқдори жуда оз бўлса-да, улар Фарғона водийсидаги Куғай ва Суфон ёдгорликлари, Жанубий Туркманистоннинг Қадимги Марв қалъаси ва Козоғистоннинг Егиз-Қуйтош ёдгорликларида учрайди. Бу материаллар асо​сида биз бош шаклини атайлаб ўзгартиш одати милоддан аввалги V асрларда пайдо бўлиб, у эркак ва аёлларда , деҳқон ва чорвадор аҳолида бараварига тарқалган, дейишимиз мумкин. Демақ бу одат асосан кўчманчи аҳолига хос деган фикрни янги маълумотлар исботламайди. Бошни айланма шаклда ўзгартиш одати турли этник гуруҳларни бир-биридан ажратиб туриш учун қилинган, деган фикр ҳам ўз исботини топмади. Сабаби, битта қабрда дафн этилгаи эру хотиннинг бирида бу одат учраса, иккинчисида учрамайди. Кейинги фараз туғри бўлганда, иккита этник гуруҳ намояндалари бир-биридан ажралган ҳолда дафн этилиши керак эди. Бу одатни битта этник гуруҳ аъзо​ларининг бир қисми қўлласа, иккинчиси эса қўлламаган. Энди юқори табақа вакиллари паст табақа аъзоларидан фарқ қилиш учун қўллаган, деган мавжуд фикрни текширсақ бош диформацияси бор ва йуқ шахслар ёнига қуйилган идиш-товоқ ва бошқа ашёлар сони ёки сифати билан бир-биридан фарқ қилмайди. Шундай экан, бу одат табақа ажратиш белгиси ҳам эмас экан. Ҳозирча бу одат ижтимоий ёки этник белги эканлиги тўғрисида бирор қарорга кела олмадик. Бу муҳим масала устида илмий ишларни давом эттириш керак. Бу қадимги одат Ўрта Осиёда милоднинг биринчи асрларида кенг тарқалиб, VII-VIII асрларда оммавий тус олган ва IX асрда эса тўсатдан йуқолиб кетади. Бу даврда шу одат билан бир қаторда, мурдаларни зороастризм одати бўйича оссуарий ва хумларда кўмиш маросими ҳам йўқолоди. Иккала одат, албатта, ўзаро узвий алоқада бўлиши мумкин. Уларнинг йўқолиш сабаблари бир хил бўлиб, Ўрта Осиёда ислом дининг кириб келиши ва кенг тарқалиши билан боғлиқ.

Ёзма манбаларга кўра милоддан аввалги І минг йилликнинг охирларида Ўрта Осиё шимолида учта катта этник гуруҳ яшагани маълум. бўлар Волга дарёси қуйи оқимларида яшовчи сармат қабилалари, улардан жануби-шарқда жойлашган ва Тошкент воҳасини ўз ичига олган ҳудудда қангюйликлар, шимолий Тяншон ва Олойда яшаган усун қабилаларидир. Антропологик жиҳатдан бу учта халқ вакиллари жуда мураккаб ирқий ва этник қоришмалардан иборат бўлган. Янги материаллар асосида шу уч халқнинг антропологик типи ва уларнинг ўзаро генетик алоқалари тўғрисида тўхталиб ўтамиз.

Сармат қабилалари вакиллари европоид типи билан тавсифланиб, таркибида андронов, Олд Осиё, Ўрта ер денгизи типлари ва бундан ташқари, помир-фарғона типи борлиги аниқланди. Кўриб турибсизки, келиб чиқиши ҳар хил бўлган гуруҳлар сармат қабилаларининг асосини ташкил этган. Қангюйликларнинг ҳам таркибида Ўрта ер денги​зи, помир-фарғона типлари, шак қабилаларига хос европоид типи ва мўғулий белгиларни ўзида анча мужассамлаштирган жанубий сибир антропо​логик типлари вакилларидан ташкил топган экан. Сармат ва қангюй қабилаларига хос тип усун қабилалари таркибида ҳам мужассамлашган. Демақ Ўрта Осиёнинг шимолий вилоятларида қон қоришуви жараёни  жадал равишда борган. Бизнинг фикримизча, қангюйлар сарматларга қараганда усунларга анча яқин. Буларнинг бир-биридан фарқи шуки, усун ва қангюй аҳолиси таркибида муғулий белгиларнинг микдори сарматларникидан кўпроқ. Ўрта Осиёдаги сармат қўрғонларидан олинган суякларда эса, мўғулий белгиларнинг нисбий микдори усунларникига яқин. Бу янги материалларни ўрганиб, шу фикрнинг тўғри ёки нотўғрилиги ҳақида маълумот олишни тақозо этади. Археологларнинг фикрича, Ўрта Осйедаги кўпчилик қўрғонлар сармат қабилалари томонидан қолдирилган, деб ҳисобланади. Аммо усун қабилаларининг тар​кибида сармат ва қангюй қабилаларига қараганда бошқа антропологик гуруҳлардан ташкил топган. Шу асосда қадимий Сўғд қўрғон аҳолиси Орол денгизи атрофида яшаган аҳолига яқинлиги исботланмоқда.

3§. Тошкент воҳасининг Ўрта асрлар аҳолиси
XX асрнинг 30-йилларида профессор Л.В.Ошанин Ўрта Осиё халқларининг антропологияси бўйича олиб борган самарали тадқиқотлари натижасида муҳим бир қонуниятни, яъни Ўрта Осиё аҳолисида турк тилларининг тарқалиши билан унга ёнма-ён /параллел/ равишда ўтроқ маҳаллий аҳолида мўғулий белгилари миқдорининг ошиб боршини кузатди. Бундай ҳолат Тошкент воҳаси аҳолисига ҳам хос эди. Бу фикр тариҳ тилшунослик ва география фанлари соҳасида кенг тарқалган бўлса-да, ўша пайтда Ўрта Осиёда қадимги ва ўрта асрларга оид антропологик материалларнинг миқдори ниҳоятда кам эди, кейинґи йилларда антропологик материалларнинг сони жадал суратда кўпая борди. Бу эса юқорида қайд этилган фикрни текшириш ва ривожлантириш имконини берди. 

Бизнинг илмий ишларимиз бу масалага бошқача ёндашишга ундади. Аввало Ўрта Осиё аҳолиси антропологик жиҳатдан яхлит бир нарса деб қарамасдан, уларни қишлоқ ёки шаҳар аҳолиси, кўчманчи чорвадор ёки ўтроқ деҳқон аҳолиси эканлигини эътиборга олган ҳолда тек​шириш бизга Ўрта Осиёнинг ҳар хил ҳудудидаги аҳолиси ўзига хос тарихий тараққиёт жараёнини ойдинлаштиришга, хўжалиги ҳар хил бўлган аҳолининг антропологик хусусиятлари бир-биридан фарқ қилишини кўрсатади. Шуни таъкидлаб ўтишимиз керакки, маданий ривожланиш билан антропологик типи орасида, хўжалик типлари /ўтроқ деҳқончилиқ кўчманчи чорвадор ва бошқалар/ билан антропологик типи орасида узвий алоқа йуқ. Булар бир-бири билан боғланмаган. Тил ва антропо​логик тип орасида ҳам узвий боғланиш йўқ. Аммо Ўрта Осиё халқлари тарихий тараққиётининг айрим даврларида хўжалик типи ва аҳоли таркибида мўғулий белгисининг нисбий миқдори билан чамбарчас боғланиш борлиги аниқланди. Турк ҳоқонлиги даврида, яъни эрамизнинг V-VI асрларидан бошлаб, Ўрта Осиё халқлари таркибида мўғулий белгиларнинг тинмай ўсиб бориши тўғрисида фанда кенг тарқалган фикр бор. Бу фикр кўпгина мақолаларда, монографияларда, ҳатто айрим дарсликларда ҳам учраб туради. Қирққа яқин илк ўрта аср даврига оид археологик ёдкорликлардан олинган антропологик материаллар асосида Турк ҳоқонлиги даврида Ўрта Осиёда антик даврга нисбатан аҳоли таркиби​да мўғулий белгиларнинг нисбий миқдори анча камайди, яъни аҳоли қиёфаси европоидлашган. Агар ўрганилган илк ўрта аср даврига оид материалларни бутун Ўрта Осиёга тегишли деб эмас, балки айрим мавжуд тарихий-маданий вилоятлар миқёсида қарасақ мўғулий типга хос аҳоли асосан ҳозирги Қозоғистон, Қирғизистон ва Устюртга келиб жойлашганлиги ойдинлашади.. Ўрта Осиёнинг марказий, жанубий ва ғарбий қисмларида яшовчи халқлор эса европоид тусга эга булиб, уларда мўғулий хусусиятлар ниҳоятда кам, лекин шу ҳудуд аҳолисида туркий тилларнинг тарқалиши эса анча ривож топган. Бундан келиб чиқадики, туркий тиллар тарқалиши билан мўғулий аломатларнинг ёнма-ён равишда ортиб бориши ҳақидаги илмий фараз янги тадқиқотлар асосида исботланмади. 
Илк ўрта аср даври Тошкент воҳаси аҳолисига келсақ у ерда ҳам аҳоли антик даври аҳолисига нисбатан анча европоидлашган тусга эга. Бунинг сабабини янги материаллар асосида кўриб чиқамиз. Милодий эранинг VII-VIII асрларидан то Х-ХІ асрларгача бўлган тарихий давр ичида Тошкент воҳасига шимолий ва шимоли-шарқий ҳудудлардан мўғулий қиёфага эга аҳолининг келиши анча сусаяди. Шу билан бир қаторда, Тошкент воҳасига Ўрта Осиёнинг жанубий ва жануби-шарқий ҳудудларидан аҳолининг кўчиб келиши кузатилади. Антропологик маълумотлар бу аҳоли Сўғд ёки Фарғонадан келганини кўрсатмоқда.

Археологлар орасида кўп йиллардан буён Ўрта Осиёдаги қовунчи маданиятининг шаклланинида Волга-Урол дарёлари ҳавзасида яшаган прохоров маданиятига оид сармат қабилаларииянт аҳамияти катталигини таъкидловчи фикрлар кенг тарқалган. Сармат қабилаларига хос моддий ва маънавий маданият ашёлари фақат Тошкент воҳаси, Хоразм ва Бухоро ҳудудининг шимоли-ғарбида, Қашқадарё ва Самарқандда эмас, балки қадимги Бақтрия-Тоҳаристон давлати жойлашган Ўзбёкистан ва Тожикистон республикаларининг жанубий вилоятларида ҳам топилган. Бу муҳим фикр кейинги йилларда олиб борилган археологик ишлар асосида ҳам тасдиқланмоқда. Аммо, бизнинг фикримизча, бу масала қониқарли даражада ечилмаяпти. Сабаби, бу фикр антропологик маълумотлар асосида ўз исботини топмаяпти.

Қуйи Волга оқими ҳудудида биринчи асрларга оид сармат аҳолиси таркибида беш хил антропологик тип мавжудлиги аниқланган. Ҳақиқатдан ҳам сарматлар антропологик жиҳатдан қоришган ва мураккаб таркибга эга. Лекин бу ерда беш антропологик тип мавжудлиги бизни ишонтирмаяпти. Чунки ҳозирги замон антропологик услублар антрополо​гик типларни бир-биридан ажратиб, уларнинг фарқини тўла ойдинлаштириш даражасига ҳали етгани йўқ. Шундай бўлса-да, сарматлар таркибида учта антропологик тип - Ўрта ер денгизи, помир-фарғона ва Олд Осиё антропологик типлари мавжудлиги бизни кўпроқ ишонтиради. Сарматлар таркибида мўғулий аломатларни ўзида мужассамлаштирган жанубий сибир антропологик типи борлиги мутлақо сезилмайди.Юқорида таъкидлаганимиздеқ сармат қабилалари ҳам маҳаллий Ўрта Осиё халқлари ҳам европоид қиёфага эга. Аммо кейинчалик Ўрта Осиёнинг ярим кўчманчи аҳолиси орасида мўғулий аломатлар пайдо бўла бошлагани маълум. Хўш, унда мўғулий қабилалар бу ерга қачон ва қасрдан келган, деган савол туғилади. Атрофда яшаётган халқларнинг антро​пологик қиёфасига назар ташласақ қуйидаги ҳолатни кузатамиз. Мўғулий белгилари анча ривож топган гуруҳларни Ўрта Осиёнинг шиоли-ғарбий томонида жойлашган Волга-Уролда эмас, аксинча, Ўрта Осиёнинг шимоли-шарқий, яъни Талас ва Чув водийларида, Қозоғистонда яшаган аҳолида кузатамиз. Бундан келиб чиқадики, Ўрта Осиёда сармат қабилаларига хос маданий хусусиятларни кузатиш билан бир қаторда, эътиборни асосан шимоли-шарқий ҳудудларга қаратишимиз мақсадга мувофиқ. Волга-Урал дарёлари ёқаларида яшаган сармат қабилаларининг кучли маданий таъсири Устюртда ва Орол денгизининг жануби-шаркий қисмида жойлашган еттиасар маданияти қабилаларида кузатила​ди. Еттиасар маданияти аҳолиси милоднинг биринчи асрларидан бошлаб шарққа силжигани археологик маълумотлардан маълум. Биз ўйлаймизки, еттиасарликлар сармат қабилаларига хос маданиятни ўзида мужассамлаштирганлар ва Ўрта Осиё ҳудудларига уни ўзи билан бирга олиб келганлар. Демақ унда биз Ўрта Осиёга бевосита сармат қабилалари бостириб келганлиги ҳақидаги илмий фараздан воз кечиб, сармат қабилалари маданиятини Ўрта Осиёга еттиасарликлар ўзи билан олиб келган, деган фикрга келамиз.

Бундан. ташқари, қовунчи маданияти аҳолиси бошқа йўналишда ҳам ўз алоқаларини кучайтирган. Қовунчи маданияти аҳолиси таркибида Ўрта ер денгизи типи вакиллари кўплаб учрайди. Бу тип Ўрта Осиё​нинг жанубий районларида яшаган деҳқон аҳолисига хос бўлиб, бронза ва илк темир даврида Жанубий Орол, Зарафшон ва Фарғона водийсига келиб қолган. Антик даврда эса бу типдаги одамлар қовунчи маданияти аҳолиси таркибида ҳам бўлган. Бу эса жанубий районларда деҳқончилик билан шуғулланаётган аҳоли янги ер излаб Тошкент воҳасига кейинги бронза ёки бургалик маданияти даврида кўчиб кела бошлаган ва бу ҳудудларда деҳқончилик маданиятини ривожлантиришга "туртки" бўлган, деган хулосага асос бўлади. Шундай қилиб, Тошкент воҳасидаги қовунчи маданияти аҳолисининг шаклланшида, маҳаллий аҳолидан ташқари, деҳқончилик ва чорвачилик билан шуғулланувчи жану​бий, шимоли-ғарбий ва шимоли-шарқий ҳудудларда яшовчи ахолининг ҳам ҳиссаси катта бўлган экан. Милоднинг II минг йиллиги бошларида Тошкент воҳасида рўй берган этногенетик жараёнлар антропологик нуқтаи назардан алоҳида аҳамиятга эга. Биринчидан, Амударё ва Сирдарё оралиғида, яъни Мовароуннаҳрда яшовчи ҳозирги аҳолининг антропологик типи шу ҳудудда бундан минг йил аввал яшаган аҳолининг ташқи кўринишидан айтарли фарқланмайди, яъни ҳозирги ўзбеклар ва пасттекислкларда яшовчи тожикларга хос қиёфа шу даврда шаклланди. Ташкил топган ташқи қиёфага XIII асрда бўлиб ўтган мўғуллар истилоси ҳам айтарлик ўзгариш кирита олмади. Иккинчидан, Тошкент воҳасига шимоли-шарқий, жанубий ва марказий вилоятлордан аҳоли силжиш жараёни кузатлмоқда. Бу қабилалар аввало Қирғизистон орқали Фарғона водийсининг шимолий районларига келиб жойлашган. Кейинчалик шимолий Тожикистоннинг ҳозирги Хўжанд вилояти орқали Тошкент воҳаси ва Зарафшон водийсига етиб келганлар. Баъзи бир антропологик маълумотларга қараганда, бу қабилалар Сурхондарё,  Туркманистоннинг жанубий ҳудуларига ҳам тарқалган,. Шу даврда Қозоғистон чўлларидан Устюрт орқали Хоразмга ва Ғарбий Туркманистонга силжиган ва маҳаллий аҳолига ўз таъсирини кўрсатган. Шуни таъкидлаб ўтишимиз керакки, кўчиб келган аҳоли асосан, шаҳарларга кирмасдан, фақат қишлок жойларга келиб жойлашган.

Милоднинг биринчи асрларида содир бўлган сиёсий ва тарихий сабабларга кўра, кўп қабилаларнинг ўзи эгаллаб турган еридан Ўрта Осиё ва Европага кўчиш жараёни фанда маълум. Бу халқларнинг буюк кўчиши дейилади. Бунга ўхшаган ходисани Ўрта Осиёда қорахонийлар даврида ҳам кузатамиз.

Хусусан, Тошкент вохасида бу жараёнларнинг содир бўлиб ўтганлиги хақида маълумот берувчи ашёлар "Катта Тошкент", яъни ҳозирги Тошкент чегарасида жойлашган Кугаиттепа ва Таукаттепа, Чирчик дареси бўйи, ҳозирги Ғазалкент шаҳри яқинидан топилган. Материалларнинг гувохлик беришича, бу ўтроқлашаётган кўчманчи қабилалар томонидан қолдирилган "издир". Ашёларни таҳлил қилиш натижасида уларнинг жанубий сибир антропологик типига карашли эканлигини аниқладик. Ташқи қиёфалари ҳозирги қозоқ ва қирғиз халқларига ўхшаш эканлиги ҳам маълум бўлди. Таҳлил этиш натижасида, биз бу аҳолини 1141 йилда Олтой ва Еттисув ҳудудидан келган қорахитойлар ва тургашлар ёки қарлуқ қабилалари билан боғласа бўлади, деган фикрга келди. Шундай қилиб, қорахонийлар сулоласи даврида Ўрта Осиёга, хусусан, Тошкент воҳасига шимоли-шарқий ҳудудлардан кўплаб туркий аҳоли кўчиб келган. Уларнинг маҳаллий халққа қоришуви ўзбек халқи антропологик типининг шаклланишида асосий таркибий қисм роли​ни ўйнайди.

Бу масаланинг иккинчи томони ҳам бор. Тошкент воҳасига шимоли-шарқий ҳудудлардан мўғулий қиёфага эга аҳолининг келганлигидан - ташқари, шу даврда жанубий вилоятлардаи, яъни Сўғд ёки Фарғонадан ҳам европоид қиёфага эга бўлган аҳоли кўчиб келиб, асосан, шаҳарга жойлашганлигини тасдиқловчи антропологик ашёлар мавжуд. Тошкент воҳасининг ғарбида /ҳозирги Чордара сув омбори ёнида/ ўрта асрларга оид /ХII аср/ йирик шаҳар ҳисоблантан Ўтирлиқтепа ҳаробалари жойлашган. Ўрганилган археологик ва антропологик ашёлар Тошкент воҳасидаги шаҳар аҳолисининг нафақат антропологик қиёфаси, балки шу шаҳар аҳолиси ҳаётига боғлик айрим ижтимоий-демографик маълумотларни ҳам бермоқда.
Ўтирлиқтепа аҳолисининг келиб чиқиши тарихий даврларга боғлиқ бўлиши ҳам мумкин. Атрофдаги кўчманчи халқларнинг биринчи галдаги эътиборини тортган нарса - маҳаллий аҳолининг ўтроқ ҳаёт кечириши бўлса керак. Балким, бу ўтроқ ҳаёт уларга қизиқ туюлган ва аҳолининг ўтроқ ҳаёт тарзини таъкидлаш учун кўчманчилар шаҳарни Ўтирлиқ деб атаган бўлсалар ажаб эмас. Атрофдаги кўчманчи аҳоли билан савдо-сотиқ ишларини олиб бориш учун Утирлиқтепа Тошкент шаҳар аҳолиси томонидан махсус барпо этилган .

Шаҳарнинг қошида жойлашган қабристонни биз 1974 йилда текшириб ўргандик. Қабристонда ҳозирги кунгача сақланган. 2,5 - 3 мингга яқин қабр бор, лекин, бизнинг фикримизча, уларнинг ХІ-ХІІ асрлардаги сони 4 мингдан кам бўлмаслиги керак. Антропологик материаллар қуйидаги фикрларни баён қилишга имкон берди. Шаҳар ахолиси 200 ййил давомида кўчманчилар билан савдо қилган. ХІ-ХІІ асрларда шаҳарда тахминан 10-12 минг одам яшаган. Бу аҳоли асосан ҳунармандчилик ва атрофдаги кўчманчи қабилалар билан савдо-сотиқ ишларини олиб борган. Аҳоли ўзининг ташқи қиёфаси билан Тошкент шаҳри, Зарафшон воҳасида ва Фарғона водийсида яшаётган европоид қиёфага эга аҳолига жуда ўхшайди,таркибида деярли мўғулий белгилар йуқ .Бу эса, шаҳар атрофидаги кўчманчи аҳоли орасида никоҳлар кам бўлган, деган фикрга олиб келади. Аҳоли орасида жароҳат жуда кам учрашини таъкидлаб ўтамиз. Демақ шаҳар аҳолиси билан атрофдаги кўчманчи қабилалар орасидаги муносабат тинч бўлган. Маълумки, баъзи касалликлар суякларда ўз асоратини қолдиради. Лекин биз суяк касалликларини шаҳар аҳолисида жуда кам учратдик. Утирлиқ шаҳри вакиллари баланд бўйли, бақувват эканлигини таъкидлаб ўтамиз. Шаҳарда зркаклар сон жиҳатдан аёлларга қараганда анча кўплиги аниқланди. Тошкент воҳасидан кўчиб келиб Утирлиқ шаҳрида яшаган аҳоли атрофдаги кўчманчи чорвадор қабилалар билан фақат савдо қилибгина қолмай, балки деҳқончилик вилоятларини кўчманчилардан ҳимоя ҳам қилиб турган. Шаҳар аҳолиснинг ўрта умр узунлиги ЗО йилга тенг. Болаларнинг ўлим даражаси анча юқори: аҳолининг 40 фоизи болалик ва ўсмирлик даврида оламдан кўз юмганлар. Шаҳарда 50-60-йил яшаган одамларнинг сони ниҳоятда кам. Бу ҳолатни биз Ўрта Осиёнинг бошқа шаҳарларида ҳам кузатамиз. Кейинги икки минг йил даво​мида Тошкент воҳаси аҳолисининг антропологик қиёфаси ўзгарганлигини аниқлаш имконига эгамиз.Маълумки, қовунчи маданияти археолог олимлар томонидан уч тарихий даврга /Қовунчи I, Қовунчи II, Қовунчи III/ ва икки комплексга /Мингурик ва Имлоқ -Ковордон/ бўлинган. Мавжуд антропологик материалларни шу маълум тарихий даврлар асосида гуруҳларга бўламиз. Натижада Қовунчи I даврига /милоддан аввал  II - милодий II асрлар/ Тошкент воҳасида жойлашган Ковордон, Туябуғиз, Вревская, Апартак ва Боғистон қўрғонлари материаллари, Қовунчи II /II-Ш аср бошлари/ га эса, Қизилолмасой, Қулота, Янги-Йул қўрғонлари ва Қовунчи Ш маданиятига /ІVасрнинг иккинчи ярми -VІ аср бошлари/ Ниёзбоштепа, Бўзсув, Таукаттепа, Кутаиттепа, Қулота ёдгорликлари материаллари киради. Имлоқ ва Ковордон комплексига /VIII аср охири - XIII аср бошлари/ Қанқа, Мингўриқ Ўтирлиқтепа ва Ғалватепа материаллари киради. Бу материалларни тадқиқ қилиш жараёнида қуйидаги натижаларга келдик.

1. Қовунчи маданятининг барча тарихий босқичларида аҳоли қиёфаси ниҳоятда ранг-баранг бўлган. Одамлар бир-биридан мўғулий аломатларнинг нисбий миқдоридан ташқари, европоид типи миқёсида ҳам турли антропологик гуруҳлардан ташкил топганлиги аниқланди/1 - 5-расмлар/;

2. Қовунчи І маданияти даврида Тошкент воҳаси аҳолиси таркибида мўғулий аломатлар мавжуд бўлган. Мўғулий тип қабилалари Тош​кент воҳасига аввалроқ, яъни милоддан аввал І минг йилликнинг ўрталарида кириб келган;

3. Қовунчи II маданияти даврида Тошкент воҳаcига кoп cонли мўғулий ирқ аломатларини мужассамлаштирган аҳоли кўчиб келган /6-расм/;

4. Қангюйликлар қовунчи  маданияти намояндаларидир. Улар асосан Тяншон ва Еттисув, Шарқий Қозоғистонда истиқомат қилган усун қабилаларига жуда яқин генетик алоқада бўлиб, Волга ва Урол дарёлари ёқасида яшаган сармат қабилаларидан фарқ қилган /7-расм/.

Тошкент воҳасида яшаган қадимги аҳолининг антропологик ва этник тарихини якунлар эканмиз, улар қадим даврлардан буён Ўрта Осиё халқларининг этник тарихида катта роль ўйнаганини яна бир бор тяъкидлаб ўтамиз. Ўзбек халқига хос помир-фарғона типи, асосан, Тошкент воҳасида шаклланган ва кейин ҳозирги Ўзбекистон ҳудудининг бошқа вилоятларига кенг тарқалган. Тошкент воҳаси аҳолиси барча тарихий даврларда қўшни ҳудудлар аҳолиси билан умумий тарихий такдирга эга бўлган ва ўзбек халқининг ва миллатининг шаклланишида муҳим аҳамият касб этган.

II БОБ. СУРХОНДАРЁ ВОҲАСИНИНГ ҚАДИМИЙ АҲОЛИСИ
Қўҳна санъат ёдгорликларида, айниқса, ҳайкал, сопол, зарб этилган тангалар ва тарихий ижоднинг бошқа турларини ўз ичига олувчи ҳайкалтарошлик санъати асарларида фақат уста ижод этган даврдаги бадиий маданиятнинг ўзига хос хусусиятларигина эмас, балки ўша давр этнографик маданий муҳит хусусиятлари ҳам намоён бўлади. Бадиий бойликлар яратиш тарихидаги.бундай муҳим омилнинг этник-маданий жиҳатдан яна бир жиҳати бор. Муайян этник муштаракликнинг жамики маънавий ва моддий бойликлари : қўҳна жамиятнинг дунёқараш савияси, ахлоқий ва нафосат қоидалари ва ниҳоят, қадимги инсон ҳаётининг диний ва дунёвий, фалсафий ҳамда ахлоқий жиҳатларини ифода этувчи бадиий маданияти ана шу тушунчада жамулжам.

Санъат асарлари шартли равишда диний ва дунёвий қисмларга бўлинади, бироқ ҳар иккиси ҳам, аксари ҳолларда, моҳият жиҳатидан бир хил мазмун ва мавзу касб этади. Диний санъат тимсолининг иконографик тузилиши қатъий белгиланган қоидаларга бўйсунувчи диний қоидалар сингари, ўзига хос хусусиятлари билан фарқланиб туради. Мисол тариқасида шуни айтиш жоизки, Ўрта Осиё ҳудудида буддизмнинг тарқалиши бу ерга фақат Будда таълимотинигина эмас, балки ўз ижодини илоҳий ва бошқа тасвирлар, бошқа ҳомийлар қиёфаларини яратишга бағишланган маҳаллий рассомлар, ҳайкалтарошлар ва бадиий ижоднинг бошқа вакиллари амал қилган мукаммал будда анъаналарини ҳам олиб келади. 
Балки Будда қиёфасини осонгина билиш ва уни Будда маъбудидаги ҳамроҳлари ҳамда бодисатв тасвирларидан дарҳол фарқлай олишнинг боиси ҳам шундадир. Қасрда ва қай вақт ишланганидан қатъи назар, Будданинг истисносиз барча тасвирларида бошида думалоқ шиш /ушниша деб юритилади/, қулоқ солинчоғининг чўзиқлиги, қурача-қаншардаги белги энг зарурий ажралмас қисми ҳисобланади. Уларнинг ҳар бири тасвир соҳибинииг муайян кайфиятини, ҳолатини акс эттиради. Мазкур белгилардан биринчиси - илгариги фоний эзгуликлардан тарки дунё қилиш ва ҳоказо ҳиобланади. Агар ҳайкалтарошлар диний тасвир, айни пайтда Будда тасвирини яратицда белгиланган қоидаларга амал қилишган бўлишса, унинг атрофидаги роҳиблар ёки дин, ибодатхона ва мехробни, шунингдек ўз санамларига ҳадя инъом қилаётган шахсларни тасвирлашда қадимги усталар маҳаллий оқсуяклар вакилларининг ёки ибодотхона ва бошваларга қимматбаҳо қурбонлик келтирган оддий одамнинг аниқ тасвирини ифодалашга интилганлар,

Ҳайкалтарош, одатда, худо тасвирида ўз халқи вакили, яъни муайян этник муҳит учун юксак гўзаллик намунасига хос ирқий ҳамда этник хусусиятларни ифода этади. Будда тасвири бир-бирини такрорласада, лекин ўзаро фарқланувчи хусусиятларга эгадир. Бинобарин ҳатто худоларнинг илоҳийлаштирилган тасвирларидан ҳам энг қўҳна давр жамоа вакилларининг антропологик ёки этник қиёфасини пайқаб олиш мумкин. Гарчи бу тасвир, асосан, мавҳум бўлса-да, шунга қарамай, одатда, умумий хусусиятлар муайян шахсни тасвирлашдаги қарор топган анъана сарҳадидан четга чиқилмайди. Қадимги усталар ҳам савдогар, хожи, ташвиқотчи, миссионерлар сингари, жамиятнинг энг ҳаракатчан вакилларидан ҳисобланган. Шу боис улар ўз ижодида бошқа ерларда кўрганларини тасвирлашган, аксари ҳолларда эса уларнинг санъати бирор-бир этник ўзгаришларни ифода этган.

Шартли равишда дунёвий деб аталган санъатнинг ҳайкалтарошлик ва асарларнинг бошқа туркумида /дунёвий мавзудаги тасвирларда кўпинча мифологик ва диний тарздаги оҳанг касб этади/ кўпинча подшохнинг ва Оллоҳнинг ердаги ноиби сифатида подшоҳни улуғлаш ғояси йўғрилган. Тахтиравон билан боғлиқ манзаралар, Тангрининг подшохга подшохлик нишонларини тақдим этиш манзараси, подшохнинг йиртқич.ҳайвонларни овлаши, зиёфат маросими каби тасвир - қадимги усталарнинг дунёвий деб аталадиган асосий тасвирий асарларидир. Бу мавзу ниҳоятда машҳур булиб, фақат Ўрта Осиё санъати учун эмас, балки бутун Қадимги Шарқ санъати учун ҳам хосдир. Айни шундай асарлар қадимги жамият вакилининг ўзига хос тасвирини ифода этади. Дунёвий тарздаги асарда биз машҳур тарихий, шахслар ва улар доирасининг "сурати"га дуч келамизки, улар ўзининг нафислиги, антропологик тасвирнинг хослиги, айни вақтда, алоҳидалиги билан киши эътиборини жалб этади. Аксари ҳолларда, шахсларнинг ташқи қиёфасига кура муайян ҳижратлар, кандайдир янги этник гуруҳларнинг келиб   чиқиши, ҳақида фикр юритиш мумкин, Санъат таҳлили асосида олинаётган маълумотлар антропологлар олиб бораётган махсус тадқиқотлар натижаси билан тасдиқланмоқда.

Тадқиқотчиларнинг синчков меҳнати ўлароқ, тўпланган бой антропологик материал антропология маълумотларини тасвирий санъат асари билан қиёслашда мақбул имконият яратади, шунингдеқ қадимги давр одамлари қиёфасини нафис ва график тиклашгагина эмас, балки сайёрамизда ҳаёт кечирган халқларнинг этногенези ва этник тарихининг мураккаб муаммоларини ҳал этиш учун шароит яратади.
І§. Аждодларимиз қиёфаси ва тасвирий санъат намуналари.

Олд ва Ўрта Осиё ҳудуддарида қадимда расм бўлган антропологик тасвирлар билан танишув, асосий тадқиқот манбаи эканлигига қарамай, палеоантропологиянинг ўзидангина эмас, балки археологик қазишмаларда олинган тасвирий санъатнинг кўплаб намуналари билан танишишдан бошланди. Ана шу қазишмалар тарихи талайгина ҳаяжонли ҳодисаларга бой бўлиб, қарийб 150 йиллик даврни ўз ичига олади, улар махсус илмий китобларда ҳам, шунингдеқ илмий-оммабоп асарларда ҳам баён этилган. Маэкур қазишмалар вақтида топилган жуда кўплаб ҳайкаллар орасида қадимги жамиятнинг хилма-хил ҳудудий гуруҳлари ва ижтимоий қатламларига мансуб турли этник келиб чиқишга эга бўлган кишиларнинг тасвирлари катта ўрин эгаллайди. Тасвирларнинг аксарияти зарарланганлиги ёки, ҳатто бир қисмигина сақланиб қолганлигига қарамай, кишиларнинг кенг куламдаги хилма-хил қиёфаларини акс эттириб, палеоантропологик ашёлар олингунга қадар улар Олд ва Ўрта Осиё қадимий аҳолисинннг антропологик хусусиятлари тўғрисидаги ягона манба бўлиб хизмат қилган, Ана шу ҳайкаллар тавсифи юзлаб асарларда тарқоқ холда мавжуд бўлсада, лекин қизиққан талаба Н.Д.Флиттер ҳамда М.Э.Матъе, В.К. Афанасьев ва В.Г.Лукониннинг асарлари орқали у машҳур ёдґордикларнинг умумий, лекин етарли даражада тулиқ тавсифидан хабардор бўлади.

Бизни антропологик жиҳатдан қизиқтираётган ҳайкалтарошлик асарларининг изоҳи қандай аниқланади? Дастлабига бу иш антропо​лог мутахассислигига эга бўлган кишилар томонидан олиб борилган, изоҳлашнинг бошламаси антропологик хусусиятлар билан этник мансублик ўртасидаги жиддий тафовутлар яққол англаб етилмаган даврга тўғри келади. ХХ аср бошлари учун бундай изоҳ намуналари хос бўлган Э.Д.Майер ҳамда В.Христиан тадқиқотларида кўзга ташланади. Асари кўп йиллар мобайнида Ўрта ер денгизи, Олд ва Ўрта Осиё тарихи хусусида тўла-тўкис маълумот бера олган Қадимги Шарқнинг йирик тарихчиси Э.Д.Майер тадқиқотлари ҳайкалларни изоҳлаш имкониятларига антропологик манба деб қарашга ишончсизлик муносабатини намоён этган. ХIХ асрдаёқ кўпгина тадқиқотчилар ҳайкал тасвирларида бир томондан арман, турқ форсга хос юз тузилишининг ўхшаш ифодаларини пайқай олишган. Э.Д.Майернинг фикрича, Қадимги Шарқ ҳайкалларининг ана шу тури Олд Осиё қадимги аҳолиси антропологик таркибининг воқеий далили бўлмай, балки сана жиҳатидан турли вақтларга мансуб ёдгорлик туркумларининг услубий ўзига хослиги натижасидир.

Қадимги Шарқ тарихининг сўнгги даврларида'"арабий" хусусиятларнинг устун келиши қадимги ҳайкаллар тасвирий тарзининг ўзгариши хисобига руй берган. Мазкур нуқтаи назар ўз даврида замонамизнинг машҳур антропологи В.В.Бунак томонидан кескин танқид қилинган эди.

Палеоантропологик материаллар билан қиёсий тарзда санъат ашёларидан фойдаланган В.Христианнинг асари анчагина умидбахшдир. В.Христиан қиёслаш воситасида учта антропологик унсурни яратдики, улардан иккитаси илгари ажрагилган Ўрта ер денгизи /"арабий" этник унсур билан қиёсланувчи/ ва ассироид ёки арменоид /Кавказ этник унсур билан қиёсланувчи/ унсурларга мутлақо мос келади. Бундан ташқари, у мўғулий хусусиятларни ҳам ажратиб, уни Шарққа мансуб учинчи антропологик унсур деб курсатади, лекин бу фикр дархол В.В.Бунакнинг эътирозига учради. В.Христиан буни қандайдир ғалати тарзда - африкавий келиб чиқишга эга бўлган этник оқимнинг тарқалиши билан боғлади. Этник унсурлардан ҳар бири у ёки бу маданий ходисалар мажмуи ёрдамида ифодаланганки, бу ҳол, ўз навбатида, В.Хрис​тианнинг мавқеини сусайтирди, холбуки, у ирқий хусусиятлар билан маданий жиҳатларнинг узвий боғлиқлигини эътироф этган эди. Асримизнинг 50-йиллари рус антропологлари антропологик типнинг этник муштараклиги, тил ва маданият билан боғлиқлиги йуқлигини ишончли тарзда исбот этдилар. Тиллар ва маданиятлар антропологик типга боғлиқ булмаган ҳолда баъзан одамларнинг ўзларига нисбатан кенгроқ ҳудудларга тарқалади. Этник муштараклик масаласида шуни айтиш керакки, у икки ёки бир неча антропологик типлар билан ифбдаланши ва, аксинча, бир қанча этник муштараклик биргина антропологик типга эга бўлиши мумкин

XX аср бошлари ва биринчи ярмида Олд ва Ўрта Осиё аҳолиси бир ҳил негизга эгалигини исботлади: у ўрта ер денгизи мажмуига эга бўли, ҳайкалларни ўрґаниш маълумотларига кўра, Олд ва Ўрта Осиёдаги қадимги халқларнинг антропологик таркибида ҳам асосий ўринлардан бирини эгаллаган. Олд Осиёнинг қадимги аҳолиси таркибида монголоид, айниқса, негроид ирқлар аралашмаси муаммоси, асосан ҳайкал ашёлари асосида муҳокама қилинди. Ўтган асрнинг сўнгги йилларида чоп этилган А.Биллербекнинг тадқиқот натижалари катта қизиқиш уйғотади. А.Биллербек қадимги Элам ҳаробаларида ўтказилган қазишмаларда, топилган жангчи ҳайкали тасвирида негроид хусусиятларни уққан эди. Бир қарашда Бу В.Христианнинг қадимги Олд Осиё халқларининг этник қиёфаси ҳосил бўлишига африка, аниқроқ қилиб айтганда, судан этник унсурининг таъсири ҳақидаги юқорида тилга олинган сўнгги хулосалари билан уйғунлашиб кетади. Бир-биридан ЗО йиллик давр ажратиб турган ҳар икки фаразни Жанубий Эрондаги қадимги аҳолининг антропологик хусусиятлари шаклланишига негроид қўшилманинг кенг кўламда таъсири ҳақидаги Г.Хюзинг фарази боғлаб туради. Бироқ, Г.Хюзинг асосланган А.Биллербек кузатувларининг ўта саёзлиги, юқорида тилга олинган қадимги Элам жангчиси антропологик типининг яққол эмаслиги эслаб ўтилган фаразнинг ишончлилигини йўқотади, шу боисдан у антрополог В.Бунакнинг эътирозига учради. Лекин Олд ва Ўрта Осиё қадимги аҳолисининг келиб чиқиши жиҳатидан ҳар ҳиллиги муамммоси кун тартибидан тушмади ва ҳанузгача тарихий антропологиянинг муҳим муаммоларидан бири бўлиб қолмоқда.


Шундай қилиб, баъзи изоҳлар билан шуни баён этиш мумкинки, палеоантропологик маълумотлар мутлақо бўлмаган шароитда ҳайкал ашёларидан муайян жой аҳолисининг ирқий ва этник қиёфаси ҳақида тасаввур ҳосил қилишда самарали фойдаланиш мумкин. Муайян вақт бўлаги тасарруфидаги бирон-бир ҳудуд кўп сонли палеоантропологик ашёлар билан ифодаланади. Уларнинг натижаларидан этнографлар, археологлар, тарихчилар, тилшунослар, у ёки бу халқнинг келиб чиқиши масаласи билан қизиқувчи талабалар фойдаланганда, асосан, инсониятнинг рақамлар тарзида берилган хилма-хил ирқий нусхаларини фарқлашда мураккабликлар туғдиради. Бунда уларга антропология фанининг калла суягига қараб қадимги одамнинг ташқи қиёфасини ҳайкалда ва суратда қайта тиклаш тармоғи ёрдам беради. Шундагина қадим даврларда яшаган, ташқи қиёфаси калла суяги асосида тикланган одам ёки улар гуруҳининг этник ҳамда ирқий хусусиятлари янада яққол кўзга ташланади. Суяклари бўйича қайта тикланган одамнинг ташқи қиёфаси бевосита ҳайкал ашёлари билан қиёсланиши мумкин. Дарвоқе, қайта тиклаш услуби антропология фанининг кўпгина услубларидан бирига айланди. Қайта тиклаш натижасида суяк ашё янада таъсирчан бўлиб, кишига гўё тирик одам тургандек тасаввур беради. Бинобарин, у фақат антрополог мутахассисгагина эмас, балки халқларнинг келиб чиқиши масаласи билан қизиқувчи ҳар бир китобхонга ҳам тушунали бўлади.

2§. Калла суяги бўйича ташқи қиёфани тиклаш.


Қадимги қазилма одам қиёфасини калла суягига қараб тиклаш ҳақидаги ғоя илк бор қачон ва ким томонидан ўртага ташланганини ҳозирги вақтда айтиш мушкул. Ҳарҳолда, 1877 йилдаёқ металл даврига оид калла суягига қараб одамнинг ташқи қиёфасини қайта тиклашга илк бор ҳаракат қилинган. Кейинчалик тарихий шахсларни, шунингдек сайёрамизда яшаган энг қадимги давр одамлари қиёфасини калла суягига қараб қайта тиклаш мисоллари кўп учрайди. Ана шундай тарзда яратилган ҳайкалчаларга назар ташлар эканмиз, беихтиёр ҳайкалтарошнинг заковатига тахсинлар уқиймиз. Барча тасвирлар таъсирчан ва ҳаётий. Антропология илмининг сир-асрорларидан бехабар одам улар ҳақиқатан шундай бўлганлигига дархол ишонади. Ташқи қиёфани қайта тиклашнинг методик услубларини ишлаб чиқиш жараёнида бир қанча қўпол хатоликларга йўл қўйилиб, бош суягининг ҳаётий шаклидан четга чиқишлар бўлганки, буни хайкалтарошларнинг эркин ижоди билангина изохлаш мумкин. Ҳозирги вақтда бундай қайта тиклашлар ўзинйнг тарихига доир ҳужжат сифатида эътиборга молик. Айримлар юз ва калла суяги тузилшларининг ўзаро боғлиқ эмаслиги ҳақида сохта тасаввурга асосланган қазилма одам суратини қайта тиклаш масаласи хаёлий, мувафаққиятсизликка учрайдиган масала деб ҳисоблайдилар. Ғарбий европалик ва америкалик олимлар фақат қазилма одам ташқи қиёфасини қайта тиклаш бўйича бир қатор тажриба ўтказганлар. Уларнинг бирортаси ҳам ўз услуби бўйича ҳозирги замон одамларининг қиёфасини ярата олмади, яъни таниш ва текшириб      кўриш мумкин бўлган даражадаги қайта тиклашни амалга ошира олмадилар. Антропологлар шуни қатъий исботлашдики, тананияг алохида ўлчамлари оралиғида алоқадорлик қонунияти мавжуд, ўлчамлар ўртасидаги ана шундай боғлиқлик миқдори ер куррасидаги барча ирқларда ниҳоятда ўхшашдир.

Олам сингари, мурдалар қиёфасини қайта тиклаш фикри ҳам нақадар қўхна. Сайёрамизда ўнлаб авлодлар фано оламидан бақо оламига ҳижрат этишди, узоқ ўтмишнинг минглаб буюк лашкарбошилари, давлат арбоблари, адиб, нотиқлар, исёнчилар бу дунёни тарк этишган. Уларнинг тасаввуримизда муҳрланган тасвирлари китоблар, йилномалар, тарих саҳифаларидан олган таассуротларимизгагина асосланган. Хўш, аслида улар қандай қиёфага эга бўлишган? Ҳозир улар билан юзма-юз бўлиш мумкинми? Қиёфани бош суяги бўйича тиклашнинг чинакам илмий усули пайдо бўлгунга қадар булар орзу-хаёллигича қолиб кетди. Қани, у қандай усул экан? Бу усул аллақачон жаҳонда маъулуму машҳур бўлиб кетган.


Илк бор қазилма одам қиёфасини қайта тиклашга 1927 йилда ҳаракат қилинган. Ўшанда питекантроп /одам-маймун/ ва неандертал суяклари асосида ана шу қазилма одамларнинг ташқи қиёфаси қайта тикланган эди. Ниҳоят, 1938 йилда машҳур ҳайкалтарош ва антрополог, археолог-профессор М.М.Герасимовга бир қанча ҳужжатли қиёфаларни қайта тиклаш насиб этди. У турли давр ва халқларга мансуб юзлаю тарихий шахсларнинг ноёб қиёфалари силсиласини яратди. Унинг қўллари қадимий калла суякларига жон битарди, бевосита таний оладиган қиёфа акс этарди. М.М.Герасимовнинг бундай ноёб асарлари намунаси қаторида Иван Грозний, форс-тожик мумтоз адабиётининг асосчиси Абу Абдулло Рудакий, Амир Темур, Мирзо Улуғбеқ Ҳожимурот, машҳур немис шоири Шиллер, адмирал Ушаков ва бошқаларнинг қиёфаларини кўриш мумкин. 


Қиёфани ҳайкалларда қайта тиклаш бу соҳада бурилиш нуқтаси бўлиб, бу тажрибани криминалистика амалиётида қўллаш имконини берди. Ана шу соҳадаги иш натижалари юз тузилишини қайта тиклашни амалга ошириш борасидаги биринчиликни антропология фанида исботлади. Охир-оқибат қайта тиклаш услуби мумтоз антропология фанининг кўплаб усулларидан бирига айланди. Юқорида таъкидлаганимиздеқ суяк ашёси қиёфанинг таъсирчанлигини оширади.


Калла суяги бўйича киши қиёфасини қайта тиклаш усулининг энг қатъий танқидчилари ўз баҳслари баёнига доимо шундай фикрни қўшиб қўяр эдилар: “Бу фан эмас, балки санъатдир”. М.Герасимов ўз тажрибасини бирор кишига ўргатишга муваффақ бўла олмайди. Москвада Антропология ва этнология институтида нафис антропологик қайта тиклаш соҳасидаги тадқиқотчилик ва услубий ишлар олиб борилмоқда. М.Герасимов шогирдлари бу соҳага жуда кўплаб янгиликлар киритдилар. “Калла суяги асосида қиёфа нечоғли аниқ қайта тиклана оларкан?” – деган савол кўпчиликни қизиқтириши табиий. Бу саволга М.Герасимов шундай жавоб беради: “Ҳозирги замон кишиси калла суяги бўйича криминалистик қайта тиклашнинг тажрибаси, агар бундай кишининг қиёфаси ҳаётлигида фотосуратдан маълум бўлса, шундан далолат берадики, ҳайкал тарзида қайта тиклаш услуби... киши юз тузилишини асл ҳолатига шу қадар аниқ яқинлаштиришни таъминлайди, уларнинг ҳар иккитаси битта шахс эканига мутлақо шубҳа туғилмайди. Айрим қисмлардаги миайда қусурларга келганда шуни айтиш керакки, ҳоҳ у бурун тешиги ёки қулоқ супрасидаги ботиқ бўртмалар шакли бўлсин, улар шаклини қайта тиклашдаги хатоликларнинг муқаррар даражаси шунчалик арзимаганки, тўғри бажарилган умумий қиёфада улар ҳатто сезилмайди ҳам”.


Бунга ишонч ҳосил қилиш учун мисол келтирамиз: 1939 йили Ленинград шаҳри яқинида одамнинг парчаланиб кетган скелети топилган эди. У 12-13 ёшлардаги ўғил болага мансублиги аниқланди. Суяклардан бўлак мурдани аниқлаш имконини берадиган бирор бир ашё топилмади. Ўлган одамнинг жинси, ёшини аниқлаш ва қиёфасини тиклаш учун бош суяги М.Герасимовга берилган эди. Қайта тикланган бош қиёфаси суратга олинди. Унинг ишончлилигини янада ошириш учун қайта тикланган қиёфага бош кийим ва пальто кийгизиб қўйилди. Кейин тергов идоралари орқали боланинг отаси излаб топилиб, гувоҳлик кўрсатмаси бериш учун чақирилди. Мутлақо холисона кўрсатма олиш учун боланинг отасига худди шу ёшдаги 30 дан зиёд болаларнинг турли фотосуратлари кўрсатилди. Улар орасида шубҳасиз, ўлдирилган боланинг қайта тикланган бош сурати ҳам бор эди. Отаси ҳайкалчадан олинган бошнинг суратини дарҳол таниди.


Пластик лаборатория ирқларнинг ва халқларнинг келиб чиқиш муаммолари борасида жуда муҳим ва фойдали ишларни амалга оширмоқда. Лаборатория ходимлари қадимги одамлар калла суягини тавсифлаб ҳамда улар бўйича қиёфаларни қайта тиклаб муайян антропологик гуруҳларни ажратишга ҳаракат қилмоқдалар ва шу билан боғлиқ равишда улар шаклланишининг эхтимолий йўллари ҳақидаги масалани ҳам ҳал этмоқдалар. Бундан ташқари, одамларни антропологик тадқиқ этиб ва ташқи қиёфаларини тиклаб, муайян ерда бир вақтнинг ўзида бир ёки бир неча антропологик гуруҳлар бўлганини аниқлаш мумкин. Гапимизнинг далили сифатида лаборатория ходимлари қадимги шак қабилалари, қадимги хоразмийлар, қангюйлар, сўғдлар ва ҳоказолар вакилларининг ташқи қиёфасини тиклашганларини айтиш етарли деб ўйлаймиз. Ана шундай саъй-ҳаракатлар туфайли, ҳар биримиз турли тарихий жаврларга хос кишиларнинг қиёфасини яққол тасаввур қилиш имконига эга бўламиз. Яратилган қиёфа тасвирларига кўра, Хоразм воҳасининг аҳолиси бронза даврида аралаш бўлган. Аҳолининг бир гуруҳи европоид андронов ирқи билан ифодаланган, бошқаси Шимолий Ҳиндистондан келган жанубий европоид белгиларига эга. Чунончи, 9-11 ёшлардаги ўғил боланинг қайта тикланган бош қиёфаси пастак кенг бурунлилиги, кучли бўртиб чиққан қалин лаблари билан ифодаланади. Ана шу белгилар мажмуи Кўкча 3 дан топилган боланинг ҳозирги замон ҳинд боласига ўхшаш, дравид гуруҳга мансуб бош суягининг антропологик тадқиқи маълумотларига тўла мувофиқ келади.


Оддий одамлар ва машхур тарихий арбобларнинг ҳақиқий қиёфасини келгуси авлод учун ҳайкалларда ифодалаш антропологлар ва бошқа олимлар ҳамкорлигида муваффақиятли ҳал этилиши мумкин.

3 §. Қадимги бақтрияликларнинг қиёфаси.


Юқорида калла суяги бўйича кишининг ташқи қиёфани тиклаш тарихи соҳасида муайян маълумотлар берилди. Энди палеоантропология маълумотлари асосида антропологик қайта тиклаш қай йўсинда олиб борилиши ҳақида сўз юритамиз. Антропологиянинг палеоантропология деб аталувчи қисми қадимги аҳолининг жисмоний хусусиятларини ўрганиш билан шуғулланади. Ана шундай хусусиятлар ҳақида турли даврларга хос дафиналардаги одамларнинг суяк қолдиқларини тадқиқ этиш, бизгача етиб келган воқеий антропоморф тасвирларни кўздан кечириш, қадимги халқларнинг жисмоний гуруҳлари ҳақидаги маълумотлар бўлган ёзма манбаларни таҳлил қилиш асосида тасаввурга эга бўлиш мумкин. Олинадиган маълумотлар фақат шундагина етарли даражада тўлиқ ва хилма-хил бўлади. Палеоантропологик ашё қадимги халқларнинг жисмоний хусусиятлари, ирқий гуруҳлари, жисмоний ривожланиш даражаси, у ёки бу жамиятда касалликларнинг тарқалиш хусусиятлари ва ниҳоят, демографик кўрсаткичлар – жинслар мутаносиблиги, умри, болалар ўлими, пушти ҳақида бевосита маълумот беради. Палеоантропологик манбанинг унсурий бирлиги алоҳида кишининг қолидиғидир. Бироқ, бунда олинадиган маълумот ғоят чекланган. Шу боисдан, антрополог қайта тиклашнинг гуруҳий даражасига ўтади, яъни кўплаб ўлчов ва баёний белгилар бўйича кишилар мажмуининг ўртача морфологик ифодасини олишга интилади.


Палеоантропологик тадқиқот мобайнида хилма-хил маданий-археологик комплексларга мансуб бўлган, бинобарин, эҳтимол этник жиҳатдан бир-биридан фарқланувчи киши гуруҳлари ўртасидаги биологик қариндошлик даражаси аниқланади. Калла суяги сингари, скелетни ўрганиш ҳам киши танасидаги мутаносибликларни ва бўйини тиклашда муҳим роль ўйнайди. Қадимги одамнинг бўйи ҳақидаги маълумотнинг нечоғли зарурлиги брор кишида шубҳа туғдирмаса керак. Бу жисмоний ривожланишнинг ҳамда гуруҳ ирқий мансублигининг энг муҳим кўрсаткичлари жумласига киради. Шунинг учун қазилма палеоантропологик ашёда тана узунлиги – бўйни аниқлаш ҳам амалий /бу маълумотларни ҳозирги замон маълумотлари билан қиёслаш ва шу асосда бўйнинг даврга қараб ўзгаришини ҳисобга олиш мумкин/, ҳам назарий /қадимги халқларнинг жисмоний ривожланиши ва ирқий гуруҳини ифодалашда/ муҳим аҳамият касб этади. Шу сабабли, тадқиқотчиларнинг бутун ўй-хаёли скелет суяклари ўлчамлари бўйича тана узунлигини ҳисоблаш учун энг мақбул усулларни қидириб топишга қаратилган эди. Бу юорада жумҳуриятимизда кенг кўламда тадқиқот ишлари олиб борилган. Бронза давридан то ҳозиргача юўлган Ўрта Осиё аҳолиси тана узунлигинингн ўзгаришигина эмас, балки унинг вазнини ҳам аниқлашга муваффақ бўлинди.


Шундай қилиб, палеоантропологик ашё этногенетик масалаларни ҳал этишда кенг қўлланилади. Биноарин, у юқори даражада ҳал этиш қобилиятги эга бўлган қўшимча тарихий манбадан иборат бўлиб, ҳозирги замонда қанчалик узлатга чекинганимиз сайин унинг аҳамияти шунчалик ортиб боради, айниқса, инсониятнинг ёзув пайдо бўлишидан олдинги тарихига оид воқеаларни қайта тиклашда аҳамияти беқиёсдир.


Кушон Бақтриясининг палеоантропологик тадқиқи тарихи ҳақида нима дейиш мумкин? Бундан 40 йилча муқаддам Кушон Бақтрияси аҳолисининг антропологик хусусифтлари ҳақида бирор муайян тушунча йўқ эди. Археологларнинг, хусусан, М.Е.Массон раҳбарлигида олиб борилган Термиз комплекс археология экспедицияси ҳамда И.М.Дъяконов раҳбарлигидаги тожик-сўғд экспедициясининг тадқиқотлари натижаси ўлароқ, антропологлар Кушон Бақтрияси аҳолисининг жисмоний қиёфасини ўрганишга муваффақ бўлдилар. Жанубий Тожикистондаги Тўпхона шаҳристонида дафиналар очилди. 50 йилларнинг бошларидагина илк палеоантропологик ашёлар топилган ва улар Ўрта Осиё антропологиясининг билимдони В.В.Гинзбург томонидан тадқиқ этилиб, нашр қилинди. Кейинроқ, Жанубий Тожикистонда Кушон Бақтриясининг кўчманчи чорвадор аҳолисидан қолган Кечки Тулҳар ва Ориқтов қўрғон қабрларидан кўплаб антропологик ашёлар топилди. Уларни тадқиқ этиш натижалари шундай қатъий хулосага олиб келдики, Кушон Бақтрияси аҳолиси европоид ирқининг ҳар хил гуруҳлари билан, хусусан, Кушон Бақтрияси қишлоқ аҳолиси, асосан, шарқий ўрта ер денгизи ирқининг белгилари билан ифодаланган. Кушон Бақтрияси қишлоқ аҳолиси учун қандай морфологик ва ирқий хусусиятлар хос бўлган? Биринчидан, улар учун бошнинг чўзинчоқ шаклда бўлиши хосдирки, у антропология фанида “долихокефалия” /долихо – узун, кефалия - бош/ деб аталади. Уларнинг юзи ингичка, чўзиқ ёки ўртача даражада чўзиқ бўлиб, бурни тор, лекин сезиларли даражада бўртиб турган. Қўрғон дафиналари ашёларидан маълум бўлган кўчманчи чорвадор аҳолиси хусусида шуни айтиш мумкинки, уларнинг боши кўпинча думалоқ шаклда бўлган, пешонаси бўртиб чиққан. Юзи катта, кенг. Бурун бурчаклари катта, баъзан ўртача ўлчамли. Бу ҳол илмий адабиётларда мезокефалия европоид гуруҳи номи билан маълум. 


Ўзбекистонда 70-80 йилларда жадал олиб борилган тадқиқотлар, айниқса, бронза даврига оид антропологик ашёлар сонини кескин ошириш имконини беради.Ўзбекистон жанубида бронўа даврига мансуб ажойиб ёдгорлик топилди. Шаҳар ва йирик турар жой қазишмалари билан бир қаторда, шаҳар қабристони ҳам очилди. Бронза даврининг Сополлитепа, Жарқўтон, Бўстон, Мўлали ва бошқа масканларидан топилган фақат археологик эмас, антропологик ашёларнинг тадқиқот натижалари ҳам жаҳон аҳамиятига молик. Айни вақтда анчагина даврларга оид палеоантропологик ашёлар ҳам тўплана борди. Чунончи, республикамизнинг Сурхондарё вилоятида Кушон Бақтриясининг шаҳар, қишлоқ ва кўчманчи чорвадор аҳолиси тадқиқ этилди. Қўҳна Термиз, Қорақалъа будда ибодатхонаси, Термиздаги Чингиэтепа, Тожикистондаги Тепаи Шоҳ, Далварзинтепа науси, Айритом, Ялангтўштепа, Ангор ва ҳоказолардан топилган кўплаб антропологик материаллар шулар жумласидандир. Уларни ўрганиш асосида мазкур регион аҳолисининг антропологик хусусиятлари ҳақида қатор янгификрлар билдирилди. Масалан, қишлоқ аҳолси антропологик тип жиҳатидан ўзгаришларга учрамайди ва бронза ҳамда илк темир даври аҳолисига хос ирқий хусусиятлар билан ифодаланаверади /Т.Хўжайов/.  Кушон Бақтриясининг шаҳар аҳолиси эса ўз таркибида қишлоқ аҳолсига хос ирқий хусусиятлар билан бир қаторда, Ўрта Осиёнинг шимолий чўл ерларидаги чорвадор аҳолиси, кўпинча монголоид аралашмали европоид гуруҳининг таъсирига анча берилган. Милод сарҳадларида жанубда - Кушон Бақтриясида Ўрта Осиё икки дарё оралиғи ирқининг асосий хусусиятлари шаклланди, у ҳозирги ўзбеклар ва текисликларида яшовчи тожикларни ифодалайди. 


Юқорида айтилганларга шуни қўшимча қилиш мумкинки, Кушон Бақтрияси палеоантропологик ашёларида бутун Ўрта Осиё учун хос бўлган тарихий қонуниятни очишга муваффақ бўлинди. Унинг моҳияти шундаки, антик даврда келган кўчманчи чорвадор қабилалар шаҳар муҳитига кира бориб, маҳаллий аҳоли билан аралаша борган. Улар, чамаси, қишлоқ аҳолси билан никоҳда ҳам бўлишган ёки бўлишмаган. Зеро, қишлоқ жойларда кўчиб келган қабилалар буткул учрамайди ёки камдан кам учрайди. Айни вақтда Шимолий Бақтриянинг чўл қисмида чорвадор қабилалар зич яшаган, бунга зич жойлашган улкан қўрғон қабрлари шаҳодат бериб турибди. Ҳозирги вақтда етарли даражада маълумот йиғиш учун Ўзбекистоннинг жанубий районларида катта археологик ва антропологик ишлар олиб борилмоқда. Топилмалар этник жамоаларнинг шаклланиши усулини аниқлаш учун зарурий ашё ҳисобланади. Бунда, афтидан, миграция жараёнлари муҳим аҳамият касб этади. Этнографлар маҳаллий /субстрат/ ва кўчиб келган /суперстрат/ аҳолилар ўртасидаги ўзаро муносабатларнинг 3 асосий кўринишини белгиладилар: а) кўчиб келганлар кам сонил бўлганлигидан маҳаллий аҳоли орасига беиз сингиб кетиб, унинг тили ва маданиятини ўзлаштиради; б) маҳаллий ҳамда кўчиб келган аҳоли сони тенг бўлиб, субстрат ва суперстратнинг аралашиб, бир-бирига сингиши натижасида янги этнос, аралаш халқ вужудга келади; в) келгиндилар кўпчиликни ташкил этади,  маҳаллий аҳолини буткул ўзига сингдириб юборади, ўз тилини, маданиятини, антропологик гуруҳи таъсирини ўтказади, янги жойларда ўз халқидан жуда оз фарқланувчи халқни вужудга келтиради. Ана шу қонуниятларни аниқлаш Ўрта Осиё, хусусан, Қадимги Бақтрия халқлари этногенезининг муҳим вазифаларидан биридир.

4 §. Бронза, илк темир ва антик давр аҳолиси.


Ҳайкал тасвирлари ҳамда антропологик ашёларни тадқиқ этиш натижаларини текшириб кўришда Шимолий Бақтриянинг антик даврга оид кўплаб ҳайкаллар мажмуига мурожаат этамиз. Бунда биз ўзимизни на саналар, на ҳудудлар билан чекламай, Ўрта Осиёнинг илк тарихий даврларига, масалан, бронза даврига саёҳат қиламиз.


Бронза даври бўйича Сополлитепа ва Жарқўтон манзилгоҳларига оид ажойиб ашёларга эгамиз. Бронза ҳамда илк темир даврига хос бўлган тасвирий санъат ёдгорликлари қадимги бақтрияликларнинг антропологик қиёфаси хусусида муайян тасаввур бера олмайдиган сийрак ва таъсинчанлиги камроқ бўлган нусхалардан иборат. Сурхондарё вилоятидаги Миршоди манзилгоҳидан топилган, мўъжазгина тошдан ишланган калла тасвири бундан мустасно, у схемалаштирилган услубда ишланган, милоддан аввалги II минг йилликка мансуб диний йўсиндаги комплекснинг ьир қисмидир. Қора тошдан йўниб ишланган, боши думалоқ, мовий ариқчалар тарзида акс эттирилган сочлари эса тўғри шаклда. Юзи кенг, думалоқ, бодомқовоқ. Унинг қиёфаси, маълум услубга солинганлигига қарамай, европоид тузилишга эга. Афсуски, ана шу бошга қараб , биз у европоид ирқининг айнан қайси турига мансублигини аниқлай олмадик. Аниқлаш эса ғоят муҳим, зеро, Ўрта Осиё ҳудудида европоидларнинг ўзи шу ирқнинг бир қанча турларига бўлинган. Қадимги Бақтрия ва Марғиёна ҳудудида ўрта ер денгизи ирқининг вакиллари тарқалган /уларнинг асосий ирқий хусусиятлари хусусида юқорида фикр билдирган эдик/. Улар баланд бўйли, боши чўзинчоқ, қорамағиздан келган, юзи тор, силлиқ. Ўрта Осиёнинг шимолий қисмида эса европоид қиёфали одамлар яшаганлар, лекин улар жануб аҳолисидан бошининг думалоқ шаклдалиги, қаншарининг нишаблилиги, қош усти ёйларининг бўртиб чиққанлиги билан фарқланиб туради. Бундан ташқари, уларнинг юзи жуда кенг ва унча чўзиқ бўлмаган. Европоид ирқининг ана шу икки туркумига мансуб вакилларнинг туташув сарҳади Зарафшон воҳаси бўйлаб ўтган. Кейинги туркумдагилар антропология фанида андронов ирқи вакиллари дейилади. Ана шу комплекс ўша вақтларда жуда катта ҳудудга – Волга бўйидан то Минусинск ҳавзасигача тарқалган эди. Ўрта ер денгиз ирқи вакиллари ҳам Ўрта ер денгизидан то Хитой сарҳадларигача бўлган жуда катта жойни эгаллаган. Ана шу ирқий хусусиятлар Ўзбекистонда Сополлитепа, Жарқўтон, Бўстон, Миршоди, Тожикистонда эса Макони-Мор, Ориқтовдаги аҳолилар учун хос бўлган. Сурхондарё вилоятидаги бронза даврига мансуб Сополлитепа манзилгоҳида бундан 3,5-4 минг йил муқаддам яшаган одамларнинг калла суяклари асосида, ўзимиз қайта тиклаган тасвирлардан бир қанчасини эътиборингизга ҳавола қиламиз /8-11 расмлар/. Афсуски,  Миршодидан топилган ҳайкал /тош бошча/ нинг қайси ирққа мансублиги мавҳум. Бироқ ишончимиз комилки, унда монголоидлик ирқ асорати йўқ. 


Ўрта Осиёда тасвирий санъат антик даврда гуллаб-яшнаган. Шаҳар маданиятнинг илдам ривожланиши янги шаҳар марказлари вужудга келиши, бадиий маданиятнинг юксалиши, тасвирий санъатда янги услубларнинг пайдо бўлиши ҳам худди шу давр билан боғлиқдир /Нафис ва медальер санъатнинг юксак бадиий намуналари ҳам шу даврга хосдир/.


Антик Бақтриянинг юнон маданияти давридаги шаҳарларида /Афғонистонда Ойхоним, Жанубий Тожикистонда Тахти Сангин/ тош ҳайкал нусхалари кўп бўлиб, ҳатто Бақтриядан ташқарида ҳам кенг тарқалган. Антик ҳайкалтарошлик хилма-хил ҳолатларнинг эркинлиги, қисмларнинг обдон тодига етказиб ишланганлиги, шакл ва бадиий тузилишининг такомили билан ифодаланади. Кўпинча Кушон Бақтрияси асарлари ўзининг мумтоз намуналарига эргашган ва Юнонистоннинг юксак мумтоз давридаёқ ишлаб чиқилган қонуниятлар асосида яратилган, уларда Юнонистоннинг буюк ҳайкалтарошлари – Пракситель, Лисипп ва бошқаларнинг таъсири кўзга ташланади, бошнинг асосга нисбатан мутаносиблиги диний қоидаларга тўғри келади.Бош ва юз талқинида ҳам юнон нафис санъатининг юксак муваффақиятлари таъсири сезилади.Тасвирдаги шахс хусусиятлари кўп жиҳатдан Юнонистон нафис санъатининг умумлашма намунасига яқин: тўғри юнонча бурун, юпқа лаблар, силлиқ ияқ тухумсимон юз тузилиши, шаҳло кўзлар, нафис қовоқлар. Юнон-Бақтрия тангаларига келсақ бунда антик даврдан илгари Ўрта Осиё санъатининг ажойиб намунасига дуч келамиз: танга юзасига подшоҳлар тасвири шундай аниқ муҳрланганки, уларни ўз руҳий ҳиссиёти ва суратининг ишончлилиги бўйича тенги йўқ, деса бўлади. Кўз ўнгимизда Юнон-Бақтрия оламининг бутун бир образлари намоён бўладики, улар орқали фақат шу регионнинг сиёсий тарихигина эмас, балки подшоҳларнинг насл-насабини ҳам ўқиб олса бўлади. Тангага туширилган подшоҳ тасвирлари аверс тасвирларига хос бўлиб, уларнинг орқа томонида тик турган ёки тахтда тантанавор ўтирган худонинг гавдаси ёки муайян даражада муваффақиятли ҳукмронлик қилган подшоҳларнинг ҳомийлари бўлмиш худоларнинг рамзи туширилган.


Мана, масалан, биринчи мустақил Юнон-Бақтрия подшоси Диодотнинг тасвири ёнламасига берилган. Боши думалоқ шаклда бўлиб, пешонасидан юқорироғи боғланган, узун, тўғри бурни тик энса фонида кескин бўртиб чиқиб турибди, юз пастки қисмининг торроқлиги, нафис ияги қабилар юнонларга мансублигидан далолат беради. Машҳур подшоҳ Евтидемнинг тасвири бирмунча ғамгин ва баджаҳл тарзда берилган. Бу ҳокимнинг бўйни йўғон  ва боши катта. Думалоқ боши осилиб турувчи калта соч билан қопланган бўлиб, лента танғиб қўйилгани, қаншари энли, ажинлари ўртасида энлама чуқурча борлиги, узун қирғий бурни, аниқ кўзга ташланиб турувчи силлиқ ияги, нозик лаблари моҳирлик билан тасвирланган.Бошқа бир Юнон-Бақтрия подшоси Гелиокл ҳам ана шундай яққол хусусиятларни ўзида мужассамлаштирган: тиллақош қоплаб турган қалин осилма сочлар, йирик этдор бурун, чуқур кўзлар. Хулоса сифатида шуни айтиш мумкинки, бошнинг думалоқлиги, йирик тўғри ёки этдор қирғий бурун, яққол кўзга ташланиб турувчи ияқ бодомқовоқли шахло кўзлар Юнон-Бақтрия подшоҳларининг деярли барча тасвирлари учун хос. Юнон-Бақтрия тангалари маҳаллий аҳолидан ташқи қиёфаси фарқланишини кўрсатувчи айрим ўзига хос қисмларга эга бўлган яққол европоид антропологик гуруҳ қиёфасини ўзида мужассам этган.


Шимолий Бақтриядаги маданий-тарихий ҳолат ва айниқса, Бақтрия подшохлигининг вужудга келиши билан боғлиқ ҳодисалар, хусусан, мансабдор доираларга юнон атник унсурининг таъсири катта бўлганлигидан далолат беради. Хўш, юнонларнинг ўз қиёфалари қандай бўлган? Буни аниқлаш учун турли ерлардаги юнонларнинг антропологик таркиби сохасидаги тадқиқотларга мурожаат қиламиз. Чунончи, юнон антропологи А.Н.Пуляноснинг кенг кўламда олиб борган тадқиқотларида шуни қатьий исботладики, ҳозирги эамон юнонлари кескин акс этувчи европоид хусусиятдарга эга. Лекин уларнинг боши чўзиқ эмас, балки юмалоқ, калта шаклдадир. Антропо​лог Г.Морант вужудга келиши ҳозирги замонга яқин бўлган мозорлардан олинган калла суякларини тадқиқ этиш йўли билан юнонларда думалоқ калта бошли комплекслар кенг тарқалганлигини аниқлади. Маълумки, булғор антропологи П.Боев асарларида шу нарса исбот этилдики, неолит ва бронза даврларига мансуб Юнонистон ахо​лиси мутлақо ўзгача - узун бош шаклда бўлган. Унинг ёэишича, Юнонистондаги чўзиқ бошли аҳолининг Болқон ярим оролидаги думалоқ бошли қўшнилари билан аралашиб кетиши оқибатида, бошларининг думалоқ шаклга эга бўлишига олиб келгаи. Шу асосда Далварзин ва Холчаён ҳайкалчаларини тадқиқ этган В.П.Алексеев /Г.А.Пугаченкова уларда подшоҳ авлодларининг вакиллари ҳамда юқори табақа кишилари тасвирланган деб ҳиоблайди/ улар юнон этник унсури таъсирида бўлган деб ҳисоблайди. Дарҳақиқат, юнонларнинг Кушон Бақтрияи аҳолисига таъсирини англаб етиш мушкул, зеро, суяк ашёсида у ёки бу гуруҳга мансуб бош суягини муайян ирққа мансублаштириш имконини берадиган муҳим белгилар учрамайди. Фикримизча, Кушон Бақтрияси ахолиси ирқий таркибининг вужудга келишида, унинг шимолидаги қўшнилари - Оролбуйи ҳамда Сирдарёнинг ўрта ва қуйи оқимларидаги аҳолига катта эътибор бариш керак. Фақат шундагшна юнон халқи унсурининг маҳаллий ахолига таъсирини инкор этмаган холда, лекин унинг куламини билмай ту-риб, Ўрта Осиёнинг шаҳар ва қишлоқ, шунингдеқ келгинди аҳолисининг ўзаро муносабатлари тарзини тўғри аниқлаш мумкин. Антик давр кўчманчилари ўта даражада мўғуллашган, деб уйлаш хато бўлур эди. Мавжуд ашёлар шундан далолат берадики, улар турли да​ражада мўғуллашган. Европоидлашмаган соф монголоид бизга маълум эмас. Биз биламизки, Юнон-Бақтрия подшолигини емириб, улкан Кушон хоқонлигини барпо этган кўчманчилар, табиийки, шу давлатдаги ҳукумат бошлиқларининг ўзларидир. Бошининг думалоқ шаклини атайин ўзгартиш одати айнан шулар учун хос бўлиб, улар бу русуни ўзлари билан Сирдарё ортидаги даштлардан Бақтрияга олиб келганлар. Бу фикр кўплаб қазилма антропологик ашёлар ҳамда уларга бағишланган махсус тадқиқотлар билан исботланган. Қолаверса, Кушон санъатининг йирик билимдони Г.А.Пугаченкова фикрига ҳам назардан қочирмаслик керак. У иконография ашёлардан шу нарсани аниқладики, Кушон Бақтрияси ахолисининг шаклланишида маҳаллий шаҳар ва қишлоқ аҳолисидан ташқари, учинчи келгинди кўчманчи қисм ҳам иштирок этган. Бизнинг Далварзин ва Холчаён тасвирларининг антропологик хусусиятлари хақидаги мулоҳазаларимиз мазкур санъатшунос   томонидан қўллаб-кувватланшкда.

Далварзин ва Холчаён ҳайкалчаларида курсатиб ўтилган ва Ку​шон Бақтриясининг кўплаб палеоантропологик ашёлари билан исбот​ланган морфологик хусусиятлар уларда ҳозирги замон ўзбеклари ва текисликларда яшайдиган тожиклар ташқи қиёфаси шаклланишининг илк босқичларини кўришимиз мумкин. Биз кўплаб илмий мақолаларимизда ва антропологияга оид махсус асарларимизда ўзбеклар ва текисликларда яшовчи тожикларнинг ташқи қиёфаси, яъни антропологик тилининг шаклланиши Ўрта Осиёнинг шимолий ҳудудларида бошланганлигини исботлаганмиз. Уларга, биринчи навбатда, Амударё ва Сирдарё этакларида, хусусан, ҳозирги Тошкент вилояти ҳудудини ҳамда унга ёндош Тожикистоннинг шимоли-ғарбий, Қозоғистоннинг жанубий ва Қирғизистоннинг Чу водийсини киритамиз. Ана шу жойлардан милоддан аввалги I минг йилликнинг ўрталарида ва айниқса милоддан аввалги сўнгги асрларда жанубий йўналишда кўчманчи қабилалар йўлга тушиб, Юнон-Бақтрия подшоҳлиги сарҳадларига етиб борган ва ўтроқлашиб, маҳаллий аҳоли билан генетик аралашувда бўлганлар. Бунинг натижасида бизга Далварзин, Холчаён, Фаёэтепа ва бошқа ерлардан топилган ҳайкал тасвирларидан маълум бўлган кушонликларнинг ташқи қиёфаси шаклланган.

Милоддан аввалги I минг йиилликнинг охирларида жанубий вилоятлар томон ҳарактланган қабилалар ирқий жихатдан бир хил эмас эди. Улар асосан ўз европоид хусусиятларига ва баъзан турли даражада намоён бўлган мўғулий белгиларига эга бўлиб,бир-биридан бироз фарқ қилар эди. Айнан шу фарқлар уларнинг дастлаб яшаган жойини ва жануб томон ҳаракат йўлини белгилаш учун асос беради.

Бегона кўчманчи унсурларнинг Ўрта Осиёнинг ўтроқ деҳқончилик нохияларига кира бориши милоддан олдинги I минг йилликнинг ўрталарида бошланган. Милоддан аввалги II асрнинг сўнгги учинчи чорагида Ўрта Осиё этник тарихида рўй берган муҳим воқеа - ёзма манбаларда Катта Юэчжилар номи билан машҳур бўлган кўчманчиларнинг шимолдан келиши ҳисобланган: улар Юнон-Бақтрия давлатини барбод қилганлар. Амударёнинг ўрта оқимларидаги ерларни эгаллаб олганлар, кейинроқ, бизнинг милод сархадларида тарихда Кушонлар давлати номи билан машхур бўлган улкан давлатга асос солганлар. Бу давлат IV асрга қадар мавжуд бўлди. Кўчманчилар аста-секин ўтроқ бўла бошлашди ва деҳқончилик билан шуғулланувчи халқларнинг таъсирига тушишган, бироқ кўчманчиларнинг деҳқонларга акс таъсири белгилари ҳам мавжудки, бу ҳол, мутахассис Б.К.Стависскийнинг фикрича, уларнинг моддий маданиятида ўз аксини топган.

Жанубий вилоятларга юэчжи қабилаларининг кира бориши Ўрта Осиё халқлари ҳаётида сана жиҳатдан энг олдинги ва муҳим воқеа ҳисобланади. Тожикистоннинг Вахш ва Кофирниҳон дарё водийларидаги Тулҳар ва Ориқтов қўрғон қабрлари юэчжиларга тегишли бўлиши керақ деган фикрлар мавжуд. Шимолий Бақтриядаги мазкур икки қабристон ёнма-ён жойлашган, уларнинг асосий тадқиқотчиси А.М.Мандельштамнинг фикрича, улар бир-бирига жуда яқин моддий маданиятга эга. Археологик маълумотларга кўра, улар айнан қариндош қабилалар томонидан қолдирилган. Антропологик жиҳатдан ҳам купгина умумий морфологик хусусият касб этганлар. Бироқ синчиклаб таҳлил этилса, Тулҳар хамда Ориқтов аҳолиси таркибига хилма-хил ирқий ва этник қисмлар кирганлиги равшанлашади. Бундан ташқари, тулҳарликлар ориқтовликларга нисбатан кўпроқ мўғулийлашган бўлиб, бунинг устига Тулҳарда бош пешона-энса қисмининг шаклан бузилиши кенг тарқалган. Биз Тулҳар ва Ориқтов кўчманчи қабилаларининг ташқи қиёфасидаги тафовутларни аниқлашга, уларнинг дастлаб яшаган жойига, шунингдеқ Шимолий Венгрия шаҳар ва кишлоқларининг маҳаллий аҳолиси билан этник алоқаларига бағишланган махсус асар яратдик. Антропологик ашёлар тадқиқи шуни курсатадики, Кушон Бақрияси кўчманчи қабилалари илгариги даврга мансуб маҳаллий аҳолидан кескин фарқ қилади. Бу масалалар Ку​шон Бақтрияси аҳолисининг шаклланишида ғоят муҳим бўлганлигидан кейинроқ уларни батафсил таҳлил этишни режалаштирдик.

5§. Кушон Бақтрияси аҳолиси.

Ўрта Осиё, хусусан, Кушон Бақтрияси ҳудудидан тонилган ҳайкаллар йиғмасидан антропологик қайта тиклаш муаммоси академик В.П.Алексеевнинг биринчи махсус асарида баён этилган, У Сурхондарё вилоятидаги Холчаён ва Далварзиннинг қўҳна манзилгохларидаги ҳайкалларни тадқиқ этди. Республика Фанлар академиясининг хақиқий аъзоси Г.А.Пугаченкованинг бир қатор асарларида ҳайкалларнинг аҳамияти, семантик мохияти ва бадиий услуби таҳлил этилиб, унинг юнон маданияти давридаги Шарқий Ўрта ер денгиз санъатининг бошқа шунга ўхшаш мумтоз ҳайкалтарошлик асарлари ўртасида эгаллаган ўрни ёритиб берилган. Мазкур асарларда Кушон Бақтрияси ҳайкалларининг келиб чикиш муаммосига ва унинг гандҳар санъати ва Буюк Кушон ҳоқонлигининг бошқа ҳудудларидаги санъат билан ўзаро муносабатларига алоҳида эътибор берилган.

Сўз юритилаётган масалалар хусусида муаллифнинг қуйидаги асосий хулосаси муҳимдир: "Бақтрия ҳайкалтарошлик ёдгорликларининг таҳлили ягона оқимга бирлашувчи уч асосий манбани аниқлаш имконини берди: юнон маданиятининг юксак муваффақиятларини ўзига сингдирган антик Бақтрия шаҳрининг профессионал санъати, асо​сий соҳиби; асосан қўҳна Бақтрия тармоғи ва ниҳоят, кўчманчи дашт маданияти. Бақтрия санъатининг энг яхши намуналарида ана шу уч асос бир-бири билан узвий боғлиқ.

Холчаён ва Далварзин ҳайкалларининг юксак воқеий афзалликлари ва тасвирлилиги Г.А.Пугаченковага Холчаённинг нумизматик тасвирли ҳайкалидан Герай ҳайкалини қайта тиклашда фойдаланиш имконини беради. У ҳайкал тасвирининг антропологик хусусиятларни ифодалашга ҳаракат қилган. Бу борада тўлиқроқ маълумот бериш учун асарнинг Герай ҳайкалига бағишланган кисмидан парча келтирамиз: "Бирорта ҳайкал ҳам юз тузилиши бўйича бир-бирини такрорламайди, уларнинг бари ўзига хос, тасвирли бўлиб, ёш, мижоз, хусусиятларнинг шахсий тафовутларини ифода этади. Шунга қарамай, уларнинг антропологик туркуми ягона эканлиги аниқ. Ажин чизиқларининг пешона ўртасида бирмунча пасайиши ва қаншар устида кескин осилиб туриши унинг юз тузилишига муайян даражада баджаҳллик касб этган, буруннинг тўғри, унчалик йирик эмаслиги, ёноқ суяги бирмунча чиққанлиги, қуйи жағнинг квадратсимон шаклдалиги, паст лабининг буртиб чиққанлиги хосдир. Кўзи қисиқ, монголоид ирқига мансуб бирор белги бўлмаса-да, ҳайкалтарош ҳайкални буяганда қовоқларга ҳам бўёқ тортганлиги натижасида қовоқларни чакка томон қиялатма чўзиб юборган. Энса қисми ғоят япасқи бўлиб қолганки, эҳтимол, ҳайкалтарош ҳайкал ясаш хусусиятларининг ўзигагина боғлик бўлиб қолмай /ҳайкаллар текис жойда бўрттириб ишланган композиция таркибига кириб, унинг бошлари деворга тегай-тегай деб туради/, балки тожиқ ўзбек ва уйғурларда чақалоқларни бешикка боғлаш билан боғлиқ бўлган энса япасқилиигини тасвир эта олгандир. Чамаси, бизнинг ҳайкал бошлари калла суяги шаклини сунъий ўэгартиришнинг кўринишларидан бирини акс эттиради, бу удум қадимдаги кўпгина халқлар учун хос бўлган, туркманларда эса яқин-яқинларгача сақланган. Япасқи энса ҳамда қаншар устида суякнинг осилиб туриши болалар бошини ёшлигиданоқ махсус боғич билан танғиб қўйилганлиги оқибатидир, катталарда эса сочни ушлаб турувчи омил сифатида ингичка камар боғланган. Баён этилган ҳайкал бошлари европоид ирқий турга мансуб.

Кушон давлати вакилларининг ташқи қиёфаси мутлақо ўзгачадир. Юнон-Бақтрия подшоҳлиги ағдарилгандан кейин кушонлар Ўрта Ооиё тарихида мустахкам ўрин олишди ва узоқ вақт мобайнида ҳокимиятни бошқаришди. Кушонлар салтанати Хиндистонга қадар давом этиб, шарқда унинг шимоли-ғарбий қисмини эгаллаган, жанубда Афғонистонга қадар чўзилган. Хон Хитойи, Рум ва Парфия билан бир қаторда, Кушон салтанати қадимги дунёнинг энг қудратли давлатларидан бирига айланган. Кушонлар хитой манбаларида Да-юэчжи, яъни чКатта юэчжи" деб аталиб, Хитойнинг ғарбий сархадларида катта ҳудудга тарқалган. Улар ўзининг бу номини кейинчалик кўплаб қабилаларнинг ғарбга томон кўчиши натижасида олган, улар орасида "гой шуань" тармоғи ажралиб, ўз атрофида бошқа қабилаларни тўплай олган. Хитой манбаларининг шохидлик беришича, уларнинг тили эрон тили турларидан бири бўлган. Хўш, кушонларнинг қиёфаси қандай? Саволга жавоб топиш учун кушонлар даври санъати ёдгорликларига мурожаат этамиз. Улар тасвирий санъатда юнон маданияти анъаналарини давом эттириб, образли ҳал этишнинг янги турини ўзлаштирганлар. Кушон давлати давридаги аҳолининг кийим-кечаги мутлақо янги ва ўзига хос хусусият касб этган. Агар Юнон-Бақтрия тасвирлари учун гиметия ва хитон, пеплос плаш тарзидаги кийим расм бўлган бўлса, кушон санъ​ати кишилари учун эса мўйнадан ёқа тутилган қалин елкапўш, чакмонсимон кўйлақ  узун бурама шарвар, учлик этик ёки ип тақиб, зич боғланадиган пойафзал хосдир.

Ичдан кийиладиган кийимлардан бўйин қисми думалоқ ўйилган узун кўйлакни айтиб ўтиш мумкинки, унинг устидан белбоғ боғланган. Кушонлар кийим-кечагининг асосий хусусиятлари қисқача шулардан иборат. Биз бу ерда кўйлак бичими ва айрим кисмларидаги хилма-хилликлар устида тўхталиб ўтмадиқ улар хақида ҳайкал комплекслари тасвири мобайнида фикр юритамиз.

Шундай қилиб, юнон-бақтрия давридан кейин Ўрта Осиё тарихида ўз табиати жиҳатидан янги маданият ва санъат ажралиб чиқди, улар адабиётларда юэчжилар деб аталувчи кўчманчи қабилаларнинг келиши билан боғлиқ. Кушон аслзодаларининг илк тасвирларидан бири Холчаён ёдгорлигидир. Сурхондарё вилоятининг Денов шаҳри яқинида жойлашган бу ёдгорлик 50-йилларнинг охири ва 60-йилларнинг бошларида Г.А.Пугаченкова раҳбарлигидаги Санъатшунослик институти олимлари томонидан очилган. Кейинги олиб борилган илмий тадқиқотлар натижасининг кўрсатишича, Холчаён комплекси фақат Бақтриянинггина эмас, балки умуман Ўрта Осиё бадиий маданиятининг умумий тадрижий тараққиётида мухим ўрин тутади. Ёдгорликни муфассал таърифлаб ўтирмай, шуни таъкидлаймизки, марказий ўринни эгаллаган ҳайкал композицияси хокимлар саройининг тантанали маросимлар ўтказиладиган заллари атрофини безайдиган унсурлар хисобланган. Холчаёндаги ҳайкал тасвирларининг кейин​ги тахлили кўрсатишича, улар илк кушон авлоди, эҳтимол герайлар авлодига яқиндир. Ҳайкал композициясининг мазмунида асосан сарой хаёти, тахтиравонда ўтирган ҳоким ва унинг аъёнлари акс этган. Холчаён асарларида, чамаси аниқ тарихий шахсларни акс эттирувчи бу дунёвий тасвирлар билан бир қаторда, Бақтрия давридан илгариги усталарнинг асарларини кўп жихатдан такрорловчи сатрлар /юнон мифологиясида май ва айш-ишрат худосининг эчки шаклида бўлган фохишабоз ҳамроҳи/, масҳарабозликдан иборат гро​теск тарзидаги шахс тасвирлари ҳам иштирок этади. Лекин ана шу афсонавий қиёфаларни акс эттиришда қадимий Холчаён усталари уларга мутлақо янгича оҳанг касб этувчи унсурларни киритишган. Сирасини айтганда, ҳайкал, айниқса, бошни изоҳлаш фарқланувчи белгиларидан бири ҳисобланади. Масалан, қадимги юнон маданияти энг кенг тарқалган тасвирлардан бири - гулчамбар таққан тасвир бақтриялик ҳайкалтарошлар қўлида янгича ечимини топди. Масалан, яланғоч тасвирдаги ҳайкал -  юнон услубидаги вазмин холатни олиб кўринг. Бироқ гулчамбар таққан тасвир қиёфасига бир эътибор берайлик: улар ўзларидан илгариги ўтмишдошларидан янгича ижод, ўзига хос хусусияти жиҳатидан ажралиб туради. Кўз ўнгимизда гулчамбар тақувчиларнинг бир қолипдаги тасвирларидан фарқланувчи ўзгача қиёфа намоён булади. Ҳайкал қимлари ва умуман бош​ни ясашнинг бир қанча дағал услублари: чўзиқ, қуйи қисми купчиган шаклли юзлар, бирмунча ботиқ шахло кўзлар, чўзиқ қулоқлар, тўғри бурунлар кўзга ташланади. Юзи ўртача, чакка қисмида тораяди. Чўзиқ шаклдаги бош калта осилиб турувчи соч билан қопланган, сочи пешонага тақаб қирқилган, яъни пешона очиб қўйилган. Булардан ташқари, гулчамбар таққан ҳайкал яхлит билагузуклар билан зийнатланган. Яланғоч ҳайкалга шартли равишда шаффоф либос кийдирилган, у кўкракда илгак билан мустаҳкамланган тўлқинсимон чизиқлар тарзида буяб тасвирланган.

Гулчамбар таққан бошқа бир ҳайкал бошидаги ўткир учли пустин телпак тарзидаги бош кийими диққатга сазовор, бу телпак қулоқ ва энсани беркитиб туради. Шундай бош кийим Ўрта Осиёдаги шак кабилаларининг кенг доирасига хосдир.

Холчаёндаги қазишмалар пайтида топилган кўпгина ҳайкалларнинг бошлари тадқиқотчилар томонидан дионисий доирасидаги тас​вирлар тарзида шарҳланган, лекин бунинг ажабланадигаи ери шундаки, ана шу ҳайкаллар индивидуаллаштирилган хусусиятлар асосида тасвирланган, бамисоли уста санъаткор уларни оломон ичидан ажратиб олгандай туюлади. Узунчоқ шаклдаги европоид юз тузилши, кўзларнинг йириклиги ва ташқи чаккаларнинг осилиб тушганлиги уларга хосдир. Ҳайкалларнинг ҳаммаси тўғри бурун, кенг пешона, қуюқ соч билан қопланган тарзда тасвирланган. Сопол ҳайкалчалардаги буёқларга қараб сочи ва терисининг ранги хусусида фикр юритш мумкин. Хайкаллардаги соч ва соқоллар кукимтир-қора рангда, айримларида сочнинг қўнғирранглигини акс эттирувчи оч жигарранг буёқ излари кўзга ташланади.  Қош, киприк чизиқлари, кўз соққасининт ёй пардаси қора рангда берилган. Юз эса оч жигарранг /паст қизилдан...то шоколад тусигача бўлган/ рангларда бўялган.                                                                           

Подшоҳлик қавми вакиллари билан боғланадиган бир қатор ҳайкаллар тасвирлари алохида аҳамият касб этади. Бу ҳайкаллар тасвирлари шу жиҳатдан қизиқарлики, улар, фикримизча, воқеий шахслар тасвири сифатида яратилган. Шунинг учун рассом моделнинг ўзига хос хусусиятларини аниқ ифода этишга ҳаракат қилган, ҳатто юздаги энг майда белгиларга, соч турмаги, кийим-кечакка ҳам эътибор берган. Буларни ўрганувчи асосий манбалардан бири ўтирган ҳолдаги аёл ҳайкалидир. У узун, товонга тегиб турган кўйлак кийиб олган тарзда ифодаланган. Белидаги ингичка белбоғ кўкраги устида учбурчак ўйилма ҳосил қилиб турибди. Юзи навқирон, тухумсимон шаклда ишланган. Кенг пешона тепасида тиллақош кўзга ташланади. Қаншар ёйлари суст ифодаланган, улар кўз ости юзаси билан туташиб кетади, қовоқлар бўрттириб кўрсатилган: юқори қовоқлар анчагина бўртиқ, пастки қовоқлар эса ҳийлагина суст бўртган, кўз косаси катта, ёноқ суяги айтарли яққол эмас /айтиш мумкинки, улар ҳатто деярли силлиқланиб кетган ҳисоб/. Бурни тўғри, ингичка, оғзи кичиқ лаблар яққол тасвирланган, ияги ясси, бирмунча силлиқланган бўлиб, бўйинга туташиб кетган. Юқорида баён этилган эркак тасвиридан фарқли ўлароқ, бу аёл ҳайкали юзининг кенглиги билаи ажралиб туради. Пешона устидаги тутамланган қуюқ осма сочларини мустаҳкам ушлаб турувчи тиллақоши, унинг юқори табақага мансуб эканлигидан далолат бериб турибди.

Шуни айтиш керакки, баъзи тасвирларда маҳаллий европоид туридаги аҳолига тегишли бўлмаган ўзига хос морфологик хусусиятлар мавжудлиги аниқланди. Хусусиятлар, биринчи навбатда, кўз қисми, бурун тузилиши ва ёноқ бўртмаларга тааллуқлидир. Дарҳақиқат, ҳайкал тасвирида мўъжазгина кўз ўйиқлари, бодомқовоқлиқ кўзнинг ташқи бурчаги ички бурчагидан юқорироқ эканлиги, буруннинг бир қолипга мансублиги, ёноқларнинг нисбатан бўртмалиги ифодаланган. Айнан шу муҳим белгилар тасвиридаги одам монголоид ирқига мансуб бўлмаса-да, ҳар ҳолда, ўзида асосий европоид комплексидан ташқари, монголоид ирқ унсурларининг муайян қисмини мужассам этганлигидан далолат беради. Шунинг учун ҳам мазкур қадимий ҳайкалтарош бу хусусиятларни нечоғли тўғри ифода этганлиги таҳлил   талабдир. Бу ҳам ҳайкалтарошнинг маълум бир услубга солиши ёки унинг бадиий усулидир. Биз бевосита антропологик ашёларга мурожаат қилиб, уни тадқиқ этиш асосидагина мазкур муҳим саволга асосли жавоб беришимиз мумкин.

Шу нарса қатъий исботланганки, европоид қиёфа Ўрта Осиёнинг фақат жанубий ҳудудидаги аҳоли учун эмас, балки шимолий дашт вилоятларининг қадимий ахолиси учун ҳам хосдир. Ўтроқ деҳқончилик қабилалари ҳам, чорвадор қабилалари ҳам бир хил европоид қиёфага эга бўлган. Буни алоҳида таькидлашимизнинг боиси шундаки, Ўрта Осиё тарихининг анчагина кечроқ даврларида бу қонуният бузилади: шимолий ва шимоли-шарқий вилоятлари кўчманчи чорвадор аҳолиси монголоид ирқ белгиларига эга бўлса, марказий ва жануби-ғарбий ўтроқ деҳқончилик аҳолиси эса асосан европоид хусусиятлари билан илодаланган.

Мўғулий қиёфали янги гуруҳлар милоддан олдинги I минг йилликнинг ўрталарида Ўрта Осиёга илдам кириб кела бошлади. Улар аввал қадимги Бухоро воҳасининг ғарбий дашт сархадига келиб жойлашган. Бу даврда фақат Суғдга эмас, балки Ўрта Осиёнинг бошқа вилоятларига ҳам кириб боради. Чунончи, мўғулий қиёфали кишилар Тошкент воҳаси, ғарбий, жануби-шарқий Оролбўйи шак аҳолиси орасида, шунингдеқ Тяншонда ҳам қайд этилган. Мўғулий хусусиятли қабилалар дастлаб Ўрта Осиё ҳудудида тарқоқ ҳолда эмас, бал​ки яхлит тарзда учта йирик ҳудудда: Зарафшоннинг қуйи ва ўрта оқи​ми, Тяншон ва Оролбуйида жойлашган. Милод сарҳадида мўғулий қиёфали қабилалар янада кенгроқ тарқалиб, Ўрта Осиёнинг марказий ва жанубий ҳудудларигача етиб борган. Юқорида тилга олганимиздеқ антик даврда кўчманчи қабилалар, асосан Шимолий Бақтрия ва Суғднинг шаҳар муҳитида, йирик мавзеларида ўтроқлашишди, қишлоқ ерларда ўтроқлашиш нихоятда сийрак ва кичикроқ кўламларда кечди. Шундай қилиб, Кушон Бақтриясининг айрим ҳайкал тасвирларида аниқланган мўғулий ирқ хусусиятлари ўша даврнинг ҳақиқий ирқий ва этник ҳолатини шубҳасиз ифода этади. Бу ҳол этногенетик тузилмаларда ҳайкаллардан фойдаланиш нечоғли муҳим ва зарур эканлигини таъкидлайди.

Холчаёнда топилган айрим эркакларнинг ҳам ҳайкалтарошлиқ ҳам этник жиҳатдан муҳим аҳамиятга эга бўлган тасвирлари хусусида тўхталиб ўтишни лозим кўрдик. Кибрли оҳангда сал юқорига кўтарилган, шохона лента билан безатилган йирик калла тасвири ўзига хослиги билан ажралиб туради: елкаларга тушиб турган қуюқ, жингалак соч, қуюқ жингалак соқол, чўзиқ юзидаги узун чўққи мўйлаб, катта-катта кўзлар, тўғри қирра бурун европоид қиёфасини касб этган. Унинг кўриниши кўп жиҳатдан Парфия /ҳозирги Туркманистон ҳудудида жойлашган Бақтрияга қўшни давлат/ доирасидаги подшоҳлар тасвирини эслатади. Масалан, у аршакид подшоси Фраат IV нинг тангаларидаги суратга жуда ўхшаб кетади.

Холчаёндаги ҳарбий яроғ-аслаҳали эркак тасвирини акс эттирувчи ҳайкаллардан бирини Г.А.Пугаченкова Герайга мансублигини айтди. Юзаки қараганда, ҳайкал боши Кушоннинг илк подшоҳларидан бўлган подшоҳ Герайнинг тангадаги тасвирига ўхшаб кетади. Биз қуйида батафсил таҳлил этадиган бундай антропологик гуруҳ Кушон даври тарихи давомидаги тасвирий санъатда кузатилади, анча кейинги ҳайкал тасвирлари: Куёвқўрғон, Тоҳаристоннинг илк санъати ҳам бундан мустасно эмас.

Шохзода Герай тасвири милоддан аввалги I минг  йиллик охирларида Ўрта Осиё тарихининг сиёсий саҳнасига чиққан ва уч асрдан кўпроқ вақт мавжуд бўлган Кушон этник ахолиси антропологик қиёфасининг энг ўзига хос ҳайкалтарошлик ифодасидир. Герай ва Холчаёндан топилган бошқа ёдгорликлардаги шахсларнинг ҳайкаллари тасвири ўзига хослиги, тасвирий ифодалилигига қарамай, милод сархадларида Ўрта Осиё этник қиёфаси мураккаб тузилишга эга бўлганлигини кўрсатувчи бир қатор жиддий белги ва комплексларга эга.

Тасвирларнинг фарқланувчи хусусиятлари бош шаклининг чўзиқлиги ҳисобланади, эҳтимол бу сунъий шакл ўзгариши натижасидир. Пешона устида сочни сиқиб турувчи безакли тасма бошнинг чўзиқлигини янада кучайтиради. Сочлар текис, тўғри, орқага таралган. Кенг ясси пешона тўғри, юпқа бурунга туташиб кетган, лаблар қалин, яққол ифода этилган, қуюқ мўйлаблар ўткир уч ҳосил қилганча юқорига қайрилган, ияги бўртиб турибди, пастки жағлари бесўнақай, буларнинг бари қиёфага кучлилик ва жасурлик мазмунини касб этган. Шунингдеқ қошлари юқорига қайрилган, кўзлари катта-катта ва бурчаклари ингичка булиб, юқорига қайрилган.

Кушон даври хинд ҳайкалтарошлигида Шак-Парфия ва Кушон ҳокимлари ҳайкал тасвирлари ўртасидаги бирмунча ўхшашлик ҳам кузга ташланади. Холчаёндаги шахслар тасвири европоид туркумига очиқ-ойдин мансуб бўлса-да, айни вақтда айрим намуналар ўзларининг ташқи қиёфасига кўра баъзи фарқланувчи хусусиятларга ҳам эгалигини намоён этади. Масалан, чавандоз тасвиря ҳайкаллар мажмуасидаги бошқа шакллари билан ўхшашлигини акс эттирса-да, лекин устанинг бошқа қиёфалардан бирмунча фарқланишини кўрсатишга интилиши ҳам аён бўлиб турибди. Бу фарқлар қуйидагиларда намоён бўлади: кенг юз, кўз ўйиғи торроқ, қовоқ четлари ингичка бўлиб, юқорига қайрилган, қошлар қаншардан эгри йўналган, бурун тўғри йўналиб, пастга - асос томон кенгайган, мўйлаблари қуюқ, кичик оғиз, яхлит ияқ йўғон бўйин билан бирлашиб кетади. Тўғри, орқага таралган сочлар юқоридаги ҳайкалдагига ўхшаш тасма билан боғлаб қўйилган.

Ўрта Осиё томон йўл олиб, у ерда ўрнашиб қолган юэчжи қабалалари муҳитида бундай антропологик туркум бўлиши тасодифийми? Йўқ, албатта. Европоид киёфали кплаб қабилалар билан бир қаторда, монголоид туркумли қабилалар ёки уларнинг айрим вакиллари ҳам учраши антропологик ашёлар билан тасдиқланган.

Бақтрия саньатида Холчаён тасвирий асарлари билан бир қаторда, ўзининг тош рельефи билан машҳур бўлган бошқа археологик ёдгорлик - Айритом ҳам катта ўрин тутадт /Сурхондарё вилояти/. Рельефлар милоднинг дастлабки асрларсга тааллуқли булиб, сарой иншоотларининг безаги ҳисобланган. Улар тошдан ишланиб, асосан чолғувчилар ва зиёфат қатнашчилари акс эттирилган. Айрим рельефлари композицияси ягона мақомга бўйсундирилган: созандаларнинг кўкракдан юқори тасвирлари оралиғида йирик акифа барги бўлиб, у гўё ҳар бир одам тасвирини ажратиб туриш учун хизмат қилади. Ансамблдаги раққоса ва хонандаларнинг завқ-шавқли сиймоси қуюқ барглар фонида Бақтрия қадимги аҳолиси турмушининг кўркам манзараси тасаввурини ҳосил қилади. Бироқ созандаларнинг асосий ҳиссий чеҳраларига қарамай, бирор бир хилма-хилликни, иштирокчиларнинг бетакрор ва ўзига хосликларини англаб олиш мушкул. Руҳиятга тўла Холчаён сиймоларидан фарқли ўлароқ, Айритом қиёфалари муайян даражадаги бир хилликда яратилган. Соч турмакларидаги турлича услуб, қисман зеб-зийнатлар ҳам юз қиёфасининг бир хиллигига таъсир этмаган. Лекин жиддий аҳамиятга эга бўлмаган баъзи қисмларнинг бир хил тарзда ифодаланганлигига тўхталиб ўтиш лозимдир. Шуни унутмаслик керакки, бунда қадимги устанинг “академик” услубига қарамай, муайян антропологик туркум умумлашган тарзда намоён бўлган.

Рельефдаги қиёфалар пастақ бақувват. Бундай тасаввурни думалоқ, бирмунча қўполроқ калта бўйинларга ўрнатилган бошлар, кенг елкалар, номутаносиб калталаштирилган қўллар ва семиз, калта бармоқлар янада кучайтиради. Юз қиёфалари тўғри мутаносибликлари билан ажралиб туради. Ўзига хос хусусиятлари жумласига кўзларининг бир-биридан узоқлиги, юқори ва пастки қовоқларнинг осилиб туриши, уларда кўзларнинг юза жойлашганлиги, шунинг натижаси ўлароқ, кўзларнинг бўрта тарзда кўриниши, қошларнинг анчагина тўғри эканлиги, аёл тасвирларида эса яққол ёй шаклида эканлиги, ёноқларнинг бирмунча бўртиб туришини киритиш мумкин. Бурун шакли тўғри, қаншарнинг торайиши сезилар-сезилмас. Лаблар унчалик катта эмас, сал бўртган, бу ҳол уд чалаётган созандада айниқа сезиларли. Муъжазгина, думалоқ шаклдаги бақбаға бирмунча осилиб турибди. Сочлари бир оз тўлқинсимон, ноғоракаш тасвирида пешонасига тушиб турибди, уд чалаётган созандада эса бурама шаклдаги майда кокиллар кўзга ташланади. Оғир пластик массадан нафис ҳайкал ясаш маҳаллий аҳолига хос тасвирларни ифода этган ҳайкалтарошнинг заковатидан, ашёларни яхши билишидан далолат беради. Бунга Айритом яқинидаги Фаёзтепа /Сурхондарё вилояти/ будда маданий марказидан топилган муҳташам ҳайкалтарошлик ёдгорлиги – Будда сиймосининг марказий шаклини мисол келтириш мумкин. Фаёзтепа ёдгорлиги милоднинг дастлабки асрларига мансубдир.

Байкал композицияси пештоқ архитектураси ҳошиясига сингиб кетган, унинг гумбазлари ўсимлик манзаралари билан безатилган бешта устунга суяниб туради. Ўймада учта ҳайкалча бўлиб, уларнинг бирида ўтирган ҳолатдаги Будда сиймоси ифодаланган. Бир қатор ингичка бурмалардан иборат узун кийим бутун.танасини беркитиб туради. У будда дини ҳайкалтарошлигининг энг яхши анъаналари асосида яратилган аа Гандҳар ҳайкалтарошлик мактабининг асарлари билан кўп муштаракликка эга. Масалан, пешона ўртасидан фарқ очилган тарзда соч турмаклаш ифодаси гандҳар усталарининг услубини эслатади. Юз қиёфаларида шакл за мутаносиблакларнннг такомили кўзга ташланади, унинг кўзи катта-катталиги, думалоқ юзлилиги., қовоқларнинг буртиб туриши, хаёлотга чўкиш тарзида ифодаланганлиги, ҳийла табассумли кичкинагина оғзи ҳайкалга юксак даражада завқ-шавқ бахшида этган. Кўз ўнгимизда шубҳасиз, донишманднинг идеаллаштирилган сиймоси намоён булади. Унинг икки ёнида турган бошқа ҳайкалча масаласига келганда, шуни айтиш керакки, улар ўзларининг ташқи қиёфаси буйича яққол ажралиб туради. Ҳайкалчалар кичикроқ куламда бажарилган булиб, эҳтиол улар роҳибларнинг ҳайкалчалари бўлиши мумкин. Уларни Будда ҳайкалидан ажратиб турувчи биринчи омил - бошга нисбатан таналарнинг катталаштирилган нибатидирки, бундан каллаларнинг йирик эканлиги сезилиб туради. Иккинчи омил - бошнииг чўзиқлигидир. Агар бунга бирмунча бўртма ёноқли чўзиқ юзни, бодомқовоқликни қушадиган булсақ уларни Будда таълимотини қабул қилган ва унга эътиқод этувчи маҳаллий ахоли вакиллари деб тахмин қилиш мумкин.

Кушон давлати гуллаб-яшнаган милоднинг дастлабки асрларида Ўрта Осиёдаги, айниқса Бақтрия-Тоҳаристондаги етакчи динлардан бири будда дини эди. Ўрта Осиё ҳудудида буддизмнинг тарқалишига кўпгина омиллар қўл келган, шулардан бири Ҳиндистон билан яқин маданий алоқалар бўлиб, у Канишка подшохлиги даврида илдам ривожланди. Кўпгина маданий воқеалар, жумладан, Пешаворда Юудда жамоасини ташкил этиш ҳам Канишка номи билан боғлиқ. Канишка ва унинг издошлари ҳукронлик қилган даврда буддага тааллуқли кўпгина архитектура-маданий ёдгорликлар барпо этилган. Бой анъанага кўра, одатда кўпгина ибодатхоналар Будда ва унинг шогирдлари ҳаёти ҳамда зохидлигига оид хила-хил мазмунга эга бўлган ҳайкаллар билан безатилган. Ҳайкалтарошлар кўпинча ибодатхонага ҳар турли ашёлар олиб келувчи ёки янги ибодатхоналар ёхуд бошқа диний иншоотлар қурилишига ҳомийлик қилувчиларни тасвирлашган.

Будда маданияти мавжудлигининг яққол гувоҳи Далварзинтепа /Сурхондарё вилояти/ шаҳристони сингари ёдгорликнинг очилишидир. Буддага оид кишилар /бодисатв ва деватлар – Будда сафдошлари ва шогирдларининг каллалари/ни тасвирлаш билан бир қаторда, манабдор, маҳаллий оқсуяклар вакилларини ҳам тасвирлаганларки, буларда ҳайкалтарош усталар уларнинг ҳиссаларини, у ёки бу қурилишларга ҳомийликларини муҳрлаганлар. Агар бу тасвирда ҳайкалтарошнинг кўзни, чеккаларидаги кулгичлари билан лабларни, соч ўрамларини ифодалашда муайян бир ҳилликни кузатсақ миранлар тасвирларида эса ҳайкалтарошнинг ўзига хос ёндошиши сезилади. 

Далварзинтепа ҳайкал комплексининг таҳлилига киришар эканмиз, шуни таъкидлаш керакки, ҳайкалнинг кўпгина айда унсурлари, бармоқлар, хилма-хил безакларни усталар бир қолипдан чиқариб тайёрлашган, бинобарин, бу билан ҳайкал тасвирларини яратиш осонлашган, шу нуқтаи назардан тасвирдаги кўпгина унсурлар бир-бирига ўхшаб кетади. Далварзинтепада очилган ҳайкаллар гил ассосида гипсдан тайёрланган. Булар ичида тепаси чўққисимон бош кийимдаги шаҳзода деб аталмиш бош тасвири айниқса диққатни тортади. Услуб жиҳатидан дунёвий ифодага эгалигига қарамай, уста сиймони бирмунча бўрттириб кўрсатишга ҳаракат қилган. Айниқса, у девата /малоик/ бош билан қиёсланганда тасаввур кучаяди: ҳар иккисида ҳам лаблар, табассум, юзнинг умумий тарзи ўхшаш ҳолда акс эттирилган. Шаҳзода юзи тухумсимон шаклда, тўғри мутаносиб, кўзи юзароқда жойлашган /усти юзани моделлаш йўли билан ифодаланган/ ва катта-катта бўлиб, қуйи қовоқ ости бўрттириб кўрсатилган. Бурун тўғри, нозик лаблар, мўъжазгина ияк – буларнинг бари юзнинг европоид туркумига мансублигини кўрсатади. Мазкур тасвирда бош кийимининг туркуми ҳам диққатга сазовор. Унинг чўққи қисми тепасида золдирли ялпоқ сомсасимон безаклар бор. Эҳтимол, ана шу митти қўнғироқчалар киши юрганида товуш чиқарган бўлиши керак. Юқорида айтганимиздеқ чўққисимон бош кийимлар шак-скифларга мансуб кўпгина қабилаларнинг кийим-кечаклари учун хосдир. Унинг энг яқин ўхшаши сифатида Холчаёндан топилган айлана сопол тасвирли тахтда ўтирган одам бошидаги кийимни айтиб ўтиш мумкин. Бундай бош кийимлар кушонлар билан бирга Шимоли-Ғарбий ва Марказий Ҳиндистонга кириб борганки, бутун Матхура ҳайкалларида кўриш мумкин.

Шу муносабат билан Ўрта Осиё ва Ҳиндистоннинг ўзаро маданий ва этник алоқаларига эътиборни қаратиш лозим. Ўрта Осиё бир неча минг йиллар мобайнида турли антропологик туркумлар ва улар билан боғлиқ бўлган лингвистик ва этномаданий вилоятларнинг алоқа маскани бўлиб келган. Шу боисдан ундаги на ирқнинг ва на халқларнинг келиб чиқиш тарихини унга қўшни бўлган мамлакатлар, биринчи навбатда Ҳиндистонга доир материаллардан фойдаланмай тариу, тўла тўкис ўргана олмаймиз. Милоддан олдинги I минг йиллик охирлари ва милоднинг биринчи асрларидаёқ парфияликлар ва Ўрта Осиёдан чиққан бир қатор шак қабилалари Шимолий ва Ғарбий Ҳиндистон ҳудудида ўтроқлашиб қолишган. Милодий I минг йиллик ўрталаридан Шимолий Ҳиндистонга эфталитлар, ҳар хил эроний ва туркий тилли элатлар кириб боришган. Турли тарихий даврларда Ҳиндистон аҳолиси ҳам Ўрта Осиё халқларининг тарихий алоқаларини ҳиобга олган ҳолдагина қўйилган илмий муаммоларни мувафаққиятли ҳал этиш мумкин.


Далварзинтепадаги ҳайкал тасвирларини кузатишда давом этамиз. Маҳаллий аслзодалар вакилларини ифода этувчи дунёвий тарздаги ҳайкаллардан яна бири тиззасигача тушадиган узун кўйлакли тик турган эркак киши ҳайкалидир. Унинг белига қайиш боғланган, чап қўли тирсакдан букилган бўлиб, нимадир тортиқ қилаётган ҳолатда тасвирланган. Тор, оёқларига тиралиб турадиган лозим қия бурмалар тарзида акс эттирилган. Юзи трапециясимон, боши думалоқ бўлиб, орқа томонга бир оз ялпайган. Калта сочлар чуқур тўлқинсимон излар билан берилган, пешонаси устида соч қопламининг аниқ чегараси кўрсатилган, пешонаси кенг эмас. Кўзлар кенг жойлашган, торроқ кўз ўйиқларининг ташқи бурчаклари бирмунча юқорига қайрилган. Кенг ёйсимон қошлар қора рангга бўялган. Бурни калта шаклда, мўйлабларнинг учи тепага қайрилган, бирмунча бўртма ияк қисқа бўйин билан туташиб кетган.


Ҳайкалнинг бош қисми диққатга сазовор туркумга мансуб бўлиб, топилма муаллифлари уни Бақтрия маъбудаси тасвири деб изоҳлашган. Ҳайкал гилдан ясалиб, кейин бўялган. Юзида тери рангини акс эттирувчи қизғиш ранг излари сақланиб қолган, қора рангга бўялган сочлари тўлқинсимон кўринишдаги зич чуқур жўяклар тарзида ифодаланган ва тепа қисмидан тутамлаб боғлаб қўйилган. Юзи лўппи бўлиб, тухумсимон шаклдадир. Пешонаси тор, қош усти ёйлари аранг кўринади, қошлари чамаси бўялган кўринади, торгина кўз ўйиғи қаншарга яқин жойлашган. Бурун қаншар яқинида ингичка бўлиб, пастга томон ёйилиб кетган. Оғзи очиқ, лаблари қалин. Ияги кичик бўлиб, юзининг шишинқираган устки қисмида яққол чиқиб турибди. Таҳлил этилаётган бошнинг антропологик жиҳатдан европоид туркумга мансублиги равшан бўлса-да, мўғулий белгилардан ҳам ҳоли эмас. Юзининг кенглиги, кўз шаклининг торлиги шундан далолат беради. Ана шу калла тасвири Далварзинтепанинг бошқа ҳайкал тасвирларидан кескин фарқланади ва эхтимол, қадимги шаҳарнинг этник таркибида европоид ирқнинг бошқа тур вакиллари мавжудлигидан далолат беради.


Бу фикрнинг тўғри ёки нотўғрилигини текшириб кўриш учун тасвирий санъатнинг бошқа тури – терракотага мурожаат қиламиз. Терракота /куйдирилган сопол ҳайкалчалар/ диний тарздаги кўпгина маълумотларни ўзида мужассам этган бадиий ҳунармандчилик турларидан биридир. Санъатнинг бу тури халқ ижодига ниҳоятда яқин ва кўпинча халққа яқин сиймоларни ифода этади. Далварзинтепадаги қазишмаларда жуда кўплаб сопол ҳайкалчалар топилган эди, лекин кўпчилиги оддий фуқаролар турар жойларидан топилганлиги диққатга сазовор.


Далварзинтепа шаҳар аҳолиси ўртасида оммавий манзаралардан бири – тахтда қўлида мўл-кўлчилик рамзи сифатида гул, мева ва ҳоказоларни ушлаб ўтирган маъбуда ҳайкалчаларидир. Бундай сопол ҳайкалчалар икки турга бўлинади, бунда асосий белги антропологик туркум ҳамда кийим-кечак шаклидир. Айрим сопол ҳайкалчаларда европоид қиёфа устунроқ: юзи аниқ ифодаланган, кўзлари катта-катта, қовоғи яққол кўзга ташланиб туради, буни тўғри, қаншарга яқин қисми торайган, ундан ёйсимон қошлар тармоқланган. Улар кўпинча узун, товонгача тушадиган, бўйин қисмида думалоқ ўйиқли либос билан тасвирланган. Бошқа ҳайкалчалар ҳам эхтимол худоларга тааллуқлидир, лекин уларнинг вазияти ўзгармаган ҳолда ташқи қиёфаси ва либоси олдинги туркум ҳайкалчаларидан кескин фарқ қилади. Кенг, ялпоқ юз, калта сочлар унча кенг бўлмаган пешонага тушиб турибди, қошлари узун, қаншарга эгилиб тушади, кўз ўйиғи торгина, чеккалари томонига қия чўзилган ва ниҳоят чеккаларига кенг ёқа тутилган чакмон тарзидаги қалин кийим – буларнинг бари аҳолининг бошқа этник туркумга мансублигидан далолат беради. Далварзинтепадаги сопол ҳайкалчаларда шаҳар аҳолиси таркибида мавжуд бўлган 2 антрополгик турку яққолроқ акс этган. Бироқ, қадимги муҳташам ёдгорликлар Далварзинтепага ажойиб антропологик ашёлар ҳам бердики, улар тасвирий саньат асарлари билан биргаликда, милоднинг илк асрларида шаҳарлик кишилар қиёфасини қайта тиклашнинг ажойиб имкониятини яратди.

6§. Кўчманчилар қандай келиб қолишган?

Маълумки, эрамиздан аввалги сўнгги асрларда шимолдан келган кўчманчи қабилалар тазйиқи остида Юнон-Бақтрия салтанати емирилди, унинг ўрнида Кушон подшоҳлиги вужудга келди. Хўш, кўчманчилар қасрдан ва қандай келиб қолишган? Бу савол шунчаки берилмаётгани тушунарли. Биз сўнгги йилларда олинган янги антро​пологик ашёларга таянган ҳолда бу масалани тахлил қилмоқчимиз.

Кўчманчи қабилалар Ўрта Осиёнинг шимолий дашт вилоятларидан йўлга чиқишган бўлишлари мумкин, ҳар ҳолда Ўрта Осиёнинг жанубида Шимолий Бақтрияда, милоддан аввалги асрларда маҳаллий аҳолига хос бўлмаган ирқий белгилар туркуми қайд этилган. Бунга қушимча қилиб щуни айтиш керакки, Шимолий Бақтрия аҳолисининг маълум қисмида бошнинг пешона-энса қисми шаклини сунъйй ўзгар​тириш энди-энди расм бўла бошлаган эди. Одамлардаги бундай шакл ўзгариш ташқи қиёфа жиҳатидан кўпинча Ўрта Осиёнинг шимолий дашт минтақаси - Орол буйи, Тошкент ва Еттисув вилоятлари аҳолисининг ташқи қиёфасини эслатади. Лекин бизни Ўрта Осиё шимолининг айнан қасридан кўчманчи қабилалар жануб томонга ҳаракат қилганлиги масаласи кўпроқ қизиқтиради. Бунда бизга пешона-энсани шаклан ўзгартириш удумининг тарқалган ерлари ҳаритаси ёрдам бериши мумкин. Махсус асарларда исботланганидеқ бундай удум этник белги ҳисобданади, зеро, унга Ўрта Осиё шимолий вилоятларининг ҳамма қабилалари ҳам амал килавермаган. Дастлаб бу удумга жануби-шарқий Орол бўйидаги шак қабилаларининг бир қисмигина амал қилган. Ўз навбатида удум сарҳадлари турли йўналишда кенгая борган. Мазкур шаклан ўзгариши мавжуд бўлган кўчманчи қабилаларнинт ҳаракат йулларидан бири Қадимги Хоразм ва Ўзбой орқали Красноводск ярим оролига ўтган. Кейинчалик бу қабилалар жанубий йуналишда ҳаракатланиб, Шимолий Афғонистонга қадар етиб борган. Совет-Афғон экспедицияси томонидан тадқиқ этилган Афғонистондаги Тиллатепа қўрғон дафиналари бу фикрни тасдиқлайди. Бундан ташқари, улар яна шарқий йуналишда ҳаракатланиб, Бабашов /Туркманистоннинг жануби-шарқий чеккасидаги кушон ёдгорлиги/ орқали Шимолий Бақтрияга кириб боришган. Жануби-шарқий Орол бўйидан кўчманчиларнинг яна бир ҳара​кат йўли Марказий Қизилқум орқали ўтган. Бухоро вилоятининг ҳозирги Томдди ва Учқудуқ ноҳияларининг Жузқудуқ, Бешбулоқ деган жойларидан топилган милоддан аввалги сунгги асрларга оид қўрғон дафиналари буни тасдиқлайди. Бу қабилалар Зарафшон ўрта оқими ва Кашқадарё водийсигача етиб борган. Булардан ташқари, Шимолий Бақтрияга кириб боришининг учинчи йуналиши ҳам бўлган: Тошкент воҳаси, Еттисув ва Олой қабилалари жануби-ғарбий йуналишда ҳаракатланишган. Сўғдга улар Зарафшоннинг қуйи оқимлари  бўйлаб, Шимолий Бақтрияга етиб боришган. Оролбуйидан келганларнинг мўғулийлик салмоғи камлиги билан фарқланиб туради, муҳими, улар пешона-энсани шаклан суньий равишда ўзгартириш удумига амал қилишмаган. Кўчманчилар Ўрта Осиё шимолининг турли ерларидан келганлиги, уларнинг хилма-хил антропологик туркумларга мансублиги, шунингдеқ Шимолий Бақтрия кўчманчи аҳолисининг бир қисмида бошидаги шаклан ўзгаришлар кузатилмаганлиги билан исботланади.

Қулдорлик жамиятининг сўнгги босқичида / милоднинг III-IV асрлари/ Ўрта Осиё халқларининг этник тарихида мухим ҳодисалар билан ажралиб туради. Тарих саҳнасида янги элатлар - хионитлар, эфталитлар, кидаритлар пайдо булди. Профессор С.П.Толстовнинг фикрича, хионитлар дастлаб Амударё ва Сирдарёнинг қўҳна ўзанларида, Хоразмдан шимоли-шарқда маҳаллий шак-массагет қабилалари билан бу ерга шарқдан кириб келган гуннларнинг этник бирлашмаси сифатида истиқомат қилишган. Бироқ, хионитларнинг пайдо бўлиш муаммоси ҳалигача ечилган эмас. Ҳозирги вақтда хионитларнинг гуннлар билан ўхшашлиги инкор этилади ва улар Ўрта Осиёдан келиб чиққан эроний тилли қабилалар деб ҳисобланади.

Хионитларга мансуб деб тахмин қилинаётган бир қанча дафиналар тадқиқ этилди. Шунингдеқ Ўрта Осиё ҳудудида 17 асрдан буён маълум бўлган эфталитлар хусусидаги масала ҳам анча мураккаб. Кўпгина тадқиқотчиларнинг фикрига кўра, эфталитлар даштликлар - кўчманчилар бўлиб, аста-секин ўтроқлаша бошла​ган. Лекин бу борада бошқача фикрлар ҳам бор, унга кўра, эфталитлар помирликлар бўлиб, ҳозирги Афғонистон ҳудудидан келган. Бу фикр япон тадқиқотчиси Еноки ҳамда рус олими Л.Н.Гу​милев томонидан маъқулланди. Академик Б.Ғофуровнинг фикрича, мазкур этник гуруҳ муайян даражада туркий этник унсурлар аралашган, тили буйича шарқий эрон, қандайдир Ўрта Осиё қабилалари асосида вужудга келган. Ёзма манбалардан маълум бўлган кидаритларнинг тўпланиши масаласида ҳам олимларнинг фикри турлича. Дастлаб уларнинг яшаш маркаэи Афғонистоннинг шимолидаги Балх шаҳри бўлган. Ҳозирги тадқиқотчиларнинт аксарияти шу фикрни эътироф этишяти. Бироқ мазкур масала бўйича илмий адабиётда бошқа фикрлар ҳам мавжуд. Яъни, И.Маркварт уларнинг Каспий денгизи яқинида жойлашганлигини ёзса, С.П.Толстов эса Хоразмдаги ўрта асрга мансуб Кердер деган вилоятдан деб курсатади, шунингдеқ С.К.Кабанов ҳам Қашқадарё этакларидаги Нахшабни уларнинг жойлашган ери, деган фикрни олға суради.

Эфталит ва хионитларнинг антропологик типлари хусусида айрим фикрларимизни билдирмоқчимиз. Уларнинг ташқи қиёфаси хусу​сида ёзма манбалар жуда оз. Суриялик адиб Иешту Стилит шундай ёзади: "Хионитларни гуннлдарнинг ўзларидир, деб ҳисоблайдилар". Бироқ Аммиан Марцелин бир ерда хионитлар қабиласининг ваклиллари жуда маъқул, чиройли деса, бошқа ерда гуннлар қиёфасини хунуқ ғоят бадбашара, деб кўрсатади. Шу маълумотга асосланиб, тарихчилар гуннлар ва хионитлар этник жиҳатдан фарқланишган, деб тахмин қилишди. Бундан ташқари, Аммиан Марцелин хионитларнинг дафн маросимлари ҳақида ҳам маълумот қолдирган. Унингча, улар жасадни оловда куйдиришган. Хоразмдаги дарёнинг чап қирғоғида жойлашган Кангақалъа ва Қўҳна Увайс шаҳристонлари қазишмаларида ҳам шундай одат қайд этилган эди. Ана шу ва бошқа тадқиқотлар асосида олимлар хионитларнинг ватани Оролбўйи, деган тахмин қилишади. Мазкур одатнинг айрим унсурлари, хитой солномачиларининг маълумотига қараганда, Тошкент воҳасида хам кузатилган. Хионитлар эроний тилли қабилалар булиб, улар гуннлардан фарқ қилган, деган фикр ҳам мавжуд. Айрим археологлар Бухоро чўлларидаги Қалқонсой гўристонининг 33-қўрғони, Қашқадарё вилоятидаги Қарши шаҳри қабристони, Хоразм вохасидаги Кангақалъа ва Қўҳна Увайс хионитларга мансуб бўлиши кераклиги ҳақида ёзишган. Милоднинг II асридан VI асригача бўлган давр ушбу ёдгорликларнинг антропологик ашёлари деб ҳисобланади.

Мазкур қабристонлардан қазиб олинган одамлар калла суяклари хусусияти нимада? Биринчидан, деярли барча калла суяги халқасимон айлана шаклга эга. Иккинчидан, калла суяклар ғоят хушбичим бўлиб, европоид Шарқий Ўрта ер денгизи ирқига мансуб.


Шундай қилиб, хионитлар жанубий вилоятларнинг маҳаллий ўтроқ деҳқончилик аҳолисига хос европоид туркумлилиги билан ажралиб туради. 

Юқорида айтилгандеқ V-VI асрларда Ўрта Осиё янги қабилалар кўчишларининг маркази бўлиб қолган эди. Кидаритлар, эфталитлар, хионитларнинг кириб келиши моддий маданиятда нисбатан суст акс этган. Ана шу кўчишларнинг шоҳидларидан бири ҳукмдор тасвири туширилган танга-чақа маълумотларидир. Монументал санъатнинг ажойиб намуналаридан иборат бир қатор археологик ёдгорликлар илк ўрта аср даврига оиддир. Чунончи, 1979 йили Ў3ФА Археология институти Бақтрия гуруҳи Термиздан 30 километр нарида жойлашган мўъжазгина Куёвқўрғон қалъасини очди. Ушбу ёдгорлик қазишмаларида қалъанинг манзарали безакларини ташкил этувчи ҳайкаллар ва уларнинг кўплаб парчалари топилди. Ҳайкал гилдан тайёрланиб, кейин бўялган. Ўз хусусиятига кўра, Куёвқўрғон ҳайкалларидаги шахслар воқеий ифодаланган. Бироқ ижодкорлар қўллаган хайкалтарошлик услублари талайгина будда тасвирий анъанаси таъсирига учраган. Бу таъсир кўз, қовоқ, лаблар бичимида, кулгичларда, соч турмаклаш услубларида ўз ифодасинн топган - ҳайкалнинг кўпгина қисмлари қолипланган. Биринчи навбатда шуни айтиш керакки, барча тасвирлар учун айрим қисмларни ифодалашга муайян бир хиллик хосдир. Аксари ҳолларда юз қиёфаси тухумсимон шаклда, бурни тўғри, кўзлари катта-катта, қовоқлари осилган, лаблари қалин, ияги айтарли бўртмаган. Айрим ҳайкалларда бошнинг чекка қисми бироз торайганлиги кўзга ташланади. Тасвирларнинг европоид қиёфаси бирор-бир шубха туғдирмайди.

Шундай қилиб, сўнгги антик даврда Ўрта Осиё худудида яшаган эфталитлар, хионитлар ва кидаритлар европоид қиёфада бўлиб, бу палеоантропологик ва ёзма манбалар, ҳайкал ашёларидаги кўпгина маълумотлар билан тасдиқланади.

Кушон Бақтрияси ҳудудида этногенетик жараёнлар сир-асрорини тўлароқ ошкор этиш учун ҳайкаллар, тасвирий санъат асарларини тадқиқ этиш натижаларани палеоантропология фани ютуқлари билан таққослаш ғоят самарали йўналишлардан бири ҳисобланиб, у мазкур фанлар чорраҳасида қадимги одам калла суяги буйича шу одам ҳайкалини ва график тасвирини тиклаш имконини беради. Ҳайкал асарларини синчиклаб таҳлил этиш натижасида шу нарса аниқландики, Будда тасвири, гарчи илоҳийлаштирган бўлса-да, унда айтарли аниқ булмаса ҳам мазкур тасвир тайёрланган ердаги туб маҳаллий аҳоли учун хос бўлган хусусиятларни англаб олиш мумкин. Унинг атрофидаги кишилар, роҳиблар ва хоказоларнинг қиёфаси бутунлай ўзгача. Ўзбекистон Фанлар академиясининг Ўзбекистон халқлари тарихи музейида намойиш этилган, Фаёзтепадан топилган, ҳар икки томонида роҳиблар, ўртада Будда тасвирланган топилма юқорида айтган фикримизнинг исботи була олади. Хўш, ҳар иккала рохибнинг тасвири нимаси билан эътиборни жалб этади? Унинг қайси хусусиятлари мутахассис ва томошабинлар даққатини тортади? Аввало, бу тасвирларнинг ҳайратланарли жиҳати улар бошининг нотабиий равишда чўзиқлиги, яссилиги ва пешонаси орқага тортилганлигидир. Пешона ҳамда энса қисмларида боғлаганлик изларини сал-пал пайкаш мумкин. Булар Ўрта Осиё ҳудудидаги бадиий маданиятга хос бошнинг шакли сунъий ўзгартирилганига илк далил булиб хизмат қилади. Мазкур шаклан ўзгаришлар махсус антропологик адабиётда айлана шакл ўзгартириш сифатида маълум. У баъзан янги туғилган чақалоқ бошига махсус тасма боғлаш йули билан ҳосил қилинадиган "макрокефалия" номи билан юритилади. Айни ҳолда хайкалтарош ўз атрофида нимани кўрган булса, шуни, яъни замондашларининг ирқий қиёфасини ифодалашга интилган. Бундан икки хил хулоса қилиш мумкин: биринчиси, махаллий аҳоли   буддизмни қабул этган ва унга эътиқод қилган, иккинчиси, Будда атрофида тасвирланганлар Кушон Бақтрияси туб аҳолисининг вакиллари бўлган, зеро, уларнинг ташқи қиёфаси ва бош шаклини сунъий ўзгартириш кўплаб антропологик ашёлар ҳамда ёзма манба маълумотлари билан тасдиқланади. Тажрибасиз томошабин музейга киргач, бошнинг нотабиий шаклига дарҳол эътибор бериши мумкин-у, лекин юз тузилишидаги баъзи қусурларни пайқамаслиги эҳтимолдан ҳоли эмас. Мутахассис эса юзнинг морфологик хусусиятларини таҳлил этишга киришади. Хўш, у бу ўринда қандай ғайритабиийликни кўриши мумкин? Биринчидан, бодомқовоқлиқ ташқи бурчаклари бир оз кўтарилган, иккинчидан, ёноқлари яққол кўзга ташланиб туради. Учинчидан, юз тузилиши ва унинг чўзиқ мутаносибликлари бош суяклари бўйича тикланган маҳаллий аҳоли хусусиятларини щундоққина эслатиб туради. Бунга Далварзинтепадан топилган эркак кишининг бош суяги асосида ишланган ҳайкалга қараб ишонч ҳосил қилиш мумкин.

Тангалардаги сурат тасвирлари қайси этник ва антропологик туркумга, яъни юнонлар ёки Ўрта Осиёнинг бошқа қисмларидан кўчиб келган бошқа аҳолиларга тегишлилигини аниқлаш ҳам муҳим масалалар жумласига киради. Шуни таъкидлаш керакки, тангалардаги шоҳларнинг тасвирлари юнон-македонияликларнинг антропологик ва этник туркумига ҳақиқатан мувофиқ келади. Кейинги давр - Буюк Кушонлар даврининг ҳайкалтарошлик санъатига келсақ уларда юнон тасвирий саньати унсурлари сақланган бўлиб, ҳайкал сиймоларида мутлақо ўзгача этник туркум хусусияти намоёндир. Бунга Холчаёндан топилган ҳайкал яққол мисол бўлиб хизмат қилади. Унда соф юнон услублари - гулчамбар тутган қизиқчилар сиймоси, Дионисий доирасидаги одамлар билан бир қаторда, Кушон даври аъёнлари вакилларининг сурат тасвирлари кўзга ташланади. Кушон даврида ҳайкалтарошлик ва танга зарб қилишда ўзгаришлар рўй берган. Юнон-Бақтрия подшолари ва улар худоларининг воқеий тасвири ўрнига юз тузилиши, бош ва кийим-кечак шаклларида кўзга ташланадиган мутлақо ўзгача антропологик ва этник туркумлар, эрон маъбуди худолари кўзга кўринади.

Қиссадан ҳисса шуки, иконографиқ палеоантропологик ашёни тадқиқ этишга биз кўрсатиб ўтган комплекс тарзда ёндошиш, ёзма манбалардан кенг фойдаланган ҳолда уларни ҳайкалларда ва суратларда қайта тиклаш жуда самарали бўлган. Ушбу бобда биз Ўзбекис​тон жанубий ҳудудларининг антик даврдаги антропологик ва этник тарихини тадқиқ этиш натижаларини келтирдиқ яъни бу натижалар даври чекланган кичикроқ вилоятнигина қамраб олди. Бутун Ўрта Осиё миқёсида турли тарихий даврларга доир антропологик ва қадимий санъат намуналарини қиёслаштириш тадқиқотлари олиб борилиши шубхасиз зарур.

III. БОБ. ЖАНУБИЙ ОРОЛ БЎЙИ АҲОЛИСИ.

С.П.Толстов, А.Ю.Якубовский, Я.Р.Ғуломов ва бошқалар раҳбарлигида олиб борилган катта миқёсдаги археологик, этнографик экспедицияларнинг натижалари Жанубий Орол бўйи халқларининг узоқ ўтмишидан дарак берувчи кўплаб ёдгорликларни, этник гуруҳларни ўрганиш имконини берди.

Яқин вақтларгача Калта Минор маданиятига оид палеоантропологик материал йўқ эди. 1972 йилда Сариқамиш дельтаси ҳудудида Хоразм археологик-этнографик экспедицияси ходимлари неолит даврига оид бир неча одам скелетларини топишга муваффақ бўлди. Бу эса мазкур ҳудудда неолит даврида ҳам аҳоли яшагани хақида гувоҳлик беради. Бош суякларни текшириш шуни кўрсатдики, бу ҳудуднинг неолит даври аҳолиси европоид қиёфага эга бўлиб, маҳаллий ирқ белгиларнинг ўзида мужассам этган. Улар балки янада қадимийроқ - мезолит даврида яшаган аҳолининг авлодидир. Неолит даври одамлари сувёрган ва тозабоғёб маданиятини яратган қабилаларнинг шаклланишида ҳам иштирок қилганлар.

Қадимги Ақчадарё ўзани ҳудудида жойлашган Кўкча 3 қабристонига тегишли антропологик материаллар бўйича фикр юритмоқда. Жанубий Орол бўйидаги бронза даври аҳолиси ҳам европоид қиёфада бўлиб, икки ирқий ва этник гуруҳ қоришмасини акс эттиради. Биринчидан, ирқий хусусиятлари бўйича Қуйи Волга бўйи, Жанубий Орол, Қозоғистон ва Минусинск ўлкаси бронза даври аҳолисига яқин турса, иккинчидан, Ҳиндистон ва унинг шимолий қисми ва Олд Осиё аҳолиси билан яқинлашади.

Мазкур вилоятда яшаган илк темир даври аҳолисининг ирқий хусусиятларини ёритувчи антропологик материаллар яқин йиллардагина қўлга киритилди. Булар таркибига эрамиздан аввалги VII-VI асрларга оид Тумак-Кичижик қабристонларидан топилган бош суяклари ва эрамиздан аввалги V-IV асрларга оид Султон Вайс тоғининг жанубида жойлашган мозор қўрғонлардан олинган материаллар киради, Тумак-Кичижик, бир томондан, қадимги лаҳатсиз гўр маданиятли Волга бўйи аҳолисига, иккинчи томондан, Жанубий Туркманистон аҳолисига ўхшаб кетади. Эҳтимол, Тумак-Кичижик қабристонига қўйилган аҳолидаги бундай ирқий хусусиятлар жанубий ва шимолий қабилалариинг ўзаро алоқалари натижасида вужудга келган бўлиши мумкин.

Султон Вайс тоғи қабрларидан топилган одам суяклари алоҳида илмий қийматга эга. Бу қўрғонлар махсус аэрофотосъёмка усули билан топилгунига қадар, Хоразм воҳасида умуман мозор-қўрғон типидаги қабрлар учратилмаган эди. Маълумки, мозор-қўрғон типидаги қабрлар кўпинча кўчманчи чорвадор қабилаларга хосдир. У ерлардан топилган одам суяклари орасида мўғулий ирққа мансублари ҳам учрайди. Қўрғон типидаги қабрга кўмиш одати Хоразмдаги маҳаллий халққа хос эмас эди. 3 рақами билан балгиланган мозор-қўрғонга дафн этилган аёл сиймоси ҳозирги уруғли ўзбеклар ва қорақалпоқларга хос брахикефал /думалоқ бош/ европоид-монголоид тип билан белгиланади. 1 рақамли қўрғонга дафн этилган бошқа бир аёл эса, бош шаклининг юмалоқлиги, ғоят тик, кенг ва япасқи юзлиги, ялпоқ бурни билан ажралиб туради. Бу белгилар ҳаммаси аёлнинг катта мўғулий ирққа мансублигини кўратади.

Хоразм воҳасига бунчалик қадимги замонларда мўғулий қиёфадаги одамлар қасрдан келиб қолган? Ўзбекитон Фанлар академияси Қорақалпоқ бўлимининг Тарих, тил ва адабиёт институти археология соҳаи ходимлари томонидан ўрганилган қўрғон қабрларига оид материаллар бу саволга жавоб бера олади. 1972 йили бир гуруҳ қорақалпоқ археологлари Устюртда қийин дала шароитида археологик қидирув ишлари ўтказдилар. Археологик қидирув ишлари билан бир қаторда, улар бу ҳудуддаги илк кўчманчиларга мансуб қўрғонли қабристонлар гуруҳини ҳам очишга муваффақ бўлдилар. Қабристонлар эрамиздан аввалги V-IV асрларга оид бўлиб, улардан топилган антропологик ашёлар бир гуруҳ аҳолининг андронов типидан Ўрта Осиё икки дарё оралиғи типига ўта бошлаган ҳолатини акс эттиради. Шу билан бирга, бу ҳудуддаги қадимги одамларнинг бошқа гуруҳи ўз ирқи жиҳатидан Жанубий-Шарқий Оролбўйи шаклари билан ҳам баъзи умумийликларга эга эканлиги аниқланди. Улар орасида мўғулийлашган айрим унсурлар учраб туради. Жанубий-Шарқий Оролбўйидаги ва Султон Вайс тоғидаги қабилалар таркибида мўғулий қоришманинг ҳиссаси умумий соннинг 60-70 фоизини ташкил қилади. Султон Вайс тоғида мозор-қўрғонлар қолдирган қадимги аҳоли ўз келиб чиқиши жиҳатидан Устюртда кўчиб юрган илк кўчманчилар билан боғлиқ. Иккинчи томондан, бу ер аҳолиси Сирдарё бўйи дашт чўлларида яшаган қадимги шаклар билан алоқадор. Устюрт кўчманчи аҳолиси тарихини археологик жиҳатдан ўрганиш иши ривожланиб бормоқда. Лекин келажакда Устюрт Ўрта Осиё ва Қозоғистон халқлари тарихининг қадимги даврларини ёритиш учун кўплаб муҳим материаллар бериши муқаррар.


Тузғир қабристони материаллари мисолида Сариқамиш ўзани атрофи антик давр аҳолиси асосан европоидга мансуб эканлиги, лекин қисман монголоидлик аралашган аломатлари ҳам борлиги аниқланди. Эрамизнинг I асридан бошлаб Жанубий ва Жанубий-Шарқий Оролбўйида мўғулий белгилар ҳисаси кўпая бошлайди. Еттиасар ёдгорликлари туркумига кирувчи Олтин асар шаҳар харобаси атрофида бир неча қўрғон қабрлар очиб текширилган. Унинг қадимги аҳолиси аралаш ҳисобланади. Антропологик типининг асосини маҳаллий европоид узун бошли тоҳар қабилалари ташкил қилса, иккинчи томондан, Хоразм воҳасига гуннлар билан бирга келган, келиб чиқиши Олтойдан бўлган мўғулий аҳоли ташкил қилади. Мўғулий қатлам кўпроқ Қувондарё ҳавзасига жойлашган.


Туркманистоннинг Тошҳовуз вилоятида жойлашган Қалъалиқир шаҳар харобаси суяк материаллари Хоразм воҳасида эрамизнинг I минг йиллиги биринчи ярмида яшаган аҳолининг ниҳоят хилма-хил ирқий қатламларга бўлинишини кўрсатади. Шаҳар аҳолиснинг асосан кўпчилигини каспий орти типидаги европоид одамлари ташкил этади. Лекин, “сукунат мақбараси” /даҳма/ дан олиниб ўрганилган одам суяклари алоҳида антропологик типга эга бўлиб, ҳинд-дравид ирқ вакилларига яқин турадилар. Бундай тип эса Хоразм воҳасининг маҳаллий халқига хос эмас. Антрополог Т.А.Трофимова кўплаб қиёсий краниологик /калла суяги/ материаллари, археология маълумотларини, қадимги суратлар, иконографик ҳайкалчаларни текшириб чиқиб, кушонлар давридаги Хоразм воҳаси аҳолиси таркибида экваториал антропологик тип намуналари ҳам борлигини исботлаб берди.


Жанубий Оролбўйи аҳолиси ирқий таркиби ривожланишининг кейинги икки минг йиллик тарихи Ўрта Осиёда кўзга кўринган ёдгорликлардан бўлмиш Миздаҳқан /Гяурқалъа/ қабристони материаллари асосида кузатилади. Қорақлпоғистон археологлари томонидан бир неча йил давомида ўрганилган бу шаҳар ва қабристоннинг муҳим илмий қиймати шундаки, ундан олинган материаллар эрамизнинг бошларидан ҳозирги кунларгача бўлган вақтни ўз ичига олади. Эрамизнинг I минг йиллигида Жанубий Оролбўйи аҳолиси асосан европоид қиёфага эга бўлиб, улар орасида каспий орти типи кўпроқ қисмини ташкил этган. Шу минг йилликнинг иккинчи ярми давомида учун бошли каспий орти типидаги аҳолининг браҳикефалланиш /думалоқ бошли бўла бориш/ жараёни кузатилади. Шунинг натижасида I минг йиллик охири ва II минг йиллик бошларида Жанубий Оролбўйи ҳудудининг ҳамма қисмида асосий қатламни Ўрта Осиё икки дарё оралиғи типи ташкил қила бошлайди. Лекин қоришма сифатида Хоразм ўзбеклари ва қорақалпоқлар таркибида каспий орти узун бошли тип белгилари ҳозиргача сақаниб қолган.

Амударё қуйи оқимининг шарқий қисмида жойлашган вилоят /ҳозирги Қорақалпоғистон Республикасининг Нукус, Чимбой, Кегайли, Тахтакўпир туманлари/ ўрта асрларда ўзига хос хусусияти билан ажралиб турган. Кўпчилик олимлар бу ерни араб тарихий-географик асаларидаги Кердер /Курдар/ "вилоят" ёки "ҳокимлик" билан таққослайдилар. Кердер вилояти ҳаётининг гуллаган даври VIII асрнинг иккинчи ярмига тўғри келади. Бу вилоятда ижтимоий ҳаёт Х-ХI асрларда сўниб қолган. Бунинг асосий сабабини Амударё ўзанининг ғарбга сурилиб кетиши ва шу даврда булиб ўтган ўғизлар босқинида деб тушуниш мумкин. Кердер маданияти Сирдарё қуйи оқимидаги Еттиасар маданияти билан боғлиқ. Еттиасар маданиятини яратган аҳоли ўз навбатида ўғизлар билан этник жиҳатдан боғлиқ бўл​ган, деган фикр ҳам олға сурилган. VII аср охирларида Еттиасар ўрамидаги бир қисм аҳолининг Амударё ўзани атрофига кўчиб ўтиши бу ердаги маҳаллий маданият билан қоришган янги маданиятни келтириб чиқаради. Шундай қилиб, Кердер маданиятининг ташкил топишида ўғиз қабилалари иттифоқининг ҳудудий сурилиши ҳам бевосита ҳисса қўшди. Бу давр араб географи Ёқутнинг ёзишича, Кердер ахолисининг тили “хоразмча ҳам, туркийча ҳам эмас”.

Кердер вилоятнинг йирик шаҳарларидан бири Тўтқау /Нукусдан 30 км узоқликда жойлашган/ дан топилган палеоантропологик материаллар текширилганда, унинг аҳолиси, яъни кердерликлар антропология жиҳатдан аралаш бўлганлиги аниқланди. Бош суяги қутисининт хажми ва юз суякларининг тузилиши бўйича бу одамлар икки ирқий тоифага оид бўлиб чиқди. Биринчи тоифага оид кишилар Хоразм воҳасида антик ва илк ўрта асрларда яшаган тор юзли, нисбатан узун бошли каспий орти типига яқин туради. Бу антропологик типнинг Кердерда учраши Кердер вилояти аҳолисининг ташкил топишида, у ерда савдо ва ҳунармандчилик қишлоқлари барпо этган хоразмликлар катта ҳисса қўшганини курсатади. Иккинчи антропологик тип кенг ва баланд юзли одамларга хос бўлиб, бу Жанубий Оролбўйи, қолаверса бутун Ўрта Осиё халқлари этногенезининг баъзи мураккаб томонларини ўрганишда муҳим ўрин тутади. Кўпгина олимлар тан олишларича, ҳозирги туркманларнинг антропологик типи таркибида асосий узун бошли тип билан бирга, думалоқ бошли европоид типи бевосита аралашган. Думалоқ бошли европоид типи Туркманистоннинг ўтрок ва асосан кўчманчи гуруҳлари ўртасида эрамизнинг бошларида учрай бошлаган. Илк ўрта асрларда эса Марвда, Султонқалъа, Гяурқалъа ва Эски Нисода ҳам тарқалганлиги антропологик ашёлар асосида тасдиқланган.

Ўрта асрнинг сўнгги босқичларида ғарбий, шимоли-ғарбий Туркманистон аҳолиси ўртасида калта бошли тип кўплаб учрай бошлайди. Кердерда калта бошли, юз ва калла ҳажмлари кенг бўлган, европоид аҳоли қандай йўл билан ва қачон пайдо бўлган, деган саволга тўғридан-тўғри жавоб бериш қийин, тахминларга кўра, Кердер аҳолиси ўзининг йирик калла ва юз тузилиши билан Туркманистоннинг чўл ҳудудлари, Ўрол тоғи ён атрофи ҳамда Волга бўйининг қадимги сармат қабилаларига бир оз ўхшаб кетади. Сармат қабила вакилларининг Хоразм воҳасида кенг тарқалганлигига 1964 йилда Миздаҳқандан топилган саркофаг далил бўла олади. Саркофагнинг ўзи ва унинг ичидан олинган олтин ва бронза идишлари Волга бўйида яшаган сарматлар томонидан ясалган. Антик даврда ва ўрта асрда Жанубий Оролбўйи ҳудудида кенг тарқалган ва тик юзли ҳамда думалоқ бошли одамларнинг камлиги, улар Хоразм воҳасининг туб аҳолисига мансуб бўлган каспий орти типи билан аралашиб кетмаганлиги брахикефал аҳоли бу вилоят аҳолисига кейин келиб қўшилган, деб хулоса чиқаришга асос бўлади. Кенг юзли брахикефал аҳоли Жанубий Оролбўйида туркман чўлларига нисбатан кейинроқ пайдо бўлганлиги кердер маданиятининг илк ривожланиш даврига тўғри келади. Бу ирқ, шубҳасиз, туркманлар, Жанубий Оролбўйи ўзбеклари ва қорақалпоқларнинг ҳам антропологик таркиб топишида салмоқли ўрин тутган, деган фикрни кердер маданиятини ўрганаётган археологлар ҳам тасдиқлайди. Қорақалпоғистонда қорақалпоқлар этник бирлигининг ҳозирги маъмурий чегаралари бўйича пайдо бўлиши бу халқ этногенезининг бошланишини акс эттирмайди. Қорақалпоқ халқи этник субстрати ва этногенези тараққиётининг дастлабки босқичлари Амударёнинг қуйи оқимлари ва унинг ташқарисидаги кенг ҳудуд билан боғлиқ, албатта. Кердер маданияти ёдгорликлари эса, шубҳасиз, қорақалпоқлар этногенезининг дастлабки босқичлари билан бевосита алоқадор.


Антропологияга доир махсус адабиётларда Ўрта Осиё маҳаллий аҳолиси таркибида мўғулий аломатларнинг кўпайиши ХIII асрдаги мўғуллар истилоси билан боғлаб тушунтирилади. ХIII асрда Ўрта Осиё ва Қозоғитон ҳудуди мўғуллар қўли остига ўтган бўлса ҳам, лекин бу жаран Ўрта Осиё маҳаллий ўтроқ аҳолисининг ирқий қиёфасини тубдан ўзгаришига олиб келмайди. Масалан, Хоразм воҳасининг деҳқончилик районларидаги аҳоли қиёфаси мўғул истилосига қадар бўлган аҳоли қиёфасига деярли ўхшаш. Хоразм воҳасида мўғулий компонентларнинг қатъий кўпайиши ХV ардан кейин рўёбга чиқди. Бу жараёнда Сирдарё қуйи оқимидан қорақалпоқларнинг кўчиб ўтиши катта роль ўйнаган. Юқорида айтиб ўтганимиздек, Ўрта Осиё  аҳолиси орасида мўғулий унсурлар эрамиздан аввалги V-IV асрлардаёқ мавжуд бўлган. Ҳозирги замонгача яқинлашган сари ҳар хил этник ҳудудий гуруҳларда мўғулийлик ҳиссаси орта боради. Баъзи гуруҳларда мўғулийлик аста-секин бир меъёрда ўсиб борса, баъзиларида эса ўсиш хусусияти бирдан, кескин содир бўлади. Мўғулийлик аломатларининг аста-секин кўпая боришини биз Хоразм деҳқончилик воҳасидаги бир қатлам аҳоли мисолида кўрамиз. Мўғулийлик белгиларининг кескин кўпайишини қадимги Сирдарё бўйи шак аҳолиси ва Султон Вайс тоғи кўчманчилари мисолида кўришимиз мумкин.


Одатда мўғулийлик белгисининг миқдорини аниқлашда ўлчов бирлиги сифатида таркибида мўғулийлик аломатлари мутлақо бўлмаган арманлар /0 фоиз/ ва, аксинча, таркибида европоид белгилари мутлақо бўлмаган тунгуслар /100 фоиз мўғулийлик / олиниши мумкин. Хоразм воҳасида мўғулийлик аломатларининг ўсиб боириши жараёни худди шу қиёсий услуб асосида аниқланади. Шундай қилиб, қўшни ҳудудлардан топилган қиёсий ашёлар асосида ва бошқа фанлар ютуқларидан кенг фойдаланилган ҳолда Жанубий Оролбўйи халқларининг этногенези ва ирқий шаклланиши масалаларини ечишга имкон туғилмоқда.

I §. Хоразм воҳаси қадимги аҳолисининг демографияси.

Евроосиёнинг ғоят кенг майдонларидаги қадимги аҳолининг палеодемографик жиҳатдан тадқиқ этиш ишлари бошланғич босқични бошдан кечирмоқда. Лекин кейинги йилларда бу соҳадаги илмий тадқиқот ишлари анча жадаллашмоқда. Буни собиқ Совет Иттифоқи ва чет элларда кўплаб палеодемографияга оид мақолаларнинг пайдо бўлаётганлигидан ҳам билиб олиш мумкин. Умуман, Ўрта Осиё миқёсида қадимги аҳоли демографияси аҳволини ўрганишдан олдин айрим кичик регионларда палеодемографик тадқиқотларни амалга ошириш зарур. Бунинг учун аввало ўз ичига аҳоли яшаган қадимги турар жой ва қабристонлар комплексларини палеодемографик жиҳатдан кузатиб текшириш имконини берадиган тарзда ўрганиш лозим. Палеодемографик тадқиқотлар археологик, антропологик ва тарихий маълумотлар билан узвий боғлиқ ҳолда олиб борилади. Жанубий Орол буйида яшаган қадимги аҳоли демографиясини ўрганиш учун мазкур ҳудуддаги Миздахқан ва Тўққалъа археологик комплекслари катта қулайлик туғдиради.

Палеоантропологик материалларга таянган палеодемография қандай масалаларни ҳал қилади? Бу аввало муайян қадимги шаҳар ёки қароргоҳда у ёки бу тарихий даврда одамларнинг ўртача умри ёши ва жинсий мутаносиблик ҳамда болалар орасидаги ўлим ҳолатлари даражасини аниқлаш каби масалалардир. Маълумотларни аниқлаш учун ёдгорлик тўлиқ ёки ҳеч бўлмаса, унинг учдан икки қисми очилиб, ўрганилган бўлиши керак. Қабрлардан чикадиган суяк қолдиқларининг бирортасини ҳам қолдирмай йиғиб олиш лозим. Шундан кейингина тўпланган ҳамма суяк қолдиклари асосида марҳумнинг ёши, жинсини аниқлашга киришилади. Одамларнинг биологик ёши улар тишларининг сийқаланиш даражаси ҳамда бош суяги чокларининг битишув даражаси орқали аниқданади. Биологик ёш календар ҳисобдаги паспорт ёшидан фарқ қилади, чунки бунда инсон организмининг қариликка қадар сақланиш ҳолати /турли касалликларни бошидан кечирган бўлиши мумкин/ ҳисобга олинади. Бола​лар ёши эса уларнинг сут ва хақиқий озиқ тишларининг сони бўйича аниқланади.

Ўртача ёш ҳисоби антропологияда қабул қилинган чегаралар орасида амалга оширилади: болалик ёшининг биринчи даври биринчи озиқ тишларнинг пайдо бўлиши, яъни етти ёшгача бўлган даврни; иккинчи болалик даври аввалги жағ тишлари ва доимий озиқ тишлардан иккинчи жағ тишлари пайдо бўлган, яъни 12-13 ёшларгача бўлган давр; ўсмирлик даврининг охирги чегараси мия кутисидаги болалик ликкосининг тоғай ҳолатдан суякка айланган даврни, яъни 14-18 ёшгача давр. Шу даврдан бошлаб 35 ёшгача бўлган даври етуклик қисми ҳисобланиб, инсон умрининг гуллаган босқичини ташкил этади. 35 дан 55 ёшгача ўрта ёш, ундан юқориси қарилик даври деб қабул қилинади.

Қуйи Орол бўйи йирик шаҳарларидан бири Миздахқан ахолиси сонининг ҳар хил даврлардаги ўзгариш динамикаси ўрганилди. Бу ишда ёдгорлик ўрнашган майдон, унинг топографияси, атрофидаги ҳар хил қадимги объектлар, шаҳар мозористонининг ҳар хил тарихий даврлардаги ҳажми каби маълумотларга суяниб, иш кўрилди. Миздахқанда яшаган аҳолининг умумий сонини белгилаш учун эса аввало маълум майдонда жойлашган қабрлар сони ҳисоблаб чиқилади. Сўнгра ўша даврда шаҳарнинг турар жой  қисми майдони аниқланади. Корхона, ибодатхона ва бошқа жамоат бинолари ҳисобга олинмади. Турар жой бинолари аниқлангач, ҳар бир хонада яшаши мумкин бўлган одамлар сони шартли равишда максимал ҳолда белгилаб чиқилади ва шаҳар қабристонининг айнан ўрганилаётган даврга оид қатламдан олинган маълумотлар билан солиштирилади.

Палеодемография масалаларига бағишланган илмий тадқиқотлар саноқлигина, холос. Улар ҳақидаги маълумотлар алохида эътиборга сазовор бўлгани учун ўша тадқиқотларда баён этилган фикрларга ҳам таҳлил бериб ўтишга ҳаракат қиламиз.

Қуйи палеолит даврига оид антропологик материалларнинг онда-сондалиги неандертал одамларининг ўртача умрини статистик жиҳатдан шархлаб беришга имкон бермайди. Лекин қўлга киритилган оз микдордаги материалларнинг ўзиёқ ўлим холатлари нихоятда юқори, яшаш муддати эса паст, даражада бўлганлигидан далолат беради. Ўрта палеолит /мустье/ даврига оид қабрлардан топилган тўрт скелетнинг учтаси болаларга тегишли булиб чикди. Жаҳон бўйлаб топилган барча неандерталларнинг /юздан ортиқ/ ўртача умр кўриши тахминан 17 йилга тенг ҳисобланади. Юқори палеолит даврига оид ёшлари аниқланган 10 та одамнинг ўлим ёши хақида маълумот бор. Шуларнинт ярмидан кўпроғи чақалоқлик даврида ўлган. Бу маълумотлардан тахмин қилинса, юқори палеолит даври одамлари ўртача ҳисобда 23,7 йил умр кўрганликларини аниқлаймиз. Мезолит даври аҳолисининг ҳар хил гурухлари ўртасидаги умр кўриш микдори деярли бир хил бўлган. Масалан, Украинада /болалар ҳисобга олинмаган/ эркаклар-39,8 йил, аёллар – 42,9 йил яшаганлар. Бунга болалар ўртасидаги ўлим даражаси ҳам ҳисобга олинса, унда мезолит даври аҳолисининг ўртача умр узоқлиги 20 йилга тўғри келади.

Неолит ва энеолит даврига оид антропологик материаллар асо​сан Шарқий Европа Осиёдан топилган. Бу ўринда ҳам ўртача умр кўриш муддати мезолит давридан унча фарқ қилмайди. Болалар ўлим даражасини ҳисобга олмаганда, ўртача 41,8 ёшга тўғри келади. Неолит даврида болалар ўлими ҳам ҳисобга олинса, унда ўртача умр узоқлиги 20 ёшларга тўғри келади. Бу даврда эркаклар аёлларга нисбатан ўртача 3,2 йил кўпроқ яшаганлар. Мезолитдан неолит даврига ўтиш палласида одамларнинг ўртача умр кўришида айтарли ижобий ўзгариш юз бермаган. Бутун кўрилган даврлар да​вомида авлодлар алмашинуви тезлиги айтарли ўзгармаган. Бу ҳолатни илмий изоҳлаб бериш хозирча мушкул. Эркаклар аёлларга нисбатан кўпроқ яшаганининг сабабини қуйидагича тушунтириш мумкин: эркаклар овчилик касби туфайли аёлларга нисбатан кўпроқ хавф-хатарга дуч келсалар ҳам, аҳоли маконларидаги ўта ёмон санитария шароити таъсирида камроқ бўлганлар. Айнан ана шундай шароит аёлларнинг камроқ умр кўрганликларига сабаб бўлган

бўлиши мумкин.

Бронза даври аҳолисининг умр кўриш узоқлиги ва болалар ўртасидаги ўлим даражаси хақида фикр юритиш имконини берадиган кўплаб материаллар мавжуд. Триполье маданиятининг охирги босқичини яратган аҳоли болаларни ҳам ҳисобга олганда, ўртача 20,9 йилдан умр кўрганлиги аниқланган. Ўрта ва Қуйи Волга бўйида ҳам бронза давридаги ўртача умр узоқлиги Трипольедаги сингари бўлган. Умр кўриш узоқлигидаги жинсий тафовут бронза даврига келиб 8-9 ёшни ташкил қилади, яъни эркаклар мезолит ва неолит давридаги каби аёлларга нисбатан узоқроқ умр кўрган.

 Ўрта Осиё бўйича палеодемографик жараённи тиклаш мақсадида Қорақалпоғистондаги Кўкча ва Қозоғистондаги Тасти Бутоқ мозористони материалларидан фойдаланилган. Кўкча аҳолиси /болаларни ҳисобга олмаганда/ ўртача умр кўриши 40 ёшга тенг ва аёллар эркакларга нисбатан 4 йил узоқроқ яшаганлар. Қозоғистоннинг бронза даври аҳолиси учун ҳам шу рақамлар хос дейиш мумкин. Катта ёщдаги одамлар илк темир даврида ўртача 42 йилга яқин умр кўрганлар. Кўриниб турибдики, бундан илгариги тарихий босқичларга нисбатан умр кўришда деярли катта ўзгариш йўқ. Худди шу каби ҳолат Ўрта Осиё ва Жанубий Сибирда яшаган илк темир даври аҳолисига мос келади. Масалан, Помир шак қабилалари ўртача 41,6 йил яшаганлар.

Қуйида антик ва ўрта асрларга оид палеодемографик маълумотлар асосан Жанубий Оролбўйи, хусусан, Миздахқан ва Тўққалъа материаллари асосида баён этилади. Эрамиздан аввалги V-I асрларда Миздахқаннинг умумий майдони 4-6 гектарни эгаллаган. Бу даврдаги Миздахқанга оид материаллар ниҳоятда кам бўлгани учун аҳолининг сони, ўртача ёши каби қатор палеодемографик масалалар хақида фикр юритиш имкони йўқ.

Янги эранинг III-VI асрлари даврида Миздаҳқан эгаллаган майдон юзаси 8 гектарга етган. Ўртача умр кўриш, болаларни ҳам қўшиб ҳисоблаганда, 29 йилга тенг, яъни 400 йил давомида 14 авлод яшаб ўтган экан. Бир авлод умри давомида.Миздахканда 86 дан 257 гача киши яшаган. Шаҳарчанинг баьзи қисмларида аҳоли зичлиги бир гектар майдонга 2-32 киши тўғри келган. Болалар ўлими даражаси 36,8 фоизга тенг бўлган. Демак, Миздахканнинг учдан бир қисм аҳолиси болалик давридаёқ ўлиб кетган. Миздаҳқандаги ахолининг 15,4 фоизини 1 ёшдан 7 ёшгача, 15,4 фоизини 12 ёшдан 13 ёшгача, 53,8 фоизини ёш йигит ва қизлар ташкил этган. 55 ёшдан ошган кишилар Миздаҳқаннинг III-VI асрлар ўрталарига оид қатламларида учрамайди.

III-VI асрларда Миздаҳқан ахолиси орасида эркаклар сони аёл​ларга нисбатан бирмунча купроқ бўлган /66 фоиз/. Бундай кўрсаткичнинг аниқланиши баъзан тарихий ходисаларни талқин қилишда ёрдам беради. Масалан, антропологлар бир неча йил муқаддам Пруст-Днепр дарёлари оралиғида Х-ХI асрлар ёдгорлиги ҳисобланган Бранештида қазишмалар олиб бориб, бу қалъа аҳолисининг 70 фоизини аёллар ташкил этганини аниқладилар. Олинган маълумот антропологларни ҳайратга солди. Кейинги изланишлар шунга олиб келдики, Ипатьевск йилномаси хабар берашига кўра Х-ХI асрларда ушбу қалъанинг эркак ахолиси Киев Руси қўшинлари таркибида ўз она юртларидан олис бўлган Царьград аҳолисига қарши ҳарбий юришлар олиб борган экан. Табиийки, кўплаб аскарлар олис юртларда ҳалок бўлган ва ўша ерларда дафн этилган. Миздахқан шахри аҳолиси таркибида нима учун эркаклар сони кўпроқ бўлганини ҳозирча аниқ айтиш қийин.

VII-VIII асрларда, яъни 150 йил мобайнида Миздахқанда беш ав​лод яшаб ўгган. Бир авлод умри давомида 360-600 киши яшаган. Демак, бундан илгари босқичлардаги одамлар сонига нисбатан бу даврда яшаган аҳоли нисбатан кўпайган. Аҳоли зичлиги бир гек​тар майдонга 30-50 кишигача етган, одамларнинг ўртача умр кўриши 28 ёшга тенг бўлган. Болалар орасида ўлим даражаси бир қадар камайиб, аҳолининг 1/5 қисмини ташкил қилган. ёш қазо қилганлар /15-30 ёшлар ўртасида/ 46,8 фоиз, етук ва ўрта ёшларда ўлган одамлар 29,2 фоиз, қариликда вафот этганлар умумий ўлганлар сонининг фақат 1 фоизини ташкил этган. Миздахқаннинг бу даврдаги ахолиси орасида эркаклар 61,1 фоиз бўлган.

Шу тарихий даврга оид Кердер вилояти аҳолисига хос палеодемографик маълумотлар Тўққалъа шаҳридан ҳам олинган. V-VIII асрда Тўққалъа шахрида болалар кўп ҳолларда 7 ёшгача ҳам яшамаган /26,3 фоиз/, 35-50 ёшда ўлганлар 60 фоиз, қариликда ўлганлар ҳаммаси бўлиб 6 фоизга яқин. Тўққалъада эркаклар ва аёллар нисбати тенг бўлган.

VIII асрнинг яккинчи ярми - ХII асрлар. 450 йил мобайнида Миздахқанда 15 авлод яшаб ўтган. Бу даврда Миздаҳқан аҳолисининг бир авлод умри давомидаги сони 85-460 кишигача бўлган. Аҳолининг ўртача зичлиги 1 гектар майдонга 48 кишигача етган. Ўртача умр кўриш 29 йилга тенг бўлган. Илгариги даврлардагидек болалар ора​сида ўлим даражаси 82,3 фоиз. Аҳоли орасида ёшлар сони кўпчиликни ташкил қилган /30-40 ёшлардаги кишилар сони 67 фоизгача боради/. Эркаклар аёллар сонига нисбатан кўп бўлган.

ХIII-ХIV асрлар. Бу даврга келиб Миздаҳқанда аҳоли сони кескин кўпайиб, умумий миқдори 3429 кишига етган. Ўртача умр кўриш 30 ёшга тенг бўлган. 200 йил давомида бу ерда 7 авлод яшаб ўтган. Болалар ўртасида ўлим 35,2% ни, 55 ва ундан ортиқ ёшда ўлганлар 3% ни ташкил қилган. Бу даврда эркак ва аёлларнинг сони тенг бўлган.

ХVI-ХIХ асрларда ўртача умр кўриш аҳоли ўртасида бироз кўтарилиб, 33 ёшни ташкил қилган. Болалар орасида ўлим камайган /17,2%/, қарилар сони кўпайиб, 10,3% га етган.

Миздаҳқан аҳолиси сони динамикаси масаласига мурожаат қилар эканмиз, аҳолининг тинимсиз, жадал кўпайиб борганини кузатамиз. Аммо VIII асрнинт иккинчи ярми ва ХII асрлар орасида шаҳар аҳолиси сонининг маълум даражада камайганини юқорида кўриб ўтдик. Шу билан бирга, худди шу даврда Хоразм воҳасини саёҳат қилиб ўтган араб географ-сайёҳи ал-Мақдисининг маълумотига кўра, Миздаҳқан шаҳри районида "... 12 минг қўрғондан иборат" катта деҳқончилик рустоқи бўлган. Бу маълумот остида, афтидан, деҳқончилик билан боғлиқ майда қишлоқ аҳоли пунктларини тушуниш керакдир. Мазкур даврнинг ижтимоий-иқтиосдий тарихини яратар экан, С.П.Толстов Хоразмда шаҳарларнинг сони камайши ва натижада қишлоқ аҳолисининг кескин кўпайишини қайд этади. Миздаҳқан аҳолиси шаҳардан ташқарига, деҳқончилик қилиш мумкин бўлган ерларга кўчиб чиққан бўлиши мумкин. Шундай қилиб, Миздаҳқан шазҳар ахо​лиси сонининг камайишини бу даврдаги умуман Хоразм возҳасига хос ижтимоий-иктисодий сабаблар билан изоҳлаш мумкин, деб ўйлаймиз.

ХIII-ХIV асрларда Хоразм Жўжи улуси таркибига кириб, шаҳар аҳолиси сони, аксинча, бирдан кўпайиб кетган. Чунки мўғул ҳукмдорлари кўп миқдордаги ҳунармандларни шаҳарда тўплаш, баъзан бўш ерларда янги шаҳарлар барпо қилишга қаратилган сиёсат юргизганлар. Шундай қилиб, ижтимоий-иқтисодий жараёнлар Миздаҳқан шаҳри топографияси динамикасида ўз аксини топган.

Миздаҳқан аҳолиси орасида эркак ва аёллар миқдорининг кес​кин номувофиқлигини хозиргача тушунтириб бериш қийин. Бу номувофиқлик фақат Миздаҳқан шаҳрига хосми ёки умуман Жанубий Орол бўйи учун умумий бўлганми - аниқлаш келажакнинг иши. Шу ўринда баъзи хулосаларга тўхталиб ўтсак булади, деган фикрдамиз. Катта ёшдаги аҳоли ўртасида ўртача умр кўриш /болалар ўлими ҳисобга олинмаганда/ инсон тарихи давомида умуман бир текис турган. Эне​олит ва бронза даврида Ўрта Осиёнинг жанубий вилоятларида ўртача умр кўриш даражаси пасайгани кузатилади. Болалар ўлимини хисобга олганда ўртача умр кўриш, яъни бир авлоднинг ўртача умри муайян вақт бирлиги орасида айтарли ўзгармаган. Аммо шуни эътиборга олиш керакки, ҳозирги замонга яқинлашган сари, ўртача яшаш миқдори ўсиб борган. Антик даврда ва ўрта аср давомида болалар ўлими да​ражаси юқори бўлган. Бу ҳолат шубҳасиз санитария-гигиена шароитининг ёмонлиги билан боғлиқ бўлиб, одамларга қаттиқ салбий таъсир кўрсатиб келган. Шундай қилиб, бундан 2700 йил муқаддам яшаган қадимги юнон шоири Гесиод таърифлаган қадимги одамларнинг турли неъматлар билан тўла, ташвишсиз ҳаёти, бовқача қилиб айтганда, "олтин аср" афсона эди, холос.

2§. Қадимги Хоразм одамлари /бўйи ва вазни/.
Аждодларимиз новча бўлганми, ота-боболаримиз улкан одамлар бўлишган деган тасаввур қаердан пайдо бўлган?

Скелетларни ўрганиш жараёнида унинг қисмларини ўлчаш натижаларидан фойдаланиб, тирик одамнинг баъзи хусусиятлари ҳақида айрим хулосаларга келиш мумкин. Эмпирик усуллар ёрдамида айрим суяклар узунлигининг тана умумий узунлигига нисбати аниқланган. Шу туфайли вақт ўтиши билан скелетнинг алоҳида бир бўлаги узунлиги асосида тана узунлигини ҳисоблаб чиқиш мумкин. Бу усул қадимги одам бўйини аниқлашда антрополог учун зарур, суд тиббиётида эса суяк қолдиқлари экспертизаси ишларида қўл келади.

Тана узунлигини палеоантропологик қазилма материаллар ёрдамида аниқлаш ҳам назарий, ҳам амалий аҳамиятга эга. Қадимги одамларнинг жисмоний ривожланиш хусусиятларини ва ирқий туркумини аниқлашда, қадимги одамлар ҳақидаги мамумотларга ҳозирги замон одамлари ўлчамлари билан солиштиришда қимматли манба ҳисобланади, шулар асосида вақт бирлигида тана узунлиги динамикасини ҳисоблаб чиқариш мумкин бўлади. Тадқиқотчилар оёқ ва қўл суяклари асосида тана узунлигини аниқлашнинг ниҳоят объектив усулларини излаш билан банд бўлиб келдилар. Бу соҳадаги тадқиқотлар ХIХ асрнинг 30-йилларидан бошланиб, ҳозиргача суяклар ёрдамида тана узунлигини аниқлашнинг бир қанча усуллари ишлаб чиқилган.

1964 йили Москвада антропологик ва этнографик фанларнинг Халқаро Конгресси бўлиб ўтди. Конгрессда йирик антрополог олим, профессор Г.Ф.Дебец кўп йиллик изланиш ва ишлари асосида дунё амалиётида биринчи бўлиб суяк ўлчамлари ёрдамида қадимги одамларнинг ҳаёт вақтидаги вазнини аниқлаш усулини таклиф этди. Ҳозир қадимги одамлар бўйи ва вазнини аниқлаш бўйича кўпгина мамлакатларда катта ишлар олиб борилмоқда. Ўзбекистонда ҳам бу соҳада қатор илмий изланишлар давом этмоқда.
Бронза давридан бошлаб Хоразм воҳасида яшаган аҳолининг бўйи ва оғирлиги суяк материаллари асосида аниқлаб чиқилди. Бундан 3200-3300 йиллар муқаддам эркакларнинг бўйи ўрта ҳисобда 170 см.га, аёллар эса 169 см.га тенг бўлган. Эрамиздан аввалги I минг йиллик бошларига оид суяк материалларининг йўқлиги туфайли, Жанубий Орол бўйидаги шу давр одамларининг бўйи ва оғирлиги хусусиятида маълумот бериш қийин. Лекин эрамиздан аввалги 1 минг йилликнинг иккинчи ярмида одамлар асосан ўрта бўйли бўлганлар: эркаклар 166 см, аёллар - 157 см.
Янги эранинг I-V асрларидаги одамларнинг бўйи асосан қадимги Хоразм шаҳарлари Қалъали Қир ва Тупроққалъадан топиб ўрганилган суяк қолдиклари асосида аниқланган. Эркакларнинг бўйи 166 см атрофида, аёлларники эса 155 см.га тенг бўлган. Кўринадики, бу давр одамларининг бўйи анчагина пасайган. I-V асрларда Хоразм воҳасида яшаган аҳолининг бўйини аниқлашда биз Қалъали Қир шаҳри дахмасида кумилган, ирқий жиҳатдан ҳинд-дравидга оид халқ вакиллари суякларидан ҳам фойдалангамиз /хинд-дравидга оид халқлари эса паст бўйлилик билан тавсифланади/. I-V асрларда Хоразм воҳасида яшаган маҳаллий аҳоли бўйининг пасайиши сабабини юқорида айтилган далил билан изоҳлаш мумкин.
VI-VIII асрларда Жанубий Орол бўйи аҳолисининг бўйи ўртача, яъни эркаклар 166 см, аёллар 155 см, ўртача оғирлик аса эркакларда 69 кг, аёлларда эса 47-48 кг бўлган. XIII-XIV асрларда яшаган одамларнинг вазни ва бўйи ҳам VI-VIII асрлардаги одамлар билан деярли бир хил. 1930 йил Чимбой ва Кегайли вилоятларининг қорақалпоқ аҳолиси ва Хива ўзбекларининг бўйлари ўлчаб ўрганилган. Уларнинг ҳаммаси ўрта бўйли бўлиб, ўртача 166 с.ни ташкил этган. Шундай қилиб, бу вилоятларда антик даврда ва ўрта асрларда яшаган қадимги аҳоли вазни ва бўйи хусусиятларидан деярли фарқ қилмаган. Демак, қадимги одамларнинг улкан бўй-басти ҳақида гапириш асоссиздир.


Миздаҳқан қабристонида ҳозиргача Шамун-наби мақбараси сақланган. Афсоналарга қараганда, етти гумбаз отида Шамун-набининг 25 метрдан ортиқроқ узунликдаги қабри жойлашган. Бу ерда бўйи 40 етр келадиган афсонавий авлиё Шамун-наби дафн этилган, 25 метрли қабрда эса, гўё авлиёнинг тиззасидан юқорисигина ётади, деган миш-мишлар мавжуд эди. Мақбаранинг қандай иншоот эканини аниқлаш мақсадида Қорақалпоғистон олимлари томонидан 1966 йилда ушбу қабр очиб текширилди. Унинг ичида одамга тегишли ҳеч қандай суяк қолдиғи топилмади. Бу иншоот ўрта асрларда Хива хонлари томонидан сиёсий мақсадда қурилганлиги маълум бўлди. 

3 §. Қадимги Хоразм одамларининг суяк касалликлари.


Суяклар одам аъзосининг бир қисми сифатида ўз ҳаёти ҳақида маълумот бериши, яъни муайян одам ҳаётининг баъзи хусусиятлари, меҳнат шароити, турмуш тарзи, беморлик ва ҳатто ўлимнинг сабабларини у ёки бу даражада ойдинлаштириши мумкин. Шуни айтиш керакки, ҳозирги замон антропологик тадқиқот усулларидан фойдаланган тақдирда ўлимга сабаб бўлган касалликларни суякларга берган асорати асосида аниқлаш йўлга қўйилган. Аммо кўплаб қадимги одамларнинг ҳаётига зомин бўлган ўта юқумли касалликлар суякларда ўз асоратларини ҳамиша ҳам қолдирмаслиги мумкин. Демак, қадимги одамлар суякларида кузатиладиган касалликлар аломатлари /патологик ўзгаришлар/ ўша замон касалликларининг бир қисминигина акс эттиради. Бундай суяклардаги патологик ўзгаришлар қадимги одамлар касалликлари тарихининг айрим вазифаларини тиклашда манба ҳисобланиши мумкин. Археологик топилмалар, санъат обидалари ва қадимги ёзма манбалар бу материални доимо тўлдириб туради. 


Лат еган суякларни текшириш натижасида шу одам зарбдан сўнг яшаганми ёки бу ҳодиса унинг учун тақдирнинг охирги ҳукми бўлганми, каби масалаларга жавоб бериши мумкин.

Тўққалъа ҳаробасида VII-VIII асрга оид мозор қазилганда, ундан ажиб бир суяк қотишмаси топилди. У елка ва тирсак суяги буғинлари орасида чуқур синиш оқибатида патологик ўзгаришга учраган ва ўзаро бир-бирига чатишиб кетган қўл суяги эди. Тирсак буғини атрофида аста-секин хосил бўлган каттагина суяк битишув ҳосиласи қўлни умуман   ҳаракатсиз қилиб қўйган. 
1966 йили Миздахқан қабристонидан топилган аёл бош суягининг пастки жағи юқори жағига битишиб кетгани ва пастки жағ ҳаракатсиз бўлгани аниқланди. Ўша хотиннинг пастки жарғи қаттиқ лат еган ва ўз ўрнидан чиққан. Жағнинг чиққан вақтида дарҳол солиб қўйилмагани натижасида шу жароҳат жойига қон тўпланиб, суяк қотиб қолганидан шу ҳол юз берган. Демак, қаттиқ лат еган жағ овқат майдалашга қодир бўлмаган, дейиш мумкин. Кўринишидан аёлнинг яқинлари шошилинч чора қидирганлар ва унинг олд тишларини суғуриб ташлаб, оғиз бўшлиғига тэшик очганлар. Бу тешикдан аёл оғзига суюқ овқат қуйилган. Лекин бундай оқир лат ейишдан кейин ҳам аёл узоқ умр

кўрган.
Миздахқан ва Тўққалъадан топилган бир неча одам суякларининг думғаза қисми умуртқа поғоналарининг сони 4 ёки 6 тадан бўлиб чиққани ажабланарлидир. Одамнинг бу қисмида умуртқа одатда 5 поғонадан иборат бўлади. Яна бир неча ҳолларда бел умуртқа поғонасининг думғаза поғонаси билан битишиб ўсгани куэатилди. Бундай нотабиийлик одатда одам белининг сезиларли оғриб юришига, совуқ ва намликка ўта сезгир бўлишига сабаб бўлади.

Ўрта Осйё ҳудуди ёдгорликларининг ХVI-ХIХ асрларга оид қатламларидан олинган бош суякларини ўрганилиб, уларнинг морфологик хусусиятларига эътибор берилди. Миздахқан, Самарқанд, Бухоро ва Тошкент қабристонларидан ўрганилган ХVI-ХIХ асрларга оид бош суякларида морфологик номутаносиблик кузатилади. Одатда киши қариган сари бош суяк чоклари битишиб, қотиб боради. Шу билан бирга, тишлари ҳам емирилиб, сийқаланади. Суякларнинг ривожланишида бу ҳолат табиийдир. Лекин юқорида айтилган шаҳарлардан топилган бош суяклари бунинг аксини кўрсатади. Яъни кўплаб қари одамлар бош суяги чоклари битишиб кетгану, аммо тишлари бутун ҳолда сақланган. Аксинча, ёш одамлар бош суяги чоклари битишиб кетмагану, тишлари эса емирилиб кетган. Бу ҳолат шу давр одамлари орасида тарқалган эндемик дистрофия билан боғлиқ бўлса керак, дейди профессор В.В.Гинзбург.

Миздаҳқан, Қанғқалъа, Кунауаз, Қубатоғ ёдгорликларадан то​пилган ва IV-VIII асрларга оид айланма шаклда сунъий ўзгартирилган бош суякларида мэтопик чоклар /пешона суягини сагиттал текисликда икки қисмга бўлиб туради/ тез-тез учраб туради / 20 фоиз/. Ҳозир пешона чокининг сақланиши 4-5 фоиз одамлардагина кузатилади. Бундай чоклар сақланган бош суяклари Жанубий Орол бўйида каттагина миқдорни ташкил қилишига бош суягини сунъий боғичлар билан боғлаб, уни суньий ўзгартириш одати сабаб бўлгани аниқланди.

Тишларнинг холати ва уларнинг касалликлари. Одам тишларида кўп ҳолларда баъзи ғайритабиийлик /аномалия/ ва патологик ўзгаришлар учраб туради. Ўрганилган суяк қолдиқларидан маълум бўлишича, бронза давридан бошлаб жағ ғайритабиийлиги - юқори жағнинг ўсиб, битишиб кетмаслик ҳолати, яъни "бўри оғизлик" ҳолатини кузатиш мумкин,

Ҳозирги вақтда турли тиш ва жағ касалликлари орасида тиш кариеси/қурт ейиш/ биринчи ўринда туради. Катта ёшдаги аҳолининг 40-5О фоизи бир йўла бир неча тиш кариесидн зарарланганини кўриш мумкин. Ўрта ва юқори тош даврларида одамлар овқатида тишни бузувчи моддалар кам бўлгани ва озиқ  моддаларининг дағаллиги милк ва тишларнинг мустаҳкамланишига олиб келган. Тош даври одамлари қолдиқларида кариесли тишлар топилмаганлигини шу сабаб билан изоҳлаш мумкин. Тишларнинг кариеси ўрта тош даври одамларида жуда сийрак учрайди ва тахминан 3,8 %ни ташкил қилади. Янги тош даври /неолитда/ бу миқдор деярли ошмаган /5%/. Шуни эьтиборга олиш керакки, неолит даври одамлари сут тишларига қурт тушиш даражаси 0,8 фоизнигина ташкил қилган, холос. Ҳозирги замон болаларининг 24 фоизида сут тишлари зарарланади. Бронза ва темир даврларига ўтган сайин овқат таркиби ва уни қайта ишлаш даражаси ҳозирги замонга яқинлаша боради. Натижада овқатланиш тартиби ҳам ўзгара бориб, тишларнинг кариес касаллиги тез-тез учрайдиган бўлиб қолди. Бу ерда тиш кариеси билан тиш эмал қавати зарарланишини бир-биридан фарқлаш лозим. Масалан, мезолит даври одамлари тишларининг эмал каватлари сезиларли даражала бузилган, аммо кариес касаллигидан холи бўлган. Далил сифатида Сурхондарё вилоятида жойлашган Мачай ғори мезолитик қароргоҳидан топилган одам тишларини эътироф этиш мумкин.

Жароҳатланган одам суякларига жарроҳлик усули билан аралашув изларини ўрганиш . Қазилма суяк қолдикларини текшира бориб, жарроҳлик аралашув тарихи ҳам жуда олис даврларга бориб тақалишини кузатиш мумкин. Масалан, мезолит даври аёлининг бармоғини кесиб ташлаш моҳирона бажарилган. Қадимги қабрлардан олинган кўплаб бош суякларида маҳорат билан очилган трепанацион тешиклар излари учради. /Трепанация - мия қутисини жарроҳлик /хирургик/ асбоблар ёрдамида тешиш, пармалаш/. Очилган тешиги яхши битиб кетган бундай бош суягининг биэга маълум бўлган энг қадимги намунаси мезолит даврига оид қабрдан топилган. Баъзи афсунгарлар, шаманлар эҳтиёткорлик ва тиришқоқлик билан бош суягида тешик очиб, у орқали ёмон руҳни "ҳайдаб чиқарибгина" қолмай, балки бу тешиклардан дори-дармонлар юборган бўлишлари ҳам эҳтимолдан ҳоли эмас. Тешиклар очиш жарроҳлиги бажарилгач, бошқа юқумли касалликлар тушмаслиги учун уларни ҳар хил доривор ўтлар билан даволаб тузатганлар.

1964 йилда Миздаҳқанда илк ўрта асрга оид /бундан 1300-1400 йил илгари/ аёлнинг калла суяги топилди. Унинг пешона қисмида 1,5x1,0 см.ли трепанацион тешикчаси бўлиб, тешикчанинг четлари қисман битиб кетган. Демақ бу аёл жарроҳ аралашувидан кейин бироз муддат умр кўрган, дея тахмин қилиш мумкин. Афтидан, қадимги жарроҳлар одам организми тузилишидан хабардор бўлганлар. Акс ҳолда, мия операцияси билан боғлиқ ҳоллар бўлмас эди. Жарроҳлар мияда пайдо бўлган баъзи шишларни жарроҳлик усули билан даволашга уринганлар. Бунда миянинг қайси қисмида жароҳат борлигини билиш катта тажриба ва кузатувни талаб қилган, албатта. Демақ тананинг ҳаракат, кўриш, эшитиш ва бошқа қисмлари фаолияти ва уларни бошқарувчи асаб марказининг /миянинг/ қайси қисмида жойлашганини билганлар деб тахмин қилишга асос бор.

Шундай қилиб, қадимги одамларнинг айрим касалликларини ўрганиш давомида маданиятимиз тарихининг қадимги тиббиёт билан боғлиқ соҳалари бўйича кўпгина маълумотларни тўпласа бўлади. Ҳозирги замон тиббиёти қадимги маълумотлардан диагностика масалаларида амалий фойдаланиши мумкин.

IV БОБ. ЗАРАФШОН ВОДИЙСИ АҲОЛИСИ.

Зарафшон воҳаси ҳудуди Евроосиёнинг европоид ва мўғулий каби икки асосий ирқ ўртасида чегаравий зонани ташкил этади. Бу катта ирқлар минг йиллар давомида кўплаб майда ирқий гуруҳларга бўлиниб кетган. Ирқий белгилар одамларнинг турли гуруҳидаги маданий-иқтисодий даража билан мутлақо боғлиқ бўлмаса ҳам, кўп ҳолларда, у ёки бу гуруҳнинг ўзаро тарихий алоқаси ва бир-бирига таъсирини кўрсатувчи муҳим далил ҳисобланади. Бу эса, ўз навбатида халқларнинг тарихий тақдирини ёритиш билан бирга, ҳар хил этник гуруҳлар ўртасида алоқалар тарихан мавжудлигини кўрсатади. Зарафшон воҳаси аҳолиси узоқ ўтмишдан бошлаб, мураккаб этник ва антропологик муносабатлар туфайли, хилма-хил ирқлар, тиллар, уруғ, қабила, халқларнинг қурама аралашувидан таркиб топган. Бу ҳақида Ўзбекистон Республикаси Фанлар Академиясининг фаҳрий аъзоси, профессор Сергей Павлович Толстов шундай деб ёэган эди: "Ўрта Осиёдаги бу халқлардан ҳеч қайсиси ўтмишдаги гуруҳ ва халқларнинг бирортасига бориб тақалмайда. Аксинча, кўп ҳолларда қадимдан маҳаллий халқлар ва бошқа ерлардан кўчиб келиб жойлашган халқлар турли нисбатда...Ўрта Осиёнинг ҳамма халқлари таркибига қўшилиб кетган". 

Ҳар бир халқнинг тарихан келиб чиқиши, турмуш тарзи, урф-одати, маданияти, тили ва қиёфасини ҳар томонлама синчиклаб ўрганиш учун антропологлар, археологлар, этнографлар, тарихчилар, тилшуносларнинг ҳамкорликда ишлашлари талаб этилади. Кейинги йилларда уюштирилган кўплаб археологиқ этнографик ва антропологик экспедициялар олиб борган тадқиқотлари туфайли, Ўрта Осиё халқларининг антропологик типларини, шу жумладан, Сўғд аҳолисининг қиёфасини ўрганишга ёрдам берадиган анча маълумотлар тўпланди.                     .    -

I §. Зарафшон воҳаси ибтидоий жамоа даври аҳолиси.

Зарафшюн воҳаси қадимги маданий тарихимизнинг турли даврларига оид археологик ёдгорликларга бой ўлка. Бу ерда кишиликнинг ибтидоий даврларидан бошлаб, барча тараққиёт босқичларига оид макон ва манзилгоҳлар, юзлаб қишлоқ ва шаҳарлар, меъморчилик марказлари вужудга келган. Ўтказилган илмий тадқиқот ишлари туфайли, бу ерда ўтмиш тарихимизнинг барча босқичларида ўз даврига нисбатан юксак маданият вужудга келганлиги илмий жиҳатдан исботланган.

Археология фанининг бугунги маълумотлари асосида бу воҳада мустье, яъни ўрта палеолит /бундан миллион йил аввалги/ давридан бошлаб одамзод манзилгоҳлари бўлганлиги аниқланган. Бироқ кейинги йилларга қадар Зарафшоннинг юқори ва ўрта минтақасида тош асрининг сўнгги даври бўлган неолит, яьни янги тош даври /милоддан аввалги VI-IV минг йилликлар/ га оид маданият ёдгорликлари номаълум бўлиб келар эди. Лекин яқинда Самарқанд Давлат университетининг бир гуруҳ олимлари Самарқанд шаҳридан 27 км жануби-ғарбда жойлашган Сазағон қишлоғи яқинидан неолит даврига оид манзилгоҳ топдилар. Шулардан иккитасида қазиш ишлари ўтказилди ва қизиқарли маълумотлар тўпланди. Манзилгоҳларда 6 мингдан зиёдроқ тош буюмлар, жумладан, силлиқлаш йўли билан ўткирланган тешасимон қуроллар, болталар, қирғичлар, камон учлари, турли тақинчоқлар, пармалаш қуроллари, пичоқсимон асбоблар, ёрғучоқлар ва кўпгина бошқа буюмлар топилди. Булардан ташқари, ҳайвон суякларидан силлиқлаб ишланган жуволдиз, қурол тишлари каби буюмлар ҳам бор. Ҳар хил нақшлар билан безатилган сопол идиш парчаларининг ички томонида аллақандай мато толари сақланган. Демақ ўша замонларда бу ерлик аҳоли одатий тўқимачилик дастгоҳларини ихтиро қилган. Ёрғучоқ қолдиқлари меҳнат қуролларининг мавжудлиги уларнинг оддий деҳқончилик билаи шуғулланганлигидан даракдир.

Ҳайвонот дунёси қолдиқларидан қўй, эчки, сигир, жайрон, бу​ғу, бўри каби жониворларнинг суяк қолдиқлари учрайди. Бу топилмалар Сазағон неолит даври аҳолисининг хонакилаштириш ва овчилик билан ҳам шуғулланганлигидан далолат беради. Археологик топилмаларнинг гувоҳлик беришича, бу ердаги аҳоли неолит даврининг дастлабки тараққиёт босқичларидаёқ табиатга бўлган қарамликдан чиқиб, тирикчилик учун зарур маҳсулотларни ишлаб чиқаришга ўтган. Бу жараённинг тобора кучайиб бориши келажакда катта ижтимоий-иқтисодий ўзгаришларга олиб келди. Сазағон маданияти топилмалари она уруғчилигининг гуллаган даврига тўғри келади.

Топилмалар орасида айниқса нефрит /кўкиш рангли минерал/ дан ишланган болтача археологлар диққатини тортди. Унинг тиғи силлиқланиб ўткирланган. Хўш, бу тош Сазағонга қаердан келиб қолди экан? Манбалардан маълум бўлишича, нефрит Шарқий Саян, Шарқий Помир атрофларида, Байкал кўлидан жануброқда, Шарқий Сибирда учрайди. Бу ердан топилган нефрит Шарқий Сибир ва Шарқий Помирдан /Тожикистон/ орқали маданий алоқалар натижасида Сазағонга ўтган бўлиши мумкин. Демақ неолит даврида сазағонликлар қўшни қабилалар билан маданий алоқалар ўрнатганлар, сазағон манзилгоҳларидан топилган қуроллар қуйи Зарафшон ва Хоразм воҳасида кенг тарқалган калтаминор маданиятига мансуб қуролланиш хусусиятлари билан фарқ қилади ва кўпроқ Фарғона водийси ҳамда Ҳисор тоғ минтақаларида яшаган неолит қабилалариникига ўхшайди.

Сазағонда одам суяклари ҳам топилди. Бу нарса неолит даври аҳолисининг антропологик типидан дарак берибгина қолмасдан, бал​ки шу аҳолининг Ўрта Осиёдаги бошқа қўшни ҳудудларда яшаган одамлар билан бўлган биологиқ яъни қон-қардошлик алоқалари тўғрисида ҳам фикр юритишга ундайди. Сазағондан топилган одам суяклари антролологик текшириш натижалари ҳақида алоҳида тўхталмоқчимиз. Мазкур суяклар 35-45 ёшлардаги эркак кишига хос эканлиги аниқланди. Бош суягининг ўлчамлари ундай катта бўлмай, чўзинчоқ шаклда, сазоғон одамининг пешонаси кенг, қош усти бўртмалари яхши ривожланган, юзи анча тор бўлиб, бурун суяклари юз сатҳидан бирмунча баланд кўтарилган. Бу морфологик ва ирқий хусусиятлар Сазағон одамининг европоид ирққа мансублигини кўрсатади. Бундан маълум бўлишича, Самарқанд шаҳри атрофида неолит даврида яшаган аҳоли европоид қиёфага эга бўлган ва улар орасида мўғулий ирқ белгилари мавжуд одам бутунлай учрамайди.

Ўрта Осиё ҳудудида неолит даврида, умуман, учта йирик тарихий-маданий вилоят бўлган. Копетдоғ тоғлари ёнбағирларида деҳқончилик ва чорвачилак билан шуғулланувчи Жайтун маданияти қабилалари яшаган. Ўрта Осиёнинг чўл қисмида овчилиқ балиқчилик билан шуғулланувчи Калтаминор маданияти қабилалари ва унинг тоғли районларида эса чорвачилик билан шуғулланувчи Ҳисор маданияти қабилалари яшаган. Неолит даврида тарқалган мана шу уч маданият аҳолиси ўзига хос тош қуроллар, кулолчилик буюмлари, уй-жойлари ва турмуш тарзи билан бир-биридан фарқ қилган. Жайтун маданияти милоддан аввалги VI минг йилликдан то V минг йиллик бошларигача бўлган даврни, Калтаминор маданияти эса милоддан аввалги IV минг йилликнинг иккинчи ярмидан I минг йилликнинг охиригача, Ҳисор маданияти милоддан аввалги IV минг йилликдан III минг йилликкача бўлган даврни ўз ичига олган. Кўриниб турибдики, бу уч археологик маданият бир хронологик даврга оид ва уни ташкил қилувчи қабилалар уч минг йил давомида яшашган. Археологик маълумотларга қараганда, Зарафшон водийсининг қуйи оқими, яъни ҳозирги Бухоро ва Навоий вилоятлари ҳудудида ҳам Калтаминор маданияти тарқалган.

Ўз-ўзидан маълумки, мазкур тарихий-маданий вилоятларнинг ташкил топишида қайси омиллар асосий роль ўйнаган, деган савол туғилади: экологик шароитми, иқтисодий омилларми, бир-бирига қон-қардош бўлган қабилаларнинг ўзаро аралашувими? Бунинг сабабларини очиш ниҳоятда қийин ва ҳозирча тош даври тарихи билан шуғулланувчи археолог олимлар томонидан бирорта аниқ фикр айтилмаган.

Бу масалага аниқлик киритишда Сазағондан топилган археоло​гик ва антропологик материаллар жуда муҳим. Маълумки, антропологик тип билан моддий маданият орасида узвий алоқа бор. Бундан шундай хулоса келиб чиқади: бирор археологик маданият яратувчи қабила ҳар хил антропологик типлардан ташкил топган бўлиши мумкин. Аксинча, бир хил антропологик типга эга бўлган қабила аъзолари бир хил маданият белгилари билан тавсифланиши мумкин. Аммо фанда кейинги йилларда Ўрта Осиё ҳудудидаги моддий маданият би​лан антропологик тип орасида баъзи бир тарихий даврларда узвий алоқалар учраб туриши исботланган.

Ўрта Осиё ҳудудида неолит даврига оид одам суякларини ўрганиш натижасида айтиб ўтилган уч тарихий-маданий вилоят аҳолисининг ташқи қиёфаси, унинг таркибини ташкил этувчи антропологик типларнинг тавсифига тўхталиб ўтамиз. Жайтун маданиятига оид антропологик материалларнииг энг қадимгиси Жанубий Туркманистон ҳудудидаги Чағиллитепадан топилган. У милоддан аввадги VI минг йилликка тааллуқли иккита калла суяги ҳисобланади. Бу ернинг одамлари жанубий европоид типи ёки ўрта ер денгизи ирқи белгилари билан тавсифланади. Жанубий Туркманистоннинг ғарбий қисмида жойлашган Чўпонота, Овадандепа, Каушут ва шарқий қисмидаги Мунчоқлитепа ёдгорликларидан топилган одам суякларини текшириш натижасида қуйидаги фикрга келиш мумкин: Жанубий Туркманистоннинг ғарбий қисмида аҳоли фақат Ўрта ер денгизи типи билан белгиланади. Шарқий қисмидаги аҳоли эса узида иккита антропологик типни мужассамлаштирганлар, бир томондан, юқори тош даври Шимолий Эрон ҳудудида тарқалган Мозандарон маданияти қабилалари ҳамда Фаластин ва шимоли-ғарбий Африка аҳолисига ўхшаса, иккинчи томондан, Жанубий Ҳиндистон аҳолисига оид бўлган дравидоид типдаги одамларга хос ташқи кўринишлидир. Жайтун маданияти аҳолиси жанубий европоид типи хусусиятларига эга бўлган.

Бундан бир неча йил аввал Ҳисор маданияти аҳолисининг антропологик типи хақида маълумот берувчи одам суяклари Тожикистоннинг Норин ГЭСи  атрофида жойлашган Тутқовул манзилгоҳидан топилди.

Суяклар милоддан аввалги VI минг йилликка оид эканлиги аниқланди. Антропологик нуқтаи назардан Ҳисор маданияти аҳолиси ўзида бир неча антропологик типларни мужассамлаштирган. Мазкур аҳоли таркибида Ўрта Осиёнинг жанубий ҳудудларида тарқалган ўрта ер денгиз типи вакилларидан ташқари неолит даврига оид дравидоид типли Жанубий Ҳиндистон аҳолиси ҳам бўлган. Бу эса Ўрта Осиё аҳолисининг Ҳиндистон аҳолиси билан ўзаро қадимий алоқалари нафақат маданий характеридан, балки генетик аралашувга эгалигидан дарак беради. Кейинги бронза ва антик даврларга оид кўпгина археологик ва антропологик материаллар шу қадимги алоқаларнинг тобора кучайиб борганлигини яна бир карра исботлади.

Калтаминор аҳолисининг ташқи кўриниши ва унинг Ўрта Осиёда тарқалган бошқа маданият аҳолисига бўлган муносабати ҳақида маълумот берувчи материаллар кейинги йилларда топиб ўрганилди. Калтаминор маданияти аҳолиси ҳам Ўрта Осиёнинг бошқа ҳудудларида тарқалган аҳоли каби европеоид қиёфага эга бўлсада, лекин юз тузилиши ўэгача, унинг протоевропеоид типи вакили эканлиги фанда аниқланди. Яъни у Ўрта Осиёнинг марказий ва жанубий вилоятларида тарқалган аҳолидан юзининг кенглиги, пешонасининг яссилиги, кўз косасининг шакли ва баландлиги ҳисобида ажралиб туриши билан Украина, Волга бўйи, Қозоғистон, Жанубий Сибирь неолит даври аҳолисига ўхшаб кетади.

Шундай қилиб Сазағон манзилгоҳилан топилган суяк қолдиқлари қуйидаги масалалар хақида фикр юритишга имкон беради. Юқорида баён этилганидеқ Қуйи Зарафшон ҳудудида Калтаминор маданияти тарқалган. Сазағон манзилгоҳи ва бошқа ёдгорликлардан топилган археологик материаллар эса Зарафшон дарёсининг ўрта оқимида Калтаминор маданиятидан фарқ қилувчи маданият тарқалганлиги ва шу маданият Ўрта Осиёнинг жанубий вилоятларида тарқалган Хисор ва Жайтун неолит маданиятларига яқин эканлигини кўрсатади. Антропологик матери​аллар ҳам худди археологик материаллар курсатаёттан натижани бермоқда. Сазағон аҳолиси Ўрта Осиё жанубий вилоятлари аҳолисига ўхшайди, лекин Калтаминор ва Евроосиё чўл зонасида кенг тарқалган неолит даври одамларидан тубдан фарқ қилади. Буни бир-бирига мос келаётган археологик ва антропологик далиллар ҳам исботламоқда.
Юқорида айтиб ўтганимиздеқ булар қадимги даврларда археологик маданият ва антропологик тип орасида узвий алоқа бўлганлигидан далолат беради. Демақ айтиш мумкинки, тарихий-маданий вилоятларнинг ташкил топишида неолит даври қабилалари яшаётган эколо​гик шароит иқтисодий асослар ва у билан биргаликда бир-бирига қариндош, умумий аждодларга эга бўлган қабилалар бирлашмаси катта рол ўйнаган, деган хулоса чиқади.

Шундай қилиб, Сазағон манзилгоҳларидан топилган археология ва антропология материаллар Ватанимизнинг қадимги маданият тарихини ҳамда шу маданиятни яратган аҳолиоини ўрганишда муҳим манба бўлиб хизмат қилади.

2 §. Зарафшонннинг антик ва ўрта асрлар даври аҳолиси.

Сўғд Зарафшон ва Қашқадауё дарёлари ҳавзасида жойлашган /ҳозирги Ўзбекистон ва Тожикистон давлатлари ҳудуди/ энг қадимги давлатлардан биридир. Бу ўлка илк бор милоддан I минг йилликнинг ўрталарига оид тарихий манбаларда қайд этилган. Сўғдийлар шарқий Эрон тилли тип гуруҳида гаплашган, шунингдек, тили, турмуш тарзи, маданияти жиҳатидан бақтрияликларга, хоразмликларга ва шакларга жуда ўхшаш бўлган. Улар узун иштон, белбоғли кўйлак, бошига эса ярим айлана қалпоқча кийишган ва шакларникига ўхшаш узун ханжар тақишган.

Ҳар йили эрта баҳорда Афросиёб экспедицияси қадимги сўғд пойтахти бўлган Афросиёбда илмий изланишлар олиб боради. Тадқиқотлар мобайнида турли архитектура ва археологик обидаларга, аждодларимизнинг қабрларига дуч келади. Археологларга қадимги ота-боболаримизнинг қиёфаси ва қадимги халқларнинг келиб чиқиши тарихи билан шуғулланувчи антрополог олимлар яқиндан ёрдам беришди. Яқин вақтларга қадар қадимий сўғдийларнинг қиёфаси мутлақо маълум эмасди. Кейинги йилларда олиб борилган археологик қазишмалар пайтида қадимги Самарқанднинг асос солиниши даврига оид одам суяклари топилди. Жумладан, 1971 йили археолог Г.В.Шишкина Афросиёбнинг шимолий қисмида ўрта асрларга оид жуда қалин қатлам остидан милоддан аввалги V асрга оид, яъни бундан 2500 йил илгари яшаган одам скелетини топди. Суяклар кимёвий моддалар ёрдамида тегишли ишлов берилгандан сўнг у антропология кабинетида ўрганилди.


Скелет қадимги сўғдлик эркак кишининг суяги бўлиб, у чамаси 45-50 ёшларда, бўйи 170-172 сантиметр, тириклигидаги вазни 68 килограммга яқин бўлган. Уларнинг бош тузилши ҳозирги ўзбек ва тожикларга ўхшаш ва орқа томони ясси бўлган. Бу эса Ўрта Осиёда болани бешикка ётқазиш қадимдаёқ кенг тарқалганлигини кўрсатади. Сўғдликларнинг пешонаси тик ва кенг, қиррабурун бўлган. Бети ўртача кенгликда, лекин мўғулий ирққа хос япалоқлиги кўринмайди. Бинобарин, бу белгилар сўғдликларнинг европеоид ирқига мансуб эканлигидан далолат беради, улар ўзининг ирқий хусуиятлари билан шу даврдаги Шимолий Бақтрия одамларига ўхшайди.

Демақ европеоид ирқига мансуб Ўрта Осиё икки дарё оралиғи типи, яъни ҳозирги ўзбекларга ва текисликда яшовчи тожикларга хос тип милоддан аввалги I минг йиллик ўрталаридаёқ Сўғд ҳудудида тарқалган. Шуни таъкидлаш керакки, юқорида айтилган антропологик типдан ташқари, сўғдликлар орасида узун бошли Ўрта ер денгизи ирқи ҳам кенг ёйилган. Чунки Ўрта Осиёнинг қадимги халқлари юқори ва ўрта тош даврларида, яъни юқори палеолит ва мезоли даврида айнан Ўр​та ер денгизи ирқига мансуб бўлган. Самарқанднинг Комсомол кўли ҳудудидаги юқори палеолит даврига оид қатламдан эса Сурхондарё вилоятидаги мезолит даврига оид Мочай ғоридан топилган одам суяклари фикримизнинг далили бўла олади. Ҳозирча милодий I минг йилликнинг биринчи ярмига тааллуқли палеоантропологик материалларнинг камлиги сабабли, Сўғд аҳолисининг шу даврдаги қиёфаси ҳақида гапириш қийин.

Самарқанд яқинидаги Кофир калъа ва Бухоро вилоятидаги Пойкентда олиб борилган археологик қазишмалар пайтида топилган ўрта аср одам суяклари Сўғд ҳудудида яшовчи халқлар аввалгидай европеоид Ўрта Осиё икки дарё оралиғи антропологик типи билан тавсифланишини кўрсатди. Милоддан аввалги I минг йиллик ўрталаридан то милоднинг VI асрларигача, яъни тахминан, минг йил давомида, Сўғдда яшаган аҳолининг антропологик хусусияти - ташқи қиёфаси жуда кам ўзгарган. Суғдликлар орасида кўпчиликка хос бўлган Ўрта Осиё икки дарё оралиғи антропологик типдан ташқари, бошқа антропологик типлар ҳам учрайди. Бунга VI-VIII асрларга оид Панжикент антропологик материаллари далил бўла олади. Панжикентда бу даврда европеоид ирқига мансуб икки гуруҳ аҳоли яшаган. Икки гуруҳ кишиларининг бош тузилиши шакли бир-биридан фарқ қилади. Шу билан бирга, мазкур гуруҳлардаги кўпчилик эркакларнинг боши узун, аёлларнинг боши эса думалоқ шакллиги Панжикент аҳолисининг VI-VIII асрларда аралаш бўлганлигини кўрсатади. Шундай қилиб, илк ўрта асрларда Сўғд аҳолисининг шаклланишида бошқа ирққа мансуб аҳоли ҳам маълум даражада таъсир кўрсатган. Милодий минг йилликнинг иккинчи ярмида Сўғд аҳолиси таркибига мўғулий ирқий белгилар аралашувини кўрамиз. Антропологик материаллардан маълум бўлишича, ўша даврда мўғулий ирқига тааллуқли белгилар шаҳардан ташқарида /қишлоқларда/ яшовчи сўғдликлар таркибида 10-15 фоизни ташкил қилган. Мўғулийлик антропологик белгилари мавжуд одамлар /масалан, юзнинг ' ялпоқлашиши, ёноқларнинг бўртиб туриши, бурун бурчагининг пасайиши ва бошқалар/ Сўғд ҳудудига шарқий ва шамолий вилоятлардан кириб келиб, маҳаллий халқлар қиёфасининг ўзгаришига таъсир кўрсата бошлаган. Милоднинг дастлабки асрларидан Сўғд ҳудудида Жанубий Сибир типига хос мўғулий белгилар пайдо бўла бошлаганлиги шимолий Бақтрияда жойлашган Тўпхона қабристони материаллари асосида аниқланди. Мўғулий ирқ ҳусусиятига эга бўлган баъзи халқлар Шимолий Бақтрия ва Сўғд ҳудудига келиб жойлашган. Ўз навбатида, сўғд халқлари ҳам ўзларига хос бўлган европеоид Ўрта Осиё икки дарё оралиғи типи белгиларини келгинди халқларга ва узоқ жойларда яшовчи баъзи халқларга ўтказган.

Бундан чорак аср муқаддам Ангара археология экспедицияси Байкал бўйи яқинидаги Улан-Бор шаҳарчаси харобасини текшириб, VIII-IX асрларга оид бир қанча одам скелетларини топганди, Сиймоси қайта тикланган бу одамларнинг европеоид қиёфага мансуб эканлига археологларни ҳайратлантириб қўйди, чунки бу асрда фақат мўғулий типдаги одамлар яшар эди. Мазкур скелетларни   антропологлар синчиклаб ўрганди ва натижада бу шаҳарча аҳолиси узоқ Ўрта Осиёдан кучиб келган сўғдликлар эканлиги маълум бўлди. Тарихий манбалардан ва археологик материаллардан маълумки, бу даврда Сўғд давлати ҳозирги Жанубий Сибир ва унинг атрофидаги юртлар билан савдо-сотиқ олиб борган. Шубҳасиз, сўғдликлар бу ерлардаги ўтроқ маҳаллий халқларга, оз бўлса ҳам ўз антропологик хусусиятларини ўтказган. 

X- XII асрларга тааллуқли антропологик материаллар шаҳарларда яшовчи сўғдийларда шу даврдан бир ярим минг йил аввал яшаган аждодларининг антропологик хусусиятлари мавжудлигини кўрсатади. Бинобарин, бир ярим минг йил давомида сўғдликларнинг қиёфаси айтарли ўзгармаган. Бу ҳолни Х-ХII асрларга оид Афросиёб материалларидан ҳам кўриш мумкин.

Самарқанд вилоятининг Самарқанд районидани Қўштепа ва Нарпай районидаги Қулағай тепадан топилган антропологик материаллар ҳам IХ-Х асрларга мансубдир. Мазкур қишлоқлар аҳолиси Ўрта Осиё икки дарё оралиғи антропологик типига мансуб бўлган, аммо уларда мўғулий қиёфадаги кўчманчи халқлар таъсири катта. Бу эса Сўғд қишлоқ аҳолисига  нисбатан шаҳар аҳолиси ўртасида мўғуллашиш жараёни нисбатан кучли бўлганлигини кўрсатади. Ўз ирқий хусусиятлари жиҳатидан Қўштепа ва асосан, Қулағай тепа аҳолиси Сирдарё вилоятидаги Ўтирлиқтепа ва Тошкент вилоятидаги Ғалватепа қишлоқларида   яшаган кўчманчи ва шу ерда ўтроқлашаётган туркий қабилаларнинг ирқий типларига яқин туради. 
Хулоса қилиб айтганда, сўғдийларда ва шимолий бақтрияликларда милоддан аввалги I минг йилликнинг ўрталаридан бошлаб тарқалган европеоид ирқига мансуб Ўрта Осиё икки дарё оралиғи типи, унга турли миқдорда мўғулий хусусиятлари аралашган ҳолда, ҳозирги ўзбек ва тожик халқларида сақланиб келмоқда. Демак, ҳозирги ўзбек, тожик халқлари қадимги сўғдлар ва бақтрияликларнинг авлодидир.

V БОБ. ҚАДИМИЙ ЎЗБЕКИСТ0ННИНГ ИЖТИМОИЙ МАСАЛАЛАРИ.

1 §. Боши қолипланган элатлар.

 Бир ҳолатда ётаверган, айниқса, бешикка узоқ вақт бойланган чақалоқнинг энса суяги япасқи бўлиши билан боғлиқ ҳоллари кўп учрайди. Бунинг олдини олиш учун ота-она бола бош суягининг ташқи кўринишини кузатиб боради, болани турли холатда ётишга кўниктиради. Тўғри, хамиша ҳам бошнинг ташқи кўриниши рисоладагидек бўлишни истайди. Бироқ кўпгина тарихий манбаларнинг далолат беришича, қадим замонларда бош суяги шаклини атайлаб ўзгаргириш одатлари хам бўлган. Дархақиқат, ўрта аср ёзма манбалари ва қадимги даврга оид кўпгина ёдгорликлардан топилган археологик ва антропологик материалларда ҳам бу нарса қайд этилган. Манбаларнинг баъзилари ҳозиргача сақланган. Жумладан, милоддан илгари IV асрда яшаган буюк юнон табиби Буқрот /Гиппократ/ бу одат Азов денгизининг шарқидаги чўлларда яшаган меот номли қабилаларда кенг тарқалганлигини таъкидлаган. Ўрта асрларда Ўрта Осиёни кезиб чиққан араб сайёҳлари ва географлари Ал-Мақдисий ва Ёқут Ҳамавий хам ўз асарларида Хоразм воҳасида яшовчи халқлқрда бош суягини сунъий ўзгартириш одати кенг тарқалганлигини ёзиб қолдиришган.

Археологик топилмалар хам шу одат ҳақида кўплаб маълумот бермоқда. Кейинги йилларда Қорақалпоғистон республикаси Хўжайли райони марказидан икки километр жанубда жойлашган Миздахқан қалъаси қабристонидан топилган оссуарийнинг деворида тасвирланган одамларнинг калла суяги сунъий ўзгартирилганлиги яққол кўэга ташланади. /Оссуарий ёки остадон - зардуштийларда марҳум суяги солинадиган сопол, ганч ёк тош қўра/.

Эфталит пошоҳлари номидан зарб этилган айрим тангаларда, масалан подшо Тораманинг расми туширилган тангада унинг бош шакли сунъий ўзгартириганлиги сезилиб турибди. Археологик топилмалардан Кушон давдати подшолари Кадфиз II ва Васудеванинг ҳам калла суяклари шакли сунъий ўзгартирилгани кўринади.

Кушон Бақтрияси ҳудудидаги ҳайкал тасвирларни, шунингдек, қабрлардан олинган калла суякларини тахлил этиш мобайнида калла суяклари кандайдир ғалати тарзда ўзгартирилган кишиларга кўплаб дуч келамиз. Бичурин /Иакинф/ томонидан таржима қилинган хитой манбаларида Шарқий Туркистонда тахтача ёрдамида бош шаклини ўзгартиш ҳақида маълумотлар учрайди. Бошни сунъий ўзгартиш одатини араб географи ва сайёҳ ал-Мақдисий қадимги Хоразм аҳолиси ўртасида кузатиб, уни ажойиб тарзда шундай баён этган: "Мен сўрадим: нега сизларнинг бошларингиз бошқа одамларнинг бошларидан фарқланади? Улар дедилар: бизнинг қадимги аждодларимиэ уч хил нарсаго мохирликлари билан бошқа мамлакатларнинг аҳолиларидан устун бўлганлар. Шулардан бири - улар туркларга қарши ҳужум қилиб туришар ва  уларни асир олишар, шунинг учун улар туркларга ўхшаш бўлиб, фарқлаш қийин эди. Баъзан улар мусулмонлар қўлига тушар ва уларни қул қилиб сотардилар. Шунда аёлларга: бола туғилгач бошининг ҳар икки томонига қум солинган халтани зичлаб боғлаб қўйишни тайинлашарди, шундан кейингина улар қулликдан фориғ бўлишарди". Бошқа бир араб географи Ёқут Ҳамавий бу маълумотларга қўшимча қилиб: "Хоразм аҳолисининг боши катта, пешонаси кенг", деган эди. Турли тасма ва боғичлар, тахтачалар, махсус мосламали бешик ёрдамида ҳосил қилинадиган бошларнинг ғалати шакллари мавжудлигини жуда қадим замонларда яшаган одамларнинг кўплаб суяк қолдриқлари исботлайди. Шунингдек, ёзма манбалардаги, ҳайкал тасвирларидаги хусусиятлар кишиларнинг кўплаб қадимий суяк қолдиқларида ўз ифодасини топган.

Ўрта асрларда Ўрта Осиёда айрим гуруҳларнинг бош суяги шаклини сунъий ўзгартириш одати Абу Райҳон Берунийнинг ҳам эътиборини жалб қилган. У шундай ёзади: "„..Тўғри, кишиларнинг шундай жамоалари борки, улар Оллоҳ яратган бир кўринишни бошқа бир кўришишга ўзгартиришади. Хоразм аҳолилари шундайлар туркумига киради, улар чақалоқлар бошини бешикда олд ва орқа томондан қисиб ялпоқлаштиришади, Дунёда, эхтимолки бунга ўхшаш одатлар ҳам бордир, Фарғона аҳолиси ҳам шундай. Улар бошнинг олд қисмини пешона устидан туртиб чиқмасин учун бошни қисишарди".

Бир неча йил илгари Сурхондарё вилоятининг Ангор районида жойлашган Фаёзтепадан Будда ҳайкали топилган эди. Будда атрофидаги иккита одам ҳайкалига эътибор берилганда, уларнинг боши ҳам сунъий ўзгартирилиб, чузинчоқ шаклга киритилгани аён бўлди. Кал​ла суяги шаклини ўзгартириш ҳар хил бўлган. Чунончи, пешона суягига тахтача боғлаб "пешона" суягини яссилаштириш, пешона ва ел​ка суякларига тахтачалар боғлаб "пешона-елка" сунъий ўзгартиришни амалга ошириш, калла суягининг тепасидан тахтача, унинг устидан қумли халтачалар билан бостириб қўйиш натижасида "тепа" ўзгартириш типини ҳосил қилиш, бош суяги атрофини латта билан тиғиз бойлаб "айланма" ўзгартириш турлари бўлган. Қайд қилиб ўтилган мазкур турлар орасида асосан учтаси кенг тарқалган: айланма, пешона-елка ва тепа ўзгартиришлари.

Айланма ўзгартириш  тури ҳали суяк ўсиш   давом этаётган ёш болаларда қўлланилган. Бунинг учун чақалоқ бошининг атрофи рўмолчалар билан чирмаб боғланган. Натижада суякнинг ён томонларига  ўсиш тўхтаб, асосан, юқори томон ўса бошлайди. Баъзи бир маълумотларга қараганда, бу усул бола 1-1,5 ёшга кириши билан қўлланила бошланиб, 1-2 йилгача давом эттирилган. Ҳосил қилииган ўзгариш бола улғайганда хам сақланиб қолаверган. Боғлагин излари аввали​га рўй-рост кўриниб турсада, вақт ўтиши билан у йўқолиб кетмаган. Ана шу изнинг йўқолиши ва ўзгариш даражаси антропология фанида

уч балл билан ўлчанади.

Биз сўз юритаётган ажиб одатнинг қайси даврда пайдо бўлгани аниқланган. Бош шаклини айланма ўзгартириш тури бундан 3,5-4 минг йил илгари биринчи марта Жанубий рус чўлларида яшаган ёғочбанд /срубная/ маданиятига мансуб аҳоли орасида кенг тарқалган. Орадан минг йил ўтгач, у ерда бу одат тўсатдан йўқолиб кетади. Бунинг сабабларини аниқ айтиш қийин. Ўша даврда бу одат Ўрта Осиё халқлари орасида тарқалганича йўқ эди. Бундан 1,5-2 минг йил илгари бу одат қайтадан Волга бўйи ҳудудида яшовчи сармат қабилалари ора​сида кенг тарқалди. Ўрганилган калла суякларнинг 60 фоизи  айлан​ма ўзгартириш қилинган эди. Мутахассисларнинг фикрича, бу одат сармат қабилалари орасида шарқдан бостириб келган хунн қабилалари томонидан тарқатилган.

Бошни айланма ўзгартириш одати Ўрта Осиё халқлари орасида милоднинг биринчи асрларида кенг тарқала бошлади. Ву Ўрта Осиёда ё бевосита хунн қабилалари ёки Волга бўйидаги сармат қабилалари келишидан сўнг тарқалган, дейишарди. Сўнгги йилларда кенг миқёсда олиб борилган археологик изланишлар мазкур фикрни инкор этувчи далиллар берди. Ўрта Осиёнинг баъзи бир ҳудудларида, чунончи, Жанубий Туркманистоннинг Яздепе, Фарғона водийсининг Суфон ва Кунғай ёдгорликлари, Сирдарё қуйи оқимида жойлашган Олтиасар ва Еттиасар ёдгорликларидан топилган одам калла суяклари ўрганилганда, бу одат Ўрта Осиёда милоддан аввал V-IV асрларда, яъни икки ярим минг йил илгари яшаган аҳоли орасида тарқалганлиги аниқланди. Демак, калла суяги шаклини махсус ўзгартириш одати хунн қабилаларининг Ўрта Осиёга келишидан беш юз йил илгари тарқалган, дейиш мумкин. Зеро, бу одат Ўрта Осиёнинг маҳаллий халқларига оид, у кейинчалик баъзи бир тарихий ва сиёсий сабабларга кўра, бошқа мамлакатларда яшовчи халқлар орасида тарқалган. Хунн қабилалари яшаган ҳудудда олиб борилган антропологик изланишлар натижаси ҳам шуни тасдиқлайди. Чунки хунн қабилалари яшаган йигирмадан ортиқ янги ёдгорликлар очиб ўрганилганда, уларнинг биттасида ҳам шакли махсус ўзгартирилган калла суяклари топилмади. Калла суяги шакли ўзгартирилган одамларнинг ҳаммаси III-IV асрларда яшаган экан. Бундан келиб чиқадики, ҳозиргача қабул қилинган фикр - бош шаклини махсус ўзгартириш одати шарқдан ғарбга қараб эмас, аксинча, ғарбдан, яъни Ўрта Осиёдан ҳам ғарб, хам шарқ мамлакатлари томон силжиган, деган фикр асосли. Милоднинг биринчи йилларида бу одат Ўрта Осиёдан ғарбга қараб кенг тарқалган, Сабаби, IV-V асрлардан бошлабгина у Волга бўйи ва Шимолий Кавказ орқали ҳозирги Венгрия давлати чегарасигача бориб етган.

Ўрта Осиё халқларида бу одат қачон йўқолгани ва унинг сабаблари тўғрисида фикр юритиш учун яна антропологик материалларга мурожаат қиламиз. Ўрта Осиё ҳудудидаги юздан ортиқ ёдгорликлардан йиғилган антропологик материалларнинг кўрсатишича, юқорида тилга олинган одат VIII асрнинг иккинчи ярмида жуда кенг тарқалаётган бир пайтда, Ўрта Осиёнинг барча вилоятларида дабдурустан йўқолади. Шуни айтиш керакки, бу даврда Ўрта Осиёда кенг тарқал​ган яна бир одат, яъни одам суякларини оссуарийга дафн этиш ҳам бош шаклини махсус ўзгартириш одати билан бир вақтда йўқолади. Ҳар иккала одатнинг йўқолишига бир нарса сабаб бўлмаганмикан, деган савол туғилади.

Шу даврда бўлиб ўтган йирик сиёсий воқеаларга эьтибор берсак, буларнинг йўқолиши, асосан, Ўрта Осиёга арабларнинг бостириб кириши ва бу ерда ислом динининг тарқалиши билан алоқадор эканлигига ишонч ҳосил қиламиз.

Бунда бош шаклининг сунъий ўзгартириш сабабларини аниқлаш ҳам муҳим аҳамиятга эгадир. Бир гуруҳ олимлар уни бир халқни /ёки этник гуруҳни/ бошқасидан фарқлаш белгиси, деб талқин этар, баъзилари эса у этник белги сифатида эмас, балки бир табақа кишиларини бошқасидан фарқлаш учун қилинган, деган фикрда эдилар. Учинчи бир гуруҳ олимлар уни чиройлилик аломати, бош суяги

шаклини ўзгартириш аксари аёл кишиларда қўлланилган, деб ҳисобларди. Биз мазкур қарашларнинг қайси бири ҳақиқатга яқин эканлигини аниқлаш учун Ўрта Ооиё ҳудудида бош ўзгартириш одати қўлланилган ёдгорликларни махсус текшириб, бош шакли ўзгартирилган кишиларнинг умумий аҳолига нисбатан миқдори, шунингдек, улар​нинг қайси жинс вакили эканлигини ўргандиқ Маълум бўлишича, кўчманчи, ўтроқ ва шаҳар аҳолиси таркибида боши ўзгартирилган одамларнинг миқдори бир хил экан. Аёл ва эркак кишилар орасида ҳам унинг нисбий миқдори тенг. Ҳар бир ёдгордикдаги антропологик жиҳатдаи ташқи кўриниши бир хил одам қолдиқларининг баъзи бирларида бош ўзгартириш одати бор, баъзиларида йўқ, лекин ҳар иккала ҳолда ҳам қабрга қўйилган буюмларнинг сони ва сифати бир хил. Бундан кўринадики, бу одат ижтимоий ва этник белги сифатида қўлланилмаган.

Яқинда Ленинграддаги Киров номли ҳарбий-тиббиёт академияси лабораторияларининг бирида юэга яқин сунъий ўзгартирилган кал​ла суяклари махсус рентген текширишлардан ўтказилди. Бу калла суяклари турли даврларга ва халқларга оид бўлиб, улар Ўрта Осиё ва Волга бўйи ҳудудларида олиб борилган археологик изланишлар нати​жасида топилган суяклардан иборат эди. Текширишлар шуни кўрсатдики, бу одат калла суяклари шаклини бирмунча ўзгартирса-да, у соғлиққа салбий таъсир қилмаган.

Пешона-елка типидаги бош шаклини махсус ўзгартириш одати пешона ва елка суякларига тахтачалар боғлаш йули билан амалга оширилган, бунда бош асосан ён томонларга ўсади. Ўзгартиришнинг бу хили аввало милоддан аввалги III асрда Орол денгизининг жануби-шарқий қисмида яшаган кўчманчи ва чорвадорлар мозорларидан топил​ган. Милоддан илгари II асрдан бошлаб у юечжи қабилаларининг силжиши натижасида Ўрта Осиёнинг жанубий районларига, масалан, Ғарбий Туркманистоннинг Красноводск ярим ороли, Жанубий ва Шарқий Туркманистон ҳудудига тарқалган, кўчманчи қабилалар силжишининг бошқа бир "тўлқини" Амударё бўйлаб ЗараФшон воҳасига ёйилади. Ўрта Осиёнинг шимолий районларида яшаб турган аҳоли вақт ўтиши билан Тожикистоннинг Вахш ва Кофирниҳон водийларига етиб борганлигини бош шакли ўзгартилиш одати тарқалиши мисолида кўриш мумкин. Бу хилдаги бош ўзгартирилишининг географик тарқалиши юечжи қабилаларининг жанубига юриши ва Юнон-Бақтрия давлати тор-мор этилиб, Буюк Кушон давлати барпо қилинган даврга мос келади. Шундай қилиб, бу одатнинг тарқалиш йўли ёзма манба ва археологик қазишмаларда аниқланган тарихий маълумотлар билан мос келмоқда.

Тепа типидаги бош ўзгартирилиши натижасида бош тепаси яссиланади, пешона ва елка суяклари олдга ва орқага "бўртиб" чиқади. Бу усул ҳам икки минг йил илгари Ўрта Осиёда кенг тарқалган, асосан, Хоразм воҳасида яшовчи шаҳарликлар ва ўтроқ деҳқонлар орасида кенг миқёсда учрайди. Ал-Мақдисий ва Ёқут Ҳамавий ўз асарларида бу одат хоразмликларни атрофдаги қўшни халқлардан ажратиб туриш учун қўлланилганлигини ёзиб қолдиришган. Антропологик материалларни ўрганиш ҳам шу фикрни исботлайди.

2 §. Аждодларимиз бўйи ва вазни

Дарҳақиқат, қадимги одамларнинг бўйи ниҳоятда баланд ва улар жуда катта жисмоний кучга эга бўлган, деган ривоятлар халқ орасида кенг тарқалган. Қадимги даврларда одамнинг бўйи,  тана тузилиши ва мутаносиблиги қандай эканлиги кўпдан буён олимлар эътиборини ўзига жалб этиб келмоқда. Сабаби, одамнинг бўйи, организмнинг жисмоний ривожланиш даражаси унинг қайси ирқ вакили эканини аниқлашда асосий белгиларидан биридир. Бундан ташқари, қадимий даврлардан тортиб ҳозиргача бўлган давр ичида одам бўйининг ўсиш ва ривожланиш қонуниятларини очиб беришда ҳам катта аҳамиятга эга. Олимларнинг бу соҳадаги изланишларига ҳам юз эллик йилдан ортиқ вақт ўтди. Ҳозирги кунгача одам бўйини унинг суяклари асосида тиклаш бўйича ўндан ортиқ усул ишлаб чиқилди. Бироқ, уларнинг бирортаси ҳам талабга жавоб бермайди. Шунинг учун қадимги одамларнинг бўйини аниқлашда бир неча  формуладан фойдаланиб, бир усул натижалари иккинчисиники билан қиёслаб борилади.

Ҳозирги вақтда антропологлардан Л.Мануврие, ҚПирсон, А.Ли, В.В.Бунак, Г.Ф.Дебец, М.Троттер ва Г.Глезер таклиф этган усуллар кенг миқёсда қўлланилмоқда. Уларнинг барчаси оёқ ва қўл су​яклари узунлигининг тана узунлигига бўлган нисбатига асосланган. Америкалик антропологлар М.Троттер билан Г.Глезернинг усули Америка-Курия урушида ҳалок бўлган ҳарбий хизматчиларнинг суяклари​ни ўлчаш орқали уларнинг тирикликдаги бўй узунлигини аниқ топиш имкониятини берди. Таниқли рус антропологлари Г.Ф.Дебец ва В.В.Бунакнинг усуллари ҳам мукаммал натижа бермоқда.

Ўрта Осиё ҳудудида кўп йиллардан бери олиб борилган антропологик тадқиқотлар натижасида турли тарихий даврларга оид қадимий аҳолининг антропологик типи ва унинг бошқа ҳудуддаги аҳоли билан бўлган генетик алоқаларини ўрганишдан ташқари, қадимги одамларнинг узун суякларини ўлчаш натижасида тириклигидаги бўй узунликлари ҳақида ҳам кўплаб маълумотлар йиғилди. Ҳозиргача бир неча юзлаб одам суякларини ўргандикки, уларнинг энг қадимгиси энеолит ва бронза даврига оид. Шуларга асосланиб, кейинги беш юз минг йил давомида Ўрта Осиё аҳолиси бўйининг ўзгариш ҳолатлари хусусида фикр юритамиз.

Жанубий Туркманистон ҳудудида жойлашган Номозгоҳ IV ва V маданиятига хос Қоратепа, Геоксюр ва Олтинтепа, Жанубий Ўзбекистондаги Сополли маданиятига хос Сополлитепа ва Жарқўтон, Хоразмдаги Тозабоғёб маданиятига хос Кўкча ёдгорликларидан олинган материаллар энеолит ва бронза даври одамларининг бўйи ҳақида маълумот беради. Ўрта Осиё жанубий районларидаги қишлоқларда яшаган эркакларнинг бўйи ўртача 170-171 сантиметр, аёл кишиларники зса 157-160 сантиметр атрофида бўлган. Ўрта Осиёнинг шимолий чўл ҳудудларида ҳам баланд бўйли одамлар яшаган, лекин улар жанубда яшаганларга нисбатан барваста ва жисмоний жиҳатдан бақувват бўлишган.

Сополлитепада яшаган одамлар жуда кичкина бўйи билан атрофда яшаган аҳолидан кескин фарқ қилиб турган. Уларда эркакларнинг бўйи ўртача 164, аёлларники аса 154 сантиметр атрофида бўлган. Илк темир даврига оид материалларнинг камлиги сабабли, бу давр одамларининг бўйи тўғрисида маълумот етарли эмас. Устюртдаги Қорақудуқ ва Орол денгизининг жануби-шарқида яшаган шак қабилаларининг бўйи бронза даври одамларининг бўйи билан баравар.

Антик даври одамлари /милоддан аввалги II ва милоднинг V асрлари/ ўзидан илгариги даврда ўтган одамларга қараганда паканароқ бўлган. Шаҳарлар ва деҳқончилик марказларида одамлар билан атрофдаги кўчманчи чорвадорлар ўртасида деярли фарқ сезилмайди. Сурхондарё вилоятининг Шўрчи районидаги Далварзинтепа одамлари бошқа вилоятлар аҳолисига нисбатан дарозроқ бўлганлар.

Илк ўрта аср /VI-IX/ одамларининг бўйи дунё миқёсида ўртача бўй узунлиги билан белгиланади. Эркакларнинг ўртача бўйи 166, аёл​ларники эса 156 сантиметрга тўғри келади. Антик давр ва илк ўрта аср даври оралиғида, яъни 500-600 йил мобайнида одамларнинг бўй узунлигида айтарли ўзгариш содир бўлмаган.

Ривожланган ўрта аср даврида /Х-ХIII асрлар/ яшаган одамлар​нинг бўйи ҳам ўртача бўлган: эркакларда 165, аёлларда 155 санти​метр, фақат Сирдарё бўйида яшайдиган Ўтирлиқтепа шаҳрида яшаган одамларгина дарозлиги ва бақувватлиги билан бошқа шаҳар ва қишлоқлардаги одамлардан ажралиб турган. Шаҳарда ҳунармандчилик ва савдо билан шуғулланувчи аҳоли яшаган. Ўтирлиқтепа атрофдаги кўчманчи қабилалар билан савдо ишларини олиб бориш учун Чоч, Сўғд шаҳарларидан кўчиб келган одамлар томонидан қурилган бўлиши мумкин. Бу одамлар ташқи қиёфаси билан Тошкент, Афросиёб, Панжикент одамларига ўхшайди, атрофда яшаётган кўчманчи аҳолидан кескин ажралиб туради. Археологиқ материаллардан маълум бўлишича, шаҳарда дафн этилганларнинг кўпчилиги эркаклар экан, чунки савдо-сотиқ ишлари билаи кўпинча улар шуғулланган. Бундай шароитда яшаш ва ишлаш учун эса, албатта бақувват, соғлом бўлиши шарт-да. Антропологик материаллар ҳақиқатан ҳам бу одамларнинг бақувват бўлганлигидан дарак беради. Улар орасида суякларга ўз таъсирини кўрсатувчи касалликларнинг "излари" жуда ҳам кам топилди.

Ўрта Осиёда сўнгги ўрта асрларда /ХIV-ХVII / яшаган аҳоли ҳам аждодлари каби бўйчанлиги билан белгиланади: эркакларида 166, аёлларида 156 сантиметр. Бу кўрсаткич Ўрта Осиёнинг ҳозирги аҳолисига ҳам хос.

Одамларнинг тана узунлигини, яъни бўйини аниқлаш ҳам назарий, ҳам амалий аҳамиятга эга. Қадимги одамларнинг жисмоний ривожланишига, уларнинг тана пропорцияларини аниқлаш кабилар антропология фанининг муҳим тармоқларидан бири ҳисобланади.  Қадимги одам бўйларини ҳозирги замон одам бўйлари билан солиштириш ва натижада биронта ҳудудда асрлар давомида аҳоли бўй ўзгариши динамикасини аниқлаш катта илмий аҳамиятга эга. Шунинг учун тадқиқотчилар оёқ ва қўл суяклари ўлчамлари асосида тана узунлигини аниқлашнинг ниҳоятда холисона усулларини излаш ишларига алоҳида эътибор бериб келмоқдалар.Бу соҳадаги тадқиқотлар XIX асрнинг 30-йилларидан бошланиб, антропология фанида ҳозир бу услубларнинг ўндан ортиқ тури маълум.

Фанда мавжуд тана узунлигини аниқлаш услубларини кенг жорий этиш натижасида, биз Темур ва темурийларнинг ҳаётлигида бўйи қандай бўлгани ҳақида баъзи бир мулоҳазаларимизни баён этмоқчимиз. Маълумки, профессор М.И.Герасимов Амир Темур қабри очилиши пайтида ўзининг мулоҳазаларини 1948 йили нашр этилган "Основы восста​новления лица" /"Ташқи қиёфа тиклаш асослари"/ китобида ёзиб қолдирган. У Амир Темур суякларига қараб, унинг ниҳоятда бақувват, елкалари ва кўкрак қафаси кенг, нисбатан баланд бўйли киши эканлигини таъкидлаб ўтган эди. У Амир Темур бўйи тахминан 170 сантиметрга тенг бўлса керак, деб фараз қилади. Кейинроқ профессор Л.В.Ошанин америкалик Г.Глезер ва М.Троттер деган олимлар томонидан 1952 йилда таклиф қилинган услуб асосида тадқиқот ишларини олиб борди. Маълумки, кишининг тириклигидаги бўйини аниқлашдан олдин аввало қўли ва оёқ суяклари ўлчаниб чиқилади. Профессор Л.В.Ошанин Амир Темурнинг бўйини чап ва ўнг сон суяклари асосида 166,88 сантиметрга тенг эканлигини аниқлади. Катта болдир суяклари асосида эса унинг бўйи 166,10 сантиметрга тенглигини айтди. Натижада иккала суяк асосида аниқланган Амир Темурнинг бўйи 166,5 сантиметрга тенг, деган хулосага келди. Шу услубдан фойдаланилган ҳолда Л.В.Ошанин Темур авлодлари Улуғбек, Мироншоҳ, Шоҳруҳ ва Муҳаммад Султонларнинг ҳам тана узунлигини аниқлади.

Темурнинг невараси ва Шоҳруҳнинг ўғли Мирзо Улуғбек 55 ёшда оламдан ўтган. Унинг бўйи сон суяги асосида 165,6 ва катта болдир суяги асосида эса 166,1 сантиметрга тенглигини аниқлади. Умуман шу икки суяк асосида Улуғбекнинг бўйи 185,8 сантиметр эканлиги маълум бўлди.

Амир Темурнинг ўғли Шоҳруҳ худди отаси каби 65 ёшида вафот этган. Унинг сон суяклари асосида аниқланган бўйи 156,81 ва катта болдир суяклари асосида эса 157,70 сантиметрга тенглиги аниқланди. Шоҳруҳнинг икки суяк асосида аниқланган ўртача бўйи 157,3 сантиметр.

Темурнинг катта ўғли Жаҳонгирнинг фарзанди Мухаммад Султон 29 ёшида вафот этган. Сон суяги асосида аниқланган бўйи 154,7, катта болдир суяги асосида эса 154,1 сантиметрга тенг дейилган. Иккала суяк асосида олинган ўртача бўйи 154,4 сантиметрга тенг эканини исботлади.

Мироншоҳ - Темурнинг учинчи ўғли бўлиб, бўйи сон суяклари асосида 162,5 сантиметр, катта болдир суяклари асосида 163,9 сан​тиметр ва ўртача бўйи эса 163,2 сантиметрга тенглигини проф. Л.В.Ошанин аниқлади.

Юқорида қайд қилиб ўтганимиздек, Темур ва темурийларнинг бўйи 1952 йил иккита америкалик олимлар томонидан таклиф этилган услуб асосида аниқланган эди. Бу олинган маълумотларни жаҳоннинг барча илмий ва илмий- оммабоп асарларида учратиш мумкин. Аммо америкалик олимлар ўз услублари яхши натижалар бормаётганини таъкидлаб, 1958 йили янги услуб таклиф этдилар. Кейинги 35 йил давомида бу такоммиллашган янги услуб бутун дунёга тарқалди ва антрополог олимлар уни ўз ишларида кенг жорий қилдилар. Бу услуб асосида биз ҳам Ўрта Осиёнинг қадимий ҳудудларида яшаган турли тарихий даврларга оид турли одамлар бўйини тиклаб чиққанмиз. Шуни айтиб ўтиш керакки, ҳозирги замон ўзбекларига хос бўй Мовароуннаҳр аҳолисида бундан бир ярим минг йил илгари шаклланганлиги аниқланган. Ке​йинги бир ярим минг йил ичида Мовароуннахр аҳолисининг бўйи айтарлик ўзгаришларга учрамади.

Яқинда биз шу янги услуб асосида Амир Темур ва темурийлар​нинг бўйини аниқлаш ишларини ҳам олиб бордик. Қуйида олинган янги натижалар билан таништириб ўтмоқчимиз. Биз бўйни аниқлашда фақат икки ўлчов билан чегараланиб қолмасдан, ҳақиқатга яқин маълумот олиш учун оёқ ва қўл суякларининг олти ўлчамидан фойдаланиб, уларринг ўртачасини келтирамиз. Фойдаланилган қўлда елка, тирсак ва билак суяклари, оёқда эса сон, катта ва кичик болдир суяклари ўлчамлари ҳисобга олинди. Натижада қуйидаги янги маълумотларни олдик:

Амир Темур                        170,75 см

Улуғбек                              170,58 см

Шоҳруҳ                              161,42 см

Муҳаммад Султон              158,83 см

Мирошноҳ                         166,00 см

Шундай қилиб, жаҳон халқлари учун қабул қилинган классификацияда   тана узунлиги бўйича Амир Темур ва Мирзо Улуғбек баланд бўйликлар гуруҳига, Мироншоҳ ўрта бўйликлар ва Шоҳруҳ билан Муҳаммад Султонлар эса паст бўйликлар гуруҳига киради.

Юқоридаги далиллардан ҳозирги давр одамларига хос бўлган бўйчанлик бундан бир ярим минг йил илгари шаклланган, деган хулоса келиб чиқади. Бронза, илк темир ва антик даврда қадимги халқлар ҳозирги одамлардан ўртача 4-5 сантиметр дарозроқ бўлгани антропологик материаллар асосида исботланди.

Энди Ўрта Осиё қадимий аҳолисининг вазни қандай бўлганини кўриб чиқайлик. Буни аниқлаш ишларининг бошланганлигига ўттиз йилча бўлиб қолди. 1964 йили Москвада бўлиб ўтган Антропология ва Этнография фанлари Халқаро конгрессида машҳур антрополог Георгий Францевич Дебец одам суякларининг ўлчами асосида унинг тириклигидаги вазнини аниқлаш усулини фанда биринчи бор таклиф этди. Бу усулга кўра, одам вазни унинг оёқ ва қўл суяклари узунлиги, қалинлиги ҳамда бел айланасининг миллиметрлардаги ўлчами орқали мураккаб математик ҳисоблашлар натижасида аниқланади. Одам вазни мушакларнинг ривожланиш даражаси билан чамбарчас боғлиқ.. Мушакларнинг кучли ёки заиф ривожланганлиги суякда ўз асоратини қолдиради. Суяк йўғон ва узун бўлса, мушак ёпишган жойи бўртиб туради. Демак, одамнинг вазни ҳам катта булади.

Ўрта Осиёда бу усул асосида тўпланган материаллар ҳали кам. Ўрта Осиё бронза даври аҳолисининг вазнини аниқлашга Сополлитепа, Жарқўтон, Кўкча, Олтинтепа, Қоратепа ва Геоксюрдан олинган антропологик материаллар асос бўла олади. Жарқўтонда яшаган эркаклар ўртача 69, аёллари эса 60 кг вазнга эга бўлганлар. Ўрта Осиё бронза даври аҳолисининг вазни Евроосиё чўлларида яшаган аҳолиникига ўхшаш. Аммо шимолда яшаган чорвадор аҳоли Ўрта Осиёнинг жанубий ўтроқ деҳқон аҳолисидан салмоқли вазни билан ажралиб ту​ради. Миздаҳқан ва Тўққалъа шаҳарларидан тўпланган материаллар асосида Хоразм воҳасинииг илк ўрта аср давомида эркаклар вазни ўртача 69 килограмм, аёлларники эса 58 килограмм бўлгани аниқланди. Шундай қилиб, одам суякларини илмий текшириш натижасида қадимий аҳолининг вақт ўтиши билан ўзгариб турганлиги ҳақида илмий исботланган тушунча ҳосил қилишимиз мумкин.
3 §. Битта ўчоқ - битта оила.

Тарих ва этнография илмларида "битта ўчоқ - битта оила" деган ибора бор. Бунинг маъноси шуки, битта оилага битта ўчоқ тўғри келади. Сурхондарёдаги бронза даврига оид Сополлитепа қишлоғида шу асосда олиб борилган археологик изланишлар натижаси ўлароқ икки хил хўжалик: катта ва кичик оила борлиги аниқланди. Майдони бор-йўғи 1 гектар келадиган бу қишлоқда 30 та кичик оила яшаб, улар 8 та катта оилага бириккан экан. Кичик оиланинг ҳар бири ўртача 6 кишидан иборат бўлган. Бинобарин, муайян тарихий даврда мазкур қишлоқда чамаси 200 киши яшаган. Шунингдек, Сурхондарёдаги Жарқўтон қароргоҳида яшаган одамлар сони ҳам 150-200 киши эканлиги маълум бўлди. Бу рақамлар ҳам археологик, ҳам антропологик маълумотлар асосида аниқлаштирилган. Кейинги тарихий даврлар - антик ва ўрта асрлар хусусида қўҳна Хоразмда жойлашган Миздаҳқан шаҳри материаллари асосида қишлоқ ва шаҳар нуфузи ҳақида фикр юритиш мумкин.

III-VI асрларда Миздаҳқан 8 гектар майдонни эгаллаган. Бу даврда аҳоли 250 кишини ташкил этган. Унинг баъзи қисмларида аҳоли зичлиги I гектар майдонда 2 нафардан 32 кишигача бўлган. VI-VIII асрларда шаҳар анча кенгайиб, бир авлод умри давомида 600 киши истиқомат қилган. Аҳоли зичлиги I гектар майдон ҳисобида 80 нафардан 50 кишигача етган. VIII-XII асрларда бир авлод умри давомида шаҳар аҳолиси 460 кишидан иборат бўлиб, ўртача зичлиги 48 киши эди. ХIII-ХIV асрларда шаҳар нуфузи кескин кўпайиб, 3429 кишига етган. Хуллас, Ўрта Осиё аҳолиси ЭТП-ХП аерларни ис-тисно этганда, муттасил кугшйиб борган. Иктимоий вэ сиёсий сабаб-ларга кура, VIII-XII асрларда шаҳар аҳолисининг камайиши ва қишлоқ аҳолисининг кескин кўпайиб бориши жараёни қайд этилган. Турли тарихий даврларда шаҳар ва қишлоқларда эркак ва аёллар миқдори бир-биридан айтарли фарқ қилмаган.

Қуйи палеолит даврида неандертал одамларнинг ўртача умри 17 йилга тенг бўлган. Болаларнинг ярмига яқини балоғат ёшига етмай ўлган, 21-40 ёшларида қазо қилганлар аҳолининг 40 фоизини ташкил этган. 50 ва ундан кўпроқ йил яшаганлар, яъни узоқ умр кўрганлар 1-2 кишигина бўлган, холос. Ўрта асрларга келиб ўртача умр давомийлиги 35-40 ёшларга етган, болалар ўлими 25-30 фоизни ташкил этиб, аёллар эркакларга нисбатан 4-5 йил узоқроқ яшаган. Бундан 3-4 минг йил илгари қизлар 11-12 ёшида турмушга берилган, 15-16 ёшида фарзанд кўришган. Эр-хотин орасида 7-10 ёш тафовут бўлган. Баъзи ҳолларда 35-40 ёшли эркаклар 14-15 ёшдаги қизларга уйланишган. Ҳар бир аёл ўртача 6 нафар фарзанд кўрган. Шулардан 2-3 нафари 7 ёшга етар-етмас ўлиб кетган. Юқорида келтирилган маълумотлар Ўрта Осиё қадимий аҳолисининг антропологиясини бевосита ўрганиш натижасида қўлга киритилган.

4 §. Қадимги аҳолининг соғлиғи.
Буюк испан рассоми Диего Веласкеснинг "Менинлар" номли расмини кўрган бўлсангиз, унда малика Маргарита сиймоси нур ва шодлик алангасида порлаб тургандек туюлади кишига. Бахт учун яратилгаи бу ёш қиз асар композициясининг марказида, сарой аъёнлари ва хизматкорларининг даврасида тасвирланган. Бу расмда бошқа бир аёл тасвири ҳам бор /расмнинг ўнг четида/, у диққатни беихтиёр ўзига тортади. Унинг қомати, қўл-оёқлари, боши ва юзи номутаносиб. Врач наздида бу ҳолатнинг ажабланарли томони йўқ. Бу- "хондроплазия" деб аталувчи наслий касаллмк оқибатида юзага келган оддий ҳодиса. Лекин буюк рассомнинг мўйқалами 1656 йилдаёқ, яъни тиббиётчилардан юз йил илгари бу аёл дучор бўлган касалликка бехато тахшис /ди​агноз/ қўйган. Веласкеснинг бу расми реалистик санъат асари қа​дим замонларда яшаб ўтган узоқ аждодларнинг касалликларини аниқ акс эттира олишига бир мисолдир.          .

Бундан уч ярим минг йил илгари Мисрда яратилган ўсмир ҳайкали ҳам машҳур. Унинг танасида полиомиелит касаллигидан қолган асорат шундоққина билиниб турибди.

Рассомларнинг асарлари, папирус ва терига битилган йилномалар сил касали, тари, кўз, ўпка, қалқонсимон без, ичак касалликлари каби дарддар тўғрисида маълумотларни асрлар қаъридан бизнинг кунларимизгача етказиб келган. Бу маълумотлар одамзод касалликларининг жуда қўҳна эканлигидан дарак беради. Лекин шунга қарамай, бу маълумотларни касаллик ҳақидаги мукаммал йилномалар деб бўлмайди. Уларда фақат айрим далилларина келтирилади, холос. Илм-фан учун эса қадимги одамларнинг касалликлари тўғрисидаги маълумотлар - касалликларнинг кишилик жамияти ривожланиши жараёнидаги ўзгаришлари, уларнинг даражаси ҳақидаги маълумотлар етарлича мукаммал бўлиши тақозо этилади. Палеопатология фани бундай маълумотларнинг чмнакам хазинасидир.

"Палеопатология" ибораси илмий истеъмолга 1914 йили Раффер деган олим томонидан жорий этилган. Палеопатология антропология фанининг бир тармоғи ҳисобланиб, қадим замонларда яшаб ўтган аждодлар касалликларини ўрганади. Патологик ўзгаришлари бўлган қа​зилма суякларга нисбатан қизиқиш тобора кучаймоқда. Бу соҳани ўрганувчи палеопатология фани эндиликда илмий тиббиёт, тарих ва умуммаданий аҳамиятга молик бўлиб, муҳим илмий соҳалардан бирига айланди.

Даври аниқ белгиланган одам суяклари қадим замонларда бўлган паталогик жараёнлар, суяк ва. ҳаракат аъзоларининг қариш суръати, шикастланиш ва касалланиш даражаси ҳамда касалликларнинг қандай кечганлиги ҳақида ҳозирги тиббиёт амалиётидаги усуллар ёрдамида аниқ хулоса чиқариш имконини беради. Бундан юз ва ҳатто минг йиллар муқаддам ҳар қайси патологик жараёнга хос бўлган асосий хусусиятлар бизнинг ҳозирги кунимиздаги хусусиятлардан фарқ қилмайди, бинобарин, улар давр жиҳатдан ўзгармасдир. Бу ҳол исталган давр одамларининг, ҳатто қадимги тош давридаги одамларнинг скелетларидаги жароҳат ва касалликлар ўзгаришларни аниқлаш мумкин.

Анатомик, рентгенологик усуллар ёрдамида қадимги кишиларда тана шаклини ўзгартириб юборувчи суяк-бўғин аъзоси касалликлари, умуртқалар орасидаги тоғай қатламларда остеохондроз касаллиги кўп учраганлиги аниқланди. Касалликларнинг рўй бериш давомийлиги ва суяк шикастланиш даражаси баъзи даврларда ҳозирги одамлардагига нисбатан анча юқори бўлган. Неолит ва бронза даврларининг охирларида таянч-ҳаракат аъзоларининг зот айниш натижасида рўй берувчи ва аъзо-тўқималарда модда алмашинувининг бузилиши каби оғир касалликлар оқибатида кишиларнинг барвақт ногирои бўлиб қолиши ҳодисаси тез-тез рўй берган. Бироқ, кекса ва катта ёшдаги кишиларга хос физиологик қариш белгиларига эга скелетлер жуда кам учрайди.

Қадимги одамлар суякларида сил, захм, турли шишлар, суяк яллиғланиши, подагра касалликлари туфайли рўй берган ўзгаришлар, тана шаклининг наслий ўзгариши ва ривожланишидаги туғма нуқсон, баъзан эса тўғридан-тўғри скелетнинг мажруҳлиги аниқланмоқда. Хусусан, тишлар ҳолатини ўрганиш қадимги одамлар саломатлиги хақида кўпгина маълумот бермоқда. Илк палеолит ва тарихдан аввалги бошқа даврларнинг одамларида баъзан тиши тош қоплаган, эмал қисмининг гипоплазия деб аталувчи ва бошқа касалликлар аниқланган. Суяк, тиш ўзгаришларида жангларда орттирилган жароҳатлар, шунингдек, қадимги жарроҳлар томонидан амалга оширилган операция излари ҳам кўринади. Антропологлар қадимги одамлар касалликлари тўғрисида нодир маълумотлар олишда палеопатология имкониятларидан кенг фойдаланмоқдалар. Бир қишлоқда яшаган қадимги одамлар скелетидан аниқланган ирсий касаллик даражасини текшириш натижасида шу гуруҳ одамлар бошқа қабила кишилари билан жинсий алоқалари чекланган бўлганидан дарак беради. Қадимги қабрлардан очиб олинган скелетларда мохов касаллиги оқибатида рўй берган жуда кўп ўзгаришлар бундан тўрт минг йил муқаддам ўша жойда моховлар қишлоғи /колонияси/ бўлганини исботлади. Суяклардаги ўзгаришларга қараб ҳатто организмнинг умумий касаллигини ҳам аниқлаш мумкин. Палео​патология бу маълумотларга суянади. Ҳозирги замон биокимёвий, иммунологик усулларини қўллаб, қадимги одамларда рўй берган безгак, гемоглобинопатия, темир моддаси етишмасликдан уюшиш, ўпка касаллиги ва бошқа касалликларни аниқлай олади.

Кейинги вақтларда қадимги одамлар ичакларида ўз вақтида мавжуд бўлиб, кейин тошқотган турли хил қолдиқлар – палеопатология фани тез-тез мурожаат қиладиган объектга айланиб қолди. Улар ораида топилган гижжа тухумларини текшириб, микроб турини аниқлаш мумкин. Ҳозирги кишилар ичакларида учровчи юмалоқ, ғумбак, острица каби текинхўрлар бундан кўп асрлар муқаддам ғорларда яшаган одамларда ҳам бўлганлиги аниқланган.


Дунёдаги турли музейларда сақланаётган мўмиёнинг айрим турларини тадқиқ қилиш ҳам палеопатологиянинг диққат марказида. Бунинг боиси шуки, қадим замонларда жасадни ёки ички аъзолардан бирортасини яхши сақлаш учун мўмиёлашдан /катрондан/ фойдаланилган. Бизнинг давримизда бу усул қадимги одамлар касалликларини аниқлаш мақсадида олиб бориладиган биокимёвий гистологик тадқиқотларда муваффақиятли қўлланилмоқда. Қадимги одамларда учраган тери ва суяк зарарланиши билан бирга, кечадиган охроноз деб аталувчи /оқсил алмашинувининг ирсий бузилиши/ касаллик, сил, силикоз касалликлари, текинхўр бактериялар қўзғатувчи ичак касалликлари, шишлар ҳудди шу усул билан аниқланган. Чунончи, тери папилломаси /терини қоплаб турган тўқимада пайдо бўлувчи дўмбоқ/ ҳужайраларида электрон микроскоп орқали вирус зарралари кўрилган. 


Бир гуруҳ мисрлик олимлар мумиёда шистосоматоз деб аталувчи кааллик белгиларини аниқлашган. Бу касаллик кўп минг йилликлар давомида Нил ҳавзасида яшаган аҳоли орасида оғир дардлардан бири ҳисобланган. 


Суякларнинг ҳолатига қараб қадимги одамларнинг озиқ-овқати тўғрисида ҳам тўғри тасаввур ҳосил қилиш мумкин. Отеопороз /суякнинг ғовакланиши/, рахит, периостит /суяк пардасининг яллиғланиши/ каби касалликлар сифатсиз овқат истеъмол қилинганидан, лавша касаллиги эса оқсил етишмаслигидан дарак беради. Қадимги одамлар суякларида микроэлементлар миқдорини ўрганиш уларнинг истеъмол қилган озиқ-овқати турини аниқлашга ёрдам беради. Жумладан, овқат рационидаги гўштли ва ўсимлик озиқ-овқатларнинг ўзаро нисбатини суяклар таркибидаги стронций /тўқ сариқ тусли металл/ ва кальций миқдорига қараб аниқлаш мумкин.


Қадимги одамлар суягини замонавий усуллар ёрдамида тадқиқ қилиш йўли билан аниқланаётган касалликлар тури тобора кенгайиб бораётир. Бунда суяклардан ташқари, бошқа археологик топилмалар, санъат буюмлари ҳамда сайёҳ ва врачларнинг хотираномалари ҳам катта аҳаиятга эга. Антропологик тадқиқотлар чоғида қадимий Ўзбекистон ҳудудида яшаган одамларнинг тишларида асорати қолган баъзи касалликлар аниқланди. Нукус шаҳри яқинидаги Тўққалъа манзилгоҳида VII-VIII асрларга оид қабрлардан ҳар хил суяк йиғиндиси топилди. Булар елканинг синиши натижасида тирсак бўғиининг патологик ўзгаришига учраган суякларидан иборат эди. Шу манзилгоҳда олиб борилган қазишма чоғида бир эркак скелети топилди. Бўйи баланд, гавдаси бақувват бўлган мазкур одамнинг иккала сон суяги синганлиги аниқланди. Унинг майиб суяклари ўз вақтида тўғри битиб кетмаганлиги оқибатида оёқлари анча калталашиб қолган ва нотўғри битган жойда йирик суяк қабариғи ҳосил бўлган. Бу эркак ўша жароҳатдан кейин узоқ умр кўрган, бироқ у оқсаб юрган. 


Сурхондарё вилоятидаги Далварзинтепа манзилгоҳида милоднинг I асрида яшаган одамларнинг суякларини текшириш натижасида, улар ҳаётлигида дучор бўлган турли касалликлар аниқланди. Жумладан, яллиғланиш касалликлари орасида бир эркак скелетининг билан суягида сурункали остеомелит /суяк яллиғланиши/ касаллиги топилди. Иккита скелетда тиш кариеси оқибатида юз берган юқори жағ остеомелити аниқланди. Тиш альвеоласи /жағ суягида тиш илдизлари ўрнашган уялар/ нинг жағ суяги бўшлиғи билан туташтирган яра тешиги сақланиб қолган.


Бир скелетда умуртқа поғонасининг яхши сақланиб қолган кўкрак қисмида шаклни ўзгартирувчи спондилоз /умуртқа поғонаси касаллиги / га хос ўзгаришлар шундоққина билиниб турибди. Кўкрак бўлимининг 25 см.га чўзилган 10 та поғонаси ораларида бир-бирига бириктирувчи тўқималарда суяк ўсимталари бўлганлиги аниқланди. Диққатимизни 18-20 яшар йигит скелети ўзига тортди. Умуртқа суягининг бўйин-кўкрак қисмида рўй берган сколиоз /қийшиқлик/ касаллиги аниқ билиниб турибди. Умуртқа суягининг пастки кўкрак ва бел қисмида бўғимлар оралиғи суяк билан тўлиб қолиши натижасида унинг умуртқаси бошдан оёқ қийшайган суяк массасини ташкил қилади. Рентгенолог М.Шпур мазкур умуртқа суягининг рентген суратига қараб, ўша одам Бехтерев касаллиги – умуртқа бўғимларининг яллиғланиши касаллигига дучор бўлган, деган хулосага келди. Шундай қилиб қадимги одамлар скелетидаги турли-туман ўзгаришлар 4 хил касалликдан – бўғим касаллиги, тана ривожланишининг бузилиши, суяк шаклларининг ўзгариши ва жароҳатдан дарак беради. 


Кишилик жамияти тўғрисидаги тасаввур, агар қадимги одамлар сиҳат саломатлиги ҳақидаги маълумотлардан ҳоли бўлса, мукаммал деб ҳисобланмайди. Шунинг учун ҳам келгусида палеопатология фани соҳасида илмий тадқиқотларни ривожлантириш мақсадга мувофиқ.

ХУЛОСА
Халқнинг келиб чиқиши мураккаб долзарб муаммо ва умри тарих фанининг ютуқлари билан чамбарчас боғлиқ. Шу кунларга қадар халқнинг келиб чиқиши ёки этногенези алоҳида фан сифатида шаклланиб етгани йўқ, аммо яқин келажакда ўзида қатор ижтимоий ва табиий фанлар ютуқларини мужассамлаштирган этногенез фани юзага келиши шубҳа туғдирмайди. Кейинги йилларда дунё олимлари ҳамкорлигида "Жаҳон халқларининг этник тарихи" номли кўп жилдлик залворли /фундаментал/ асар устида жиддий тадқиқотлар олиб борилиши фикримиз-инг исботидир. Бу борада Ўзбекистон Республикаси олимлари ҳам ўз ҳиссасини қўшиши зарур.

Халқларнинг келиб чиқиши муаммоси устида жиддий тадқиқот олиб борувчи мутахассислар бир неча шартларга риоя қилиши мақсадга мувофиқ. Халқнинг келиб чиқиши узоқ давом этган мураккаб жараён эканлигини ҳамиша кўзда тутиб, илмий тадқиқотларни комплекс тарзда олиб борилиши керак. Сабаби, айрим фан соҳаси ютуқлари /та​рих, археология, этнография, антропология, тарихий тилшунослик ва ёзма манбалар/ кўп қиррали этногенез муаммосининг бир томонинигина очиб беришга қодир. Бу эса яна бир бор халқнинг келиб чиқиши муаммоси ниҳоятда мураккаблигидан далолат беради.

Ўрта Осиё ва Қозоғистон халқларининг келиб чиқиши тарихига бағишланган қатор илмий анжуманлар ўтказилишига қарамасдан, бу соҳада кўпгина ечилмаган масалалар мавжуд. Кейинги 25 йил давомида Ўзбекистонда кенг миқёсда олиб борилган илмий тадқиқотлар натижасида ўзбек халқи этногенези соҳасида муҳим маълумотларни қўлга киритишга муваффақ бўлинди. Бу эса Ўрта Осиё халқлари, жумладан, ўзбек халқининг келиб чиқиши тарихига оид янги фикр ва мулоҳазалар юритиш имконини бермоқда. Қуйида биз ўзбек халқининг келиб чиқиши тарихига катта ҳисса қўшаётган ижтимоий ва табиий фанларга чегарадош антропология /одам ҳақидаги фан/ натижалари асосида ўзбек халқининг этник тарихига оид фикрлар ва мулоҳазалар тўғрисида гап юритамиз. Бу мулоҳазалар Ўрта Осиё ҳудудида қадимги тош /палеолит/ давридан то ҳозирги замонга қадар яратилган 270 нафар қадимий ёдгорлик материаллари ва ҳозирги даврда яшовчи 51 этнографик гуруҳ /30 минг киши/ нинг антропологик ўрганилиши фикримизнинг асосини ташкил этади.

Фанда ўзбек халқининг келиб чиқиши тарихини ўрганишни қайси даврдан бошлаш кераклиги ҳақида умумий фикр йўқ. Қатор рлимлар этногенезни ёзма манбаларда халқ номи /этноними/ тилга олинган даврдан бошлашни мақсадга мувофиқ деб биладилар, иккинчи гуруҳ олимлар эса бу жараённи мумкин қадар қадимий даврлардан бошлаш керак, деб ҳисоблайдилар. Биринчи фикр тарафдорлари ўзбек халқининг келиб чиқиш тарихини бундан икки ярим минг йил олдиндан, яъни Эрондаги Беҳистун қоя тошида миххат ёзувларида Ўрта Осиёда яшовчи шак, массагет, бахтар, сўғдий, хоразмий ва ҳоказо қадимий халқлар ҳақида маълумотлар учраган давридан бошлашни айтади. Шахсан биз иккинчи гуруҳ тадқиқотчилари нуқтаи назари тарафдоримиз. Чунки бу масалада фан ҳозирги кунда қатор ютуқларни қўлга киритди. Фарғона водийсидаги Сел-Унгур ва Сурхондарёдаги Тешик-Тошдан топилган қадимги аждодларимиз қолдиқлари Ўзбекистон​да, Африка ва Олд Осиё ҳудудлари билан бир қаторда, ҳозирги замон одамларининг пайдо бўлиши жараёни юз берган ҳудуд таркибига кириши фанда узил-кесил исботланди. Айрим олимлар томонидан Ўрта Осиё, жумладан, Ўзбекистон, қадимий даврлардаги мўғулий ирқ шаклланган ҳудудга киради, деган фикрининг асоссизлигини антропологик материаллар тасдиқлади. Бизнинг фикримизча, ўзбек халқининг келиб чиқиши тарихини ўрганишни қанча эрта даврлардан бошласак, унинг таркибида ҳозирги кунларгача сақланиб келинаётган ирқий ва этник унсурларнинг маҳаллий халқ таркибига кирган даври ва унинг нисбий миқдори тўғрисида шунчалик кенг фикр юрита оламиз.

Ўзбек халқига хос Ўрта Осиё икки дарё оралиғи ирқининг шаклланиш даври, макони ва тарихи масалаларида фанда яқингача ягона фикр йўқ эди. Бир гуруҳ олимлар бу ирқ бундан 6-8 минг йил илгари, иккинчи гуруҳ мутахассислар 3 минг йил илгари шаклланган деса, учинчи гуруҳ олимлари эса ХVI асрда шаклланди, деб ҳисоблар эдилар. Антропологик изланишлар натижасида муаллифлар Ўрта Осиё икки дарё оралиғи ирқининг шаклланиши, жуда бой антро​пологик материаллар асосида, бундан 2200-2300 йил илгари бошланганини исботладилар. Қатор илмий асарларда ўзбек халқининг шаклланишида саккиз муҳим даврлар санаб ўтиларди. Булар қаторида Ахмонийлар, Александр Македонский, Араб халифати ва мўғуллар истилоси тилга олинади. Хақиқатан, бу забт этишлар Ўрта Осиё, жумладан, Ўзбекистон халқлари маданиятига, тилига, турмуш тарзига албатта ўз таъсирини ўтказган. Аммо бу юришларнинг маҳаллий халқларни ирқий ва этник тарихига бўлган таъсири кам бўлганини алоҳида таъкидлаб ўтмоқчимиз. Антропологик нуқтаи назардан қараганда, улар маҳаллий халқ "қонини" ёки генетикасини тубдан ўзгартира олмадилар. Улар сон жиҳатдан кўпчиликни ташкил этган маҳаллий аҳоли таркибига сингиб кетган. Бу ўринда маҳаллий /субстрат/ ва келгинди /суперстрат/ аҳоли орасидаги ўзаро муносабатларнинг фанда маълум ҳолатларини эслатиб ўтиш жоиз. Кўп сонли маҳаллий аҳоли таркибига келгинди гуруҳларнинг сингиб кетиши келгинди гуруҳларнинг маҳаллий аҳолидан устун бўлиши ва, ниҳоят, келгинди халқда тенг сонли бўлиши натижасида маҳаллий ва келгинди халқлар аралашуви натижасида иккаласига ҳам ўхшаш янги халқ, гуруҳ, элат пайдо  бўлиш ҳолларини кузатиш мумкин. Ўзбекистон ҳудудида, барча тарихий даврларда махсус антропологик тадқиқотларнинг кўрсатишича, маҳаллий халқ келгинди аҳолидан ҳамиша

устун бўлган.

Антропологик изланишлар асосида ўзбек халқининг келиб чиқиши тарихида муҳим рол ўйнаган уч тарихий давр ҳақида алоҳида тўхталиб ўтмоқчимиз. Биринчидан, милоддан аввал III-II асрларда Ўрта Осиё дашт минтақаларидан ҳозирги ўзбек халқига хос антропо​логик қиёфа шакллана бошлаган. Бу эса фанда яқингача кенг тарқалган фикрлар, яъни ўзбекларга хос Ўрта Осиё икки дарё оралиғи ирқи аввало Волга дарёси бўйларида ва Ўролда сармат қабилалари таркибида шаклланиб, Ўрта Осиёга келиб тарқалди, деган ёки бу ирқ Байкал кўли атрофида ва Мўғулистон чўлларида шаклланиб, тайёр ҳолда маҳаллий аҳолига ўз ирқини тарқатди, деган фикрлардан воз кечишни тақозо этади.

Биз олиб борган тадқиқотлар ўзбекларга хос антропологик қиёфа даставвал Сирдарёнинг ўрта ҳавзаси районларида, яъни Тошкент воҳаси, Фарғона водийси, қисман Хоразмда ва Жанубий   Қозоғистонинг Чимкент вилоятларида, Еттисув минтақасида милоддан аввал I минг йиллик охирида шакллана бошлаганлиги аниқланди. Милоддан аввалги III-II асрларда бу аҳоли бир неча йўналишда Ўрта Осиёнинг марказий ва жанубий вилоятларига кириб борган. Бу ан​тропологик тадқиқот натижалари ёзма манбаларда маълум бўлган халқларнинг жанубга юриши ва Юнон-Бақтрия давлатининг истило этилиши ва Буюк Кушон салтанатининг барпо бўлиши даврига мос келади. Антропология бу юриш ҳақида қуйидаги маълумотларни беради. Кўчманчи ва ярим кўчманчи чўл аҳолиси Сирдарё қуйи оқимидан Марказий Қизилқум орқали /Учқудуқ, Томди, Юзқудуқ, Кўкпатош/ Самарқанд атрофларига /Каттақўрғон, Орлат/, сўнгра Қашқадарёнинг Қарши шаҳри атрофлари /Ерқўрғон/ орқали Сурхондарё вилоятидаги /Қўҳна Термиз, Далварзин, Шоҳтепа, Айритом/ қадимий шаҳар ва йирик қишлоқларига кириб жойлашганлар. Кейикчалик улар жанубий Тожикистонга ўтиб кетганлар. Уларнинг иккинчи гуруҳи қадимий Бухоро воҳаси орқали Туркманистоннинг жанубий вилоятларига, бир қисми эса ҳозирги Шимолий Афғонистоннинг Шибирғон шаҳри атрофларигача етиб борган /Тиллатепа/. Натижада ўзбеклар ва текисликларда яшовчи тожикларга хос помир-фарғона антропологик унсур Ўрта Осиёда кенг тарқалган.

Ўзбек халқининг шаклланишида муҳим рол ўйнаган иккинчи давр - бу IХ-ХII асрлар ҳисобланади. Бу даврда Ўрта Осиёда, жумладан, Ўзбекистонда ҳозирги ўзбекларга хос қиёфа маҳаллий аҳолининг асосий қисмини ташкил этади. Илгари биз бу жараённи ХI-ХII аср этник жараёнлари билан боғлар эдик. Кейинги йилларда шу давр материалларини икки тарихий даврга – IX-X  ва ХI-ХII асрларга ажратишга муваффақ бўлинди. Натижада Ўзбекистон ҳудудида IX асрда, бизнинг материаллар бўйича, аҳолининг антропологик қиёфасида кескин ўзгаришлар юз берганлигини кузатдик. Бу ўзгаришлар археологик изланишларда яққол кўзга ташланмоқда. Жумладан, мурдаларни оссуарийларда кўмиш маросимлари, аҳоли орасида кенг тарқалган бош шаклини сунъий ўзгартириш одатлари йўқолади. Ўзбекларнииг элат сифатида шаклланиш даври фанда ХI-ХII асрлар билан изоҳланиб келинмоқда. Юқорида қайд этилган антропологик тадқиқот натижаларимиз бу жараён кўчиш даврининг IХ-Х асрларига оид дейшга асос беради.

Фанда мўғул истилоси Ўрта Осиё аҳолисини кескин мўғуллаштириб, ўзгартириб юборди, деган фикр кенг тарқалган. Лекин махсус тадқиқотларимиз бу масалага ҳам ойдинлик киритди. Мўғул истилоси Ўзбекистон аҳолисининг ташқи қиёфасига сезиларли изларини қолдирмаганлигини ҳам таъкидлаб ўтамиз. Сабаби, Чингизхон XII аср охирида ташкил этган йирик Мўғул давлатида мўғуллар сони тахминан 0,7 миллион кишидан иборат бўлган. Агар ҳар 6 кишидан биттаси аскарликка олинган бўлса, унда унинг қўшинлари сони 100-110 минг кишидан иборат бўлган. Лекин ўша даврдаги 80 миллион аҳолиси бўлган Хитойга юриши даврида қўшинларининг кўп қисмини йўқотганлар. Улар Ўрта Осиёга бостириб келганида қўшинларининг кўпчилиги туркий халқлардан ташкил топгани маълум. Бу даврда Муҳаммад Хоразмшоҳ давлатида 20 миллион аҳоли яшаган.Мўғул қўшинлари кўп сонли маҳаллий аҳоли таркибига ўз асоратини ўтказа олмаган. Шунинг учун ҳам маҳаллий аҳолида мўғулий ирқ аломатлари деярли ошмаганлигини кўриш мумкин.

Ўзбек халқининг шаклланишида учинчи муҳим давр ХV аср охири ва ХVI аср ҳисобланади. Бу даврда Ўрта Осиёга Дашти-Қипчоқ ўзбеклари кириб келади ва улар маҳаллий аҳолига ўз номини беради. Шу билан бирга IХ-Х асрларда элат, халқ сифатида шаклланган ҳозирги ўзбек этник қиёфасидаги мўғулий белгиларнинг фаоллашишига олиб келади.

Шундай қилиб, ўзбек халқининг этник шаклланиши узоқ давом этган мураккаб жараён эканлигининг гувоҳи бўлдик. Ўзбек халқининг асосини ҳозирги Ўзбекистон ҳудудида бир неча минг йиллар давомида яшаб келган маҳаллий сўғдийлар, бахтарлар, хоразмийлар, шаклар, массагетлар, қангюйликлар ва даванликлар ташкил этади. Турли даврларда келган қабилалар, элатлар ва халқлар давр ўтиши билан маҳаллий аҳолига ўз таъсирини ўтказган. Ўзбек халқининг шаклланиши жараёнининг барча босқичларида маҳаллий аҳоли ташқаридан келган аҳолига нисбатан устун бўлган. Аммо келгинди аҳоли маҳаллий аҳолига ўз тилини берди. Лекин антропологик нуқтаи назаридан маҳаллий аҳолининг этник қиёфасини ва ташқи кўринишини тубдан ўзгартира олмади. Бу фикримизни исботловчи далиллардан бири кейинги икки минг йил давомида Ўрта Осиёда, жумладан, Ўзбекистонда маҳаллий аҳолининг тили уч марта ўзгарди - шарқий эрон тиллари ўрнига ғарбиЙ эрон тиллари /форс тили/ ва эрамизнинг биринчи асрларидан туркий тиллар кенг тарқала бошлади. Аммо маҳал​лий халқнинг "қони", яъни генетикаси айтарли ўзгармади ва қадимий халқларга хос антропологик хусусиятлар шу кунларга қадар сақланиб келмоқда. Ўзбек халқининг келиб чиқиши асосини қадимий даврлардан бошлаб, бу ҳудудда яшаб келган халқлар ташкил этган. Икки ярим минг йил давомида маҳаллий аҳолига келиб қўшилган туркий тилли элат ва халқлар ўзбек халқининг шаклланишида асосий таркибий қисм сифатида қатнашгани реал воқеликдир.

